**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουλίου 2025, ημέρα Τρίτη και ώρα 10.20΄, στην Αίθουσα Γερουσίας του Μεγάρου της Βουλής, συνήλθε σε ειδική συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κυρίου Χριστόδουλου Στεφανάδη, με θέμα ημερήσιας διάταξης «Εθνικό Απολυτήριο και σύστημα πρόσβασης στην Τριτοβάθμια Εκπαίδευση».

Στη συνεδρίαση παρέστησαν η Υπουργός Παιδείας, Θρησκευμάτων και Αθλητισμού, κυρία Σοφία Ζαχαράκη, ως προσκεκλημένος ομιλητής, ο κύριος Γεώργιος Μπαμπινιώτης, Καθηγητής της Γλωσσολογίας και πρώην Πρύτανης του Εθνικού και Καποδιστριακού Πανεπιστημίου Αθηνών (ΕΚΠΑ),  ο κ. Σπυρίδων Δουκάκης, Πρόεδρος του Ινστιτούτου Εκπαιδευτικής Πολιτικής (ΙΕΠ), καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Βασίλειος, Παππάς Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, όπως είχατε ενημερωθεί, συγκαλείται η Επιτροπή, μετά από αίτημα συναδέλφων από το ΠΑΣΟΚ, του κ. Παραστατίδη και άλλων, σχετικά με ένα πολύ επίκαιρο και ενδιαφέρον θέμα, διαχρονικά, όπως είναι ο τρόπος εισαγωγής στα Ανώτατα Εκπαιδευτικά Ιδρύματα και το Εθνικό Απολυτήριο. Ξέρουμε όλοι πως η εισαγωγή μαθητών, των παιδιών μας, στα Ανώτατα Εκπαιδευτικά Ιδρύματα, έχει περάσει από πολλές φάσεις. Πολύ παλαιότερα έδιναν στις σχολές με ένα σύστημα, το οποίο ήταν διαβλητό και ανεξέλεγκτο, σε πολλές περιπτώσεις. Μετά, το Εθνικό Απολυτήριο εξελίχθηκε και σήμερα είμαστε σε ένα σύστημα, το οποίο, βέβαια, εγγυάται απόλυτα τη διαφάνεια και την αντικειμενικότητα, αλλά υπάρχουν ορισμένοι ενδοιασμοί, όσον αφορά στο αν καλύπτει απόλυτα την επάρκεια του διαγωνιζόμενου. Δηλαδή, σε δυο τρεις ώρες, να μπορεί κάποιος να αποδώσει ό,τι έχει μάθει, στα έξι χρόνια της μέσης εκπαίδευσης.

Το Υπουργείο Παιδείας είναι σε φάση συζήτησης, καταρχήν, κάποιας τροποποίησης, αλλαγής, ώστε να προκύψει ένα σύστημα, το οποίο πέραν της διαφάνειας, που όπως είπα, είναι απόλυτα τεκμηριωμένη σήμερα και της αντικειμενικότητας, δεν θα εξαντλεί τις δυνατότητες του διαγωνιζομένου.

Ευχαριστούμε την κυρία Υπουργό, που δέχθηκε να είναι εδώ σήμερα.

Θα παρακαλούσα να μιλήσει πρώτος ο κύριος Παραστατίδης, εκ μέρους του ΠΑΣΟΚ, που είχε και την πρωτοβουλία αυτή, πρωτοβουλία, η οποία έγινε αποδεκτή, γιατί σας είπα ότι είναι ένα θέμα πολύ επίκαιρο και απασχολεί την κοινωνία μας, για να αναπτύξει το σκεπτικό της πολιτικής διάστασης του θέματος.

Επί της διαδικασίας, μετά θα μιλήσει η κυρία Υπουργός, ο κύριος Μπαμπινιώτης, ο οποίος θα κάνει μία γενικότερη τοποθέτηση και κατόπιν θα ακολουθήσουν οι εκπρόσωποι των πολιτικών κομμάτων.

Θα ήθελα επίσης να καλημερίσω και τους 30 συναδέλφους, που παρακολουθούν μέσω σύνδεσης με το webex.

Ορίστε, έχετε τον λόγο, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, κυρία Υπουργέ, κύριε Πρόεδρε, κύριε Στεφανάδη, θα ξεκινήσω από εσάς, καθώς αισθάνομαι την υποχρέωση να σας ευχαριστήσω για την ανταπόκρισή σας στο αίτημα των Βουλευτών του ΠΑΣΟΚ - ΚΙΝΑΛ και μελών της Επιτροπής Μορφωτικών Υποθέσεων, ώστε να εκκινήσει ένας εθνικός διάλογος, που θα οδηγήσει στην κατάργηση των πανελλαδικών εξετάσεων, ως έχουν σήμερα και στη θεσμοθέτηση του Εθνικού Απολυτηρίου. Θέλω να τονίσω ότι δεν είναι η πρώτη φορά, που εγώ προσωπικά, αλλά και το ΠΑΣΟΚ ζητά να εκκινήσει επιτέλους ένας οργανωμένος δομημένος και συνεχής δημόσιος διάλογος για την εκπαίδευση στη χώρα μας.

Υπενθυμίζω ότι αναζητήσαμε το διάλογο και στο νόμο για τα πανεπιστήμια, αλλά και στο θέμα της ελληνόφωνης εκπαίδευσης εξωτερικού, επισημαίνοντας πως όλες οι προηγούμενες απόπειρές μας έπεσαν στο κενό. Συνάντησαν την αδιαφορία της κοινοβουλευτικής πλειοψηφίας και την παντελή απροθυμία της προηγούμενης ηγεσίας του Υπουργείου Παιδείας.

Ωστόσο, εδώ οφείλω να κάνω μια απαραίτητη διευκρίνιση. Δεν είμαστε σήμερα εδώ, για να διεκπεραιώσουμε διαδικαστικά ζητήματα. Δεν είμαστε εδώ, για να ξεμπερδεύουμε και να φύγουμε με έναν ακόμη πηχυαίο τίτλο στα Μέσα Ενημέρωσης της χώρας, ένα ακόμη επιτηδευμένο επικοινωνιακό πυροτέχνημα. Είμαστε εδώ, επειδή ενδιαφερόμαστε, επειδή νοιαζόμαστε. Το αίτημα του ΠΑΣΟΚ δεν περιορίζεται στη σύγκληση απλά μιας συνεδρίασης της Διαρκούς Επιτροπής Μορφωτικών Υποθέσεων, με θέμα την αναμόρφωση του Λυκείου, το Εθνικό Απολυτήριο, το σύστημα πρόσβασης στα ΑΕΙ. Ούτε επιθυμούμε να έρθουμε σε μία συνεδρίαση - Πλειοψηφία και Κόμματα της Αντιπολίτευσης - και να αραδιάσουμε σχέδια επί χάρτου. Κάτι τέτοιο είναι εκτός του πνεύματος της δικής μας παρέμβασης.

Για να είμαστε απολύτως ξεκάθαροι, η βούλησή μας είναι η παρούσα συνεδρίαση να αποτελέσει ένα εναρκτήριο λάκτισμα για το ξεκίνημα ενός ανοικτού, αξιόπιστου, δημοκρατικού διαλόγου, με την ευρύτερη δυνατή συμμετοχή των πολιτικών Κομμάτων της ακαδημαϊκής κοινότητας, των ειδικών εμπειρογνωμόνων, εκπαιδευτικών και μαθητών, με σκοπό την αναμόρφωση του Ελληνικού Λυκείου, τη θεσμοθέτηση του Εθνικού Απολυτηρίου, και τη διαμόρφωση ενός σύγχρονου, δίκαιου, αδιάβλητου και ανθρώπινου συστήματος στην Τριτοβάθμια Εκπαίδευση. Αυτό που θέλουμε είναι ένας στρατηγικό χάρτης και ένα σαφές χρονοδιάγραμμα για την οργάνωση ενός σοβαρού διαλόγου για την εκπαίδευση της χώρας.

Συνεπώς, ο κατάλληλος τίτλος της σημερινής συνεδρίασης θα μπορούσε να είναι η συζήτηση για την έναρξη Εθνικού Διαλόγου για το Εθνικό Απολυτήριο και την Εισαγωγή στην Τριτοβάθμια Εκπαίδευση και όχι σκέτο «Εθνικό Απολυτήριο και Εισαγωγή στην Τριτοβάθμια Εκπαίδευση».

Κυρίες και κύριοι συνάδελφοι, είναι εύλογο να αναρωτιέστε, γιατί αυτή η πρωτοβουλία, ποια ανάγκη έρχεται να αντιμετωπίσει;

Αποτελεί κοινό τόπο σε όλο το φάσμα της ελληνικής κοινωνίας, ότι το ελληνικό σχολείο, σήμερα, κατατρύχεται από διαχρονικές παθογένειες, που παρά τις προσπάθειες όλων μας, δεν κατορθώσαμε να ξεπεράσουμε. Παθογένειες, που δεν αποτυπώνονται απλά στις επιδόσεις των μαθητών στις Πανελλαδικές Εξετάσεις, όπου κρίνεται, ως επί το πλείστον, η δυνατότητα αποστήθισης. Έχουμε αναγάγει την αποστήθιση, ως αξία, δυστυχώς. Ή στο διαγωνισμό Πίζα, όπου κρίνεται η δυνατότητα αξιοποίησης της αποθηκευμένης πληροφορίας σε άλλο πλαίσιο, αλλά διαπιστώνονται εμπειρικά, σε πολλά επίπεδα, όταν κρίνονται οι λειτουργικές ικανότητες, η δυνατότητα κριτικής σκέψης και η ανταποκρισημότητα, σε πρακτικότερα ή σε πρακτικά μάλλον προβλήματα. Και αυτό ξέρετε, είναι το μεγαλύτερο πρόβλημα.

Το ελληνικό σχολείο παράγει πολίτες που αδυνατούν να ανταποκριθούν στα προβλήματα της καθημερινότητας, να γίνουν αυτόνομοι, να γίνουν ανθεκτικοί, σε έναν κόσμο πιο σύνθετο, πιο πολύπλοκο, πιο κατακερματισμένο.

Παρακολουθούμε, λοιπόν, με στωική αδιαφορία την αποτυχία να γίνεται ενδημική. Συμβιβαζόμαστε με αυτή και αναλωνόμαστε σε μεταρρυθμίσεις, με ελάχιστο αποτύπωμα, με μηδαμινή αποτελεσματικότητα.

Παράλληλα, παρακολουθούμε αδρανείς την ανάδυση ενός υβριδικού εκπαιδευτικού συστήματος, στο οποίο, πρακτικά, προσέξτε, το ελληνικό Λύκειο έχει ενσωματώσει, πλήρως, τη φροντιστηριακά λογική. Έχει συγχωνευτεί με το ελληνικό φροντιστήριο, έχει μετατρέψει την τελευταία τριετία της ελληνικής δευτεροβάθμιας εκπαίδευσης, μία από τις πιο ενδιαφέρουσες, αλλά και ευαίσθητες ηλικιακές περιόδους των μαθητών, σε έναν μακροχρόνιο προθάλαμο των Πανελλαδικών Εξετάσεων. Να είμαστε ειλικρινείς, μεταξύ μας.

Τα παιδιά βλέπουμε ότι απλά παρίστανται στο Λύκειο, μετρούν όλοι τις 114 απουσίες σε κάθε τάξη, οι οποίες φτάνουν μέχρι και τις 180. Δεν λειτουργεί το Λύκειο, να το πούμε, καθαρά.

Και οι Πανελλαδικές είναι ένα σύστημα, που σωστά επισήμανε ο Πρόεδρος, όταν ξεκίνησαν, κατοχύρωσαν το αδιάβλητο και ήταν πολύ σημαντικό και θα πρέπει, βεβαίως να μείνουμε στο αδιάβλητο και μπορούμε να μείνουμε. Αδιάβλητο μεν, αλλά ψυχοφθόρο, άδικο και παρωχημένο, πλέον, ένα σύστημα, που εξαρτά την είσοδο στο πανεπιστήμιο από την επίδοση και ως επί το πλείστον την αποστήθιση, μέσα σε τέσσερα τρίωρα. Δεν ξέρω, αλλά νομίζω η Τουρκία και η Κίνα έχουν κάτι αντίστοιχο. Δεν υπάρχει άλλη χώρα, στην οποία θα εξετάζεται ή αξιολογείται ο μαθητής κατ’ αυτόν τον τρόπο.

Τέλος, μία ελληνική εκπαίδευση πανάκριβη για το ελληνικό νοικοκυριό, που μετατρέπει την παιδεία από ένα δημόσιο αγαθό και πυλώνα της κοινωνίας μας σε ένα πανάκριβο προϊόν.

Προσέξτε, 614 εκατομμύρια ευρώ δαπάνησαν τα ελληνικά νοικοκυριά, το 2023, σε φροντιστήρια γενικής εκπαίδευσης, το 0,7 της καταναλωτικής τους δαπάνης, με άνοδο, προσέξτε, 36%, τα τελευταία δύο χρόνια. Αυτή είναι η πραγματικότητα. Το 3,4 του εισοδήματος των ελληνικών οικογενειών ξοδεύεται για εκπαιδευτικές δαπάνες, όπως φροντιστήριο και ξένες γλώσσες, έναντι περίπου του 1% της υπόλοιπης Ευρώπης.

Ο διάλογος, λοιπόν, για την αναστροφή αυτής της πορείας θα έπρεπε να ξεκινήσει χθες, όχι σήμερα, χθες. Ένας διάλογος, που θα έχει ως προορισμό τη δομική αλλαγή του ελληνικού λυκείου και θα κατοχυρώνει τη μορφωτική του αυτοτέλεια, που θα το αναβαθμίζει, όπως εύστοχα είχε διατυπώσει ο Δημαράς, το 2010, νομίζω, και ότι θα είναι η αποθεραπενίδα του πανεπιστημίου, σε αυτόνομη εκπαιδευτική βαθμίδα, που θα οδηγήσει σε αποφοίτους, με πιστοποιημένο ένα μίνιμουμ σετ γνώσεων και δεξιοτήτων, που θα τους καθιστά λειτουργικά ικανούς, ώστε να ανταποκριθούν στις βασικές προκλήσεις του σημερινού μας κόσμου και βεβαίως, σε ανθεκτικούς πολίτες, απέναντι στις υπαρξιακές προκλήσεις του εικοστού πρώτου αιώνα.

Επίσης, θα τους παρέχει ένα στιβαρό επαγγελματικό προσανατολισμό, εντοπίζοντας και αναδεικνύοντας κλίσεις και δεξιότητες, που θα εξασφαλίζει δωρεάν εκπαιδευτικές υπηρεσίες, απαλλάσσοντας το ελληνικό νοικοκυριό από αυτό το τεράστιο κόστος. Ένας διάλογος, με προορισμό τη θεσμοθέτηση ενός εθνικού απολυτηρίου, που δεν θα αποτελεί μόνο ένα απλό εισιτήριο για την Τριτοβάθμια, αλλά θα αποτυπώνει αξία, θα ενσωματώνει κατακτημένη γνώση και δεξιότητες για τις μαθήτριες και τους μαθητές.

Κυρίες και κύριοι συνάδελφοι, ο εθνικός διάλογος – και σας φέρνω ένα παράδειγμα – για το εκπαιδευτικό σύστημα στη Φινλανδία, το οποίο αποτελεί ένα από τα πιο χαρακτηριστικά παραδείγματα συναινετικής εκπαιδευτικής μεταρρύθμισης. Επρόκειτο για μια μακρά διαδικασία, η οποία ξεκίνησε τη δεκαετία του ΄60 και διαμόρφωσε ένα από τα πιο επιτυχημένα και δίκαια εκπαιδευτικά συστήματα στον κόσμο. Ο εθνικός διάλογος, τότε, οργανώθηκε από το Υπουργείο Παιδείας, με τη συμμετοχή όλων των Κομμάτων, των συνδικάτων, των πανεπιστημίων, των γονέων και των τοπικών αρχών. Χρειάστηκαν, τότε, οκτώ χρόνια, για να ψηφιστεί και τρία χρόνια πιλοτικής εφαρμογής, σε διάφορα τμήματα της χώρας και άλλα πέντε χρόνια, για να εφαρμοστεί, καθολικά, δηλαδή, 17 ολόκληρα χρόνια από την έναρξη του διαλόγου, πειραματισμός και, εν συνεχεία, καθολική εφαρμογή. Δείτε το παράδειγμα είναι εντυπωσιακό.

Ένας εθνικός διάλογος, τότε, θεμελιωμένος σε τρεις πυλώνες: Πρώτον, διακομματική συναίνεση. Δεύτερον, ισότητα πρόσβασης. Τρίτον, καθολική συμμετοχή της κοινωνίας και των εκπαιδευτικών.

Σήμερα, δεν ζούμε σε συνθήκες της δεκαετίας του ΄60. Η τεχνολογία, η ψηφιοποίηση, η τεχνητή νοημοσύνη μας προσφέρουν ασύγκριτες δυνατότητες εξοικονόμησης χρόνου, κόπου και ενέργειας. Η ταχύτητα, με την οποία μπορούμε να υλοποιήσουμε μια μεγάλη μεταρρύθμιση, είναι ασύλληπτη, σε σχέση με το χθες. Συνεπώς, είναι επιτακτικό να οργανώσουμε ένα διάλογο, που θα διαφέρει από ό,τι συνέβη στο παρελθόν, στη χώρα μας. Ένα διάλογο βασισμένο, πρώτον, στη διαφάνεια, όπου και ο τελευταίος πολίτης της χώρας να γνωρίζει τη διαδικασία και τα κείμενα διαβούλευσης και το λέω αυτό, γιατί σήμερα περνούν μηνύματα, ότι μας παρακολουθούν γονείς και έχουν δείξει πολύ μεγάλο ενδιαφέρον γι’ αυτή τη συζήτηση.

Δεύτερον, στην «ανοιχτότητα», όπου σε αυτόν δεν θα συμμετέχουν μόνο οι ειδικοί, αλλά και οι « stakeholders» της παιδείας, εκπαιδευτικοί και μαθητές.

Τρίτoν, στη δομή και στη συνέχεια, που θα αποτελεί μέρος ενός μακροπρόθεσμου στρατηγικού σχεδιασμού. Τέταρτον, στην πολιτική βούληση. Πέμπτον, στην πρακτική του χρησιμότητα, που θα καταλήγει σε συγκεκριμένες πολιτικές και μεταρρυθμίσεις και δεν θα αναλώνεται σε θεωρητικές συζητήσεις.

Προτείνουμε, λοιπόν, με πρωτοβουλία του Υπουργείου Παιδείας και σε συνεργασία με το Ινστιτούτο Εκπαιδευτικής Πολιτικής να διαμορφωθεί ο ελληνικός διάλογος για το Λύκειο και το σύστημα πρόσβασης στην Τριτοβάθμια, σε τρία επίπεδα.

Πρώτον, πολιτικό, κομματικό, κοινοβουλευτικό, αυτοδιοικητικό. Δεύτερον, επιστημονικό, τρίτον, εντός της κοινωνίας των πολιτών, με ιδιαίτερη έμφαση στους εκπαιδευτικούς και τους μαθητές και με την αξιοποίηση μιας εθνικής ψηφιακής πλατφόρμας δημοσίων διαβουλεύσεων, σε τοπικό και περιφερειακό επίπεδο.

Να θέσουμε σαφές χρονοδιάγραμμα, όχι λόγια. Προτείνω σε ένα έτος από σήμερα, να συλλέξουμε τα πρώτα συμπεράσματα, στη βάση της αναμόρφωσης του Λυκείου και της πρόσβασης στο Πανεπιστήμιο, με αξιοποίηση της τεχνητής νοημοσύνης, για τη συγκέντρωση και την ταξινόμηση τους, σε νέα συνεδρίαση της Επιτροπής μας, με τίτλο «Ένα έτος Εθνικού Διαλόγου για το Ελληνικό Λύκειο, το Εθνικό Απολυτήριο και την πρόσβαση στην Τριτοβάθμια Εκπαίδευση», με σκοπό τη συζήτηση, για τη διαμόρφωση προπλασμάτων σχεδίων νόμων.

Κυρίες και κύριοι συνάδελφοι, θέλω να καταστήσω σαφές και να το επισημάνω ξανά, σε τέσσερα σημεία. Το σημερινό σύστημα «πνέει τα λοίσθια», να το πούμε λίγο καθαρά προς όλες τις κατευθύνσεις.

Πρώτον, η άπαξ αξιολόγηση των παιδιών είναι άδικη. Είναι άδικη, πρέπει να το πούμε προς πάσα κατεύθυνση.

Δεύτερον, πέρα από την άπαξ αξιολόγηση, το κόστος για την κάθε οικογένεια είναι δυσβάσταχτο και είναι μεγαλύτερο από κάθε ευρωπαϊκή χώρα.

Τρίτον, το Λύκειο δεν λειτουργεί, δεν κάνει τη δουλειά για την οποία τελοσπάντων, υπάρχει.

Τέταρτον, επαγγελματικός προσανατολισμός, παιδιά τα οποία πηγαίνουν σε τομείς και σε πεδία, αν θέλετε, τα οποία μπορεί να μην είναι καν της επιθυμίας τους, εκ των υστέρων, δηλαδή. Σε ποιο εκπαιδευτικό σύστημα της Ευρώπης ή του σύγχρονου Δυτικού Κόσμου υπάρχει αυτό;

Κλείνω, λοιπόν, κυρίες και κύριοι συνάδελφοι, λέγοντας ότι αν σήμερα κάνουμε απλώς μία συζήτηση, χωρίς συνέχεια, θα έχουμε χάσει μία μεγάλη ευκαιρία. Αν, όμως, σήμερα ανάψουμε τη σπίθα για κάτι ευρύτερο, για κάτι βαθύτερο, για έναν ειλικρινή ανοικτό εθνικό διάλογο, με αρχή, συνέχεια και στόχο, εμείς προτιθέμεθα να το κάνουμε αυτό, δεν το λέμε για να το πούμε, τότε, μπορεί σε λίγα χρόνια, σε λίγα, σε ελάχιστα χρόνια από τώρα, να μιλάμε για μια μεγάλη εκπαιδευτική μεταρρύθμιση, που όντως, έγινε. Είναι κάτι, που το οφείλουμε στους μαθητές μας, στις γενιές που έρχονται, στην ελληνική κοινωνία. Ήρθε η ώρα να δούμε την Παιδεία, όχι σαν πεδίο κομματικής αντιπαράθεσης και το λέω εγώ, που ξέρετε πόσο σκληρά έχω συγκρουστεί πολιτικά, πάντα με πολιτικούς όρους, με την Κυβέρνηση, αλλά σαν εθνική υπόθεση, όχι ως μηχανισμό αναπαραγωγής ανισοτήτων, αλλά ως μοχλό απελευθέρωσης δυνατοτήτων.

Εμείς στο ΠΑΣΟΚ, θα είμαστε παρόντες, ενεργοί και προσηλωμένοι με προτάσεις, με σχέδιο, με ανοιχτά αυτιά και με καθαρή φωνή. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε πολύ τον κύριο Παραστατίδη. Πράγματι, παραστατικά, περιέγραψε ένα χρονοδιάγραμμα, όπως είπαμε και το είπε και εκείνος, αυτή τη στιγμή, κατοχυρώνεται η διαφάνεια, κυρία Υπουργέ και η αντικειμενικότητα. Αυτό που μένει, το δίκαιο και εν πάση περιπτώσει, η αντικειμενική κρίση των διαγωνιζομένων.

Κυρία Υπουργέ, ορίστε, αν θέλετε τον λόγο.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε εσάς και βέβαια, όλους τους εκπροσώπους των Κομμάτων, οι οποίοι σήμερα παρίστανται, για να μπορέσουμε να συζητήσουμε ένα θέμα, το οποίο μας έχει απασχολήσει και οικογενειακά. Σίγουρα, το έχουμε βιώσει και οι ίδιοι, έχοντας δώσει πανελλαδικές εξετάσεις και βλέποντας ακριβώς την ιδία διαδικασία να υφίστανται και τα παιδιά σε συνεχώς αυξανόμενες συνθήκες άγχους, αγωνίας, πίεσης. Επιτρέψτε μου να κάνω ένα πρώτο σχόλιο ή μάλλον, πολιτικά σχόλια.

Για αρχή, συγκρατώντας αυτό το κλίμα και όλο το περιεχόμενο της τοποθέτησής σας, πάντα στο κλίμα, το οποίο επιβάλλει η Παιδεία, καθώς δεν είναι, το λέω και το ξαναλέω, ένα προνομιακό πεδίο αντεγκλήσεων, αντιθέτως, επειδή αφορά κάθε μία και κάθε έναν, κάθε παιδί, όπου κι αν βρίσκεται, οπουδήποτε και αν έχει γεννηθεί στην Ελλάδα ή είναι παιδί, το οποίο μας παρακολουθεί και θα δώσει και στο σύστημα των παιδιών από τον Απόδημο Ελληνισμό, θέλουμε το ίδιο πράγμα.

Θέλουμε τα παιδιά, έχοντας πλήρη εικόνα, κατάρτιση, σύνθεση ιδεών, δυνατότητα να τις εκφράσουν αυτές τις ιδέες και να αποτυπώσουν το μέλλον τους, που δεν είναι καθόλου ευδιάκριτο, αυτή τη στιγμή, να μπορούν να πάρουν μια συνειδητή απόφαση για το τι θα σπουδάσουν. Το σχόλιο, το οποίο ήθελα να κάνω και θα ήταν έτσι, λίγο πιο επικριτικό, επιτρέψτε μου, είναι ότι τη στιγμή που είδα τις ανακοινώσεις για τις εξετάσεις ήταν η στιγμή, που έδιναν τα παιδιά.

Θεωρώ, λοιπόν, ότι δεν είναι η καλύτερη στιγμή και αναφέρομαι και σε εσάς, κύριε Παραστατίδη, γιατί βλέπω πόσο ενδιαφέρεστε και πόσο αγγίζετε τα ζητήματα, να ξεκινήσουμε, θίγοντας απαραίτητα το Σύστημα των Εξετάσεων, τη στιγμή που τα παιδάκια πάνε να δώσουν. Και το λέω καθαρά, μιλώντας από την πλευρά του εκπαιδευτικού, η οποία έχει ζήσει και μέσα από την ελληνική τάξη του δημόσιου σχολείου την αγωνία όλης αυτής της προετοιμασίας.

Είναι, όμως, η στιγμή σίγουρα για να αρχίσουμε να συζητάμε και χαίρομαι και προφανώς, αποδεχόμαστε και όλη αυτή την πρόσκληση όλων των Κομμάτων. Πριν από λίγο καιρό, ο κ. Καπετάνος,όταν ήταν στο γραφείο, έθεσε το ζήτημα της ανάγκης να συζητήσουμε υπερκομματικά και μέσα και στην Επιτροπή Μορφωτικών Υποθέσεων όλα αυτά τα θέματα, τα οποία είναι πάρα πολλά κεφάλαια. Είναι καλό που ξεκινάμε σήμερα και λέμε γι’ αυτό ότι είναι πολλά κεφάλαια, όπως και πριν.

Για να φτάσουμε στην τρίτη Λυκείου και στο Λύκειο, πρέπει να συζητήσουμε τι γίνεται και στην Πρωτοβάθμια. Και με τον κ Μπαμπινιώτη το έχουμε πει πολλές φορές, ότι η βάση είναι το Νηπιαγωγείο και η πρώτη τάξη του δημοτικού, για να φτάσουμε μετά να αλλάξουμε και νοοτροπία, το τι γίνεται στη Δευτεροβάθμια και δη στο Λύκειο.

Επίσης, επαναλαμβάνω ότι δεν ξεκινάμε από το μηδέν, καθώς θέλω να συγχαρώ και να επισημάνω και την προσπάθεια των προκατόχων μου, και της Υπουργού, Νίκης Κεραμέως, αλλά και του Υπουργού, Κυριάκου Πιερρακάκη, καθώς και οι ίδιοι έκαναν ομάδες εργασίας, οι οποίες δεν έγιναν εν κενώ της εκπαίδευσης, με διευθυντές εκπαίδευσης, με ανθρώπους, που προέρχονται από το χώρο της εκπαίδευσης, για να μπορέσουμε να έχουμε κάποιες προτάσεις για το Εθνικό Απολυτήριο.

Είναι, όμως, σωστός ο χρονισμός, με την έναρξη, θα λέγαμε, της νέας σχολικής χρονιάς και ενώ έχουμε πολύ χρόνο μπροστά μας, να αφιερώσουμε αυτό το έτος, συμφωνώ, στο να συζητήσουμε ποιο είναι αυτό το Λύκειο, το οποίο θέλουμε; Και τι κάνουμε γι’ αυτό το Λύκειο, το οποίο επιθυμούμε;

Ευτυχώς, όμως, δεν ξεκινάμε από το μηδέν και ήθελα να μοιραστώ μερικές σκέψεις, που έχει φροντίσει και το Ινστιτούτο Εκπαιδευτικής Πολιτικής και η ακαδημαϊκή κοινότητα και οι άνθρωποι της εκπαίδευσης να μας συνδράμουν και να μας τροφοδοτήσουν. Επίσης, να αναφέρω, καθώς η επικαιρότητα τρέχει, ότι σήμερα ξεκινά η κατάθεση των μηχανογραφικών για τα παιδιά.

Έχουν ήδη από το πρωί ξεκινήσει οι πλατφόρμες, λειτουργεί η πλατφόρμα, θα είναι μέχρι τις 17 Ιουλίου σε λειτουργία. Καλώ τα παιδιά να δουν, με μεγάλη προσοχή, τις διαθέσιμες επιλογές, να δουν ακριβώς τι είναι αυτό, που πέρα από τις ΕΒΕ, τις Ελάχιστες Βάσεις Εισαγωγής, ταιριάζει στο προφίλ προτιμήσεων του κάθε παιδιού, να μελετήσουν τι προσφέρει κάθε σχολή.

Να δουν, αν μπορούν να ανταπεξέλθουν, ούτως ή άλλως, σε κάθε σχολή και σε μία απόφαση με την οικογένεια, γιατί και το γεωγραφικό κομμάτι μετράει. Πόσο εύκολα μπορείς να πας να σπουδάσεις στην Κομοτηνή; Άραγε, αν πάμε σε ένα Πανεπιστήμιο της Δυτικής Μακεδονίας ή στην Κρήτη, θα μπορέσει αμέσως μετά και η οικογένεια να ανταπεξέλθει; Γιατί είναι και πολλά τα έξοδα και αντιλαμβάνομαι ότι μια κουβέντα, που πρέπει να γίνει είναι και τι γίνεται με τη φροντίδα των παιδιών, τη φοιτητική μέριμνα, στο δεύτερο κομμάτι. Ας προσέξουν τα παιδιά, λοιπόν, με πολύ μεγάλη επιμέλεια τις διαθέσιμες επιλογές, να θυμούνται ότι έχουν και το παράλληλο Μηχανογραφικό για τα ΣΑΕΚ, για τα παλιά μας ΙΕΚ, για να μπορέσουν να κάνουν μια καλή επιλογή των δυνατοτήτων.

Να υπολογίζουμε ότι τελικά αποτελέσματα θα βγουν προς το τέλος Ιουλίου, υπολογίζω 25 Ιουλίου. Είναι Παρασκευή, οπότε, πέρσι, είχαν βγει στις 26, επειδή είναι Παρασκευή θα είναι 25.

Πάμε, λοιπόν, σε αυτό το θέμα. Πράγματι, συζήτηση για το Εθνικό Απολυτήριο, επιτρέψτε μου να επιστρέψω στις σημειώσεις και το νέο σύστημα πρόσβασης, όταν αυτό έρθει, για την καρδιά ακριβώς του ελληνικού σχολείου, αλλά και τις βαθύτερες προσδοκίες της κοινωνίας από την εκπαίδευση. Και είναι πολλές οι προσδοκίες, αν και έχει αλλάξει πολλές φορές το συγκείμενο και η αντιμετώπιση προς την ελληνική εκπαίδευση, η αλήθεια είναι ότι οι προσδοκίες παραμένουν πολύ βαθιές και πολύ υψηλές.

Ο θεσμός των εισαγωγικών εξετάσεων είναι ένα διαχρονικό σημείο αναφοράς για τη χώρα μας, έχει ισχυρό κοινωνικό, μορφωτικό και συναισθηματικό αποτύπωμα. Δεκαετίες διαφορετικών μοντέλων, μελετούσαν τα διαφορετικά μοντέλα και πράγματι μιλάμε για μια πολυετή εφαρμογή, με δοκιμασίες και δοκιμές στον αριθμό μαθημάτων, στον τρόπο πρόσβασης, αλλά και βέβαια, μια ανάγκη επαναπροσδιορισμού, ακριβώς, όπως αναφέρατε κύριε Παραστατίδη, και της σχέσης του μαθητή με το σχολείο, με τις εξετάσεις και βέβαια, με επίκεντρο το μαθητή και αυτή θα πρέπει να είναι μια αλλαγή στο μοντέλο μας και τις πραγματικές ανάγκες της εποχής.

Δεν είναι, λοιπόν, η πρόταση ή η κουβέντα για το Εθνικό Απολυτήριο, απλά μια κουβέντα για μια εκπαιδευτική μεταρρύθμιση, που θα ήθελε κάποια Υπουργός να φέρει εις πέρας, γιατί ξέρουμε ότι όλα αυτά θέλουν χρόνο και συνήθως, δεν συνδέονται και με υπουργικές θητείες.

Έχουμε επίγνωση του γεγονότος ότι είναι μια κουβέντα, η οποία θα τραβήξει καιρό και θα έχει πολύ περισσότερο καιρό για να αποδώσει καρπούς, αλλά έχουμε το εθνικό χρέος και το καθήκον να την ξεκινήσουμε και να γίνει απτή, συγκεκριμένη και με χρονο-προγραμματισμό. Θέλει, λοιπόν, μια αλλαγή φιλοσοφίας.

Μαζί με το Ινστιτούτο Εκπαιδευτικής Πολιτικής, αλλά κυρίως με μπροστάρηδες τους εκπαιδευτικούς μας, γιατί χωρίς αυτούς δεν μπορεί να γίνει κάτι. Θέλουμε να μετατοπίσουμε το βάρος από την επικεντρωμένη στην εξετασιοκεντρική λογική προς μία λογική, που δίνει βάση και έμφαση στη συνολική διαδρομή και στην πρόοδο του μαθητή. Θέλουμε ο μορφωτικός ρόλος του σχολείου να ενισχυθεί και αναγνωρίζουμε, προφανώς, μετά από πάρα πολλές μελέτες και δεν θα μπορούσε να είναι αλλιώς, όπως είπαμε το βιώσαμε και οι ίδιες και οι ίδιοι, ότι οι Πανελλαδικές Εξετάσεις είναι μια στρεσογόνα διαδικασία, η οποία ειδικά για τα παιδιά σε αυτή την ευαίσθητη ηλικία, νομίζω, ότι τους στιγματίζει πάρα πολύ, όχι μόνο τη στιγμή της εξέτασης το τρίωρο αυτό, αλλά και την περίοδο προετοιμασίας.

Δείχνουν, μάλιστα, κλινικές διεθνείς μελέτες, ότι το 20% με 25% των εφήβων εμφανίζουν σημαντικό επίπεδο άγχους στις εξετάσεις με τα κορίτσια και τους μαθητές από τις πιο κοινωνικά ευάλωτες ομάδες να επηρεάζονται περισσότερο.

Βέβαια, επειδή έχει συζητηθεί και το ενδεχόμενο των διπλών εξετάσεων, δηλαδή, χωριστές εξετάσεις για το Απολυτήριο και την εισαγωγή στα Α.Ε.Ι., αυτό συζητιέται πάρα πολύ και είχε αναλυθεί από τις ομάδες εργασίας, θεωρήθηκε ότι είναι μια ιδιαίτερα επιβαρυντική και περαιτέρω στρεσογόνος διαδικασία, να έχει, δηλαδή, ξεχωριστές εξετάσεις για το Απολυτήριο και ξεχωριστές για τις Πανελλαδικές, αλλά είναι και αυτό, όμως ένα κεφάλαιο, που πρέπει οπωσδήποτε να μελετήσουμε.

Έχουμε, βέβαια, και την ίδια στιγμή πλήρη συνείδηση ότι θέλουμε να διασφαλίσουμε και την κοινωνική διάσταση των εξετάσεων με την παροχή ίσων ευκαιριών, με τη μείωση των ανισοτήτων, αλλά και τον αδιάβλητο χαρακτήρα, γιατί όταν κάτσουμε σε μια παρέα και όχι μόνο με την τυπική διαδικασία, που ίσως σήμερα ακολουθήσουμε και συζητήσουμε για τις εξετάσεις, ένα μόνιμο επιχείρημα, το οποίο θα ειπωθεί και από τους υποστηρικτές, θα είναι ότι είναι αδιάβλητες, δεν τις έχει αμφισβητήσει κανείς. Είναι μια διαδικασία, που μπορεί να μας αγχώνει, που μπορεί, κάποια φορά, να διαφωνήσουμε με την δυσκολία των θεμάτων, πιθανότατα να χρειαστούμε διευκρινίσεις, αλλά κανείς δεν αμφισβήτησε ποτέ αυτό, το οποίο λαμβάνει ψηφιακά ή τέλος πάντων παλαιότερα, με την ανάρτηση των αποτελεσμάτων ή με το τελικό αποτέλεσμα. Πρέπει να το βάλουμε και αυτό στο μυαλό μας σε όλη αυτή τη συζήτηση.

Με αιχμή, λοιπόν, το Εθνικό Απολυτήριο, σχεδιάζουμε ένα δίκαιο και σύγχρονο Λύκειο. Είναι προφανώς ο στόχος το να δώσουμε σύγχρονες γνώσεις και δεξιότητες, οι οποίες θα πιστοποιούνται από ένα ενιαίο αξιόπιστο και ισχυρό τίτλο σπουδών, στο τέλος της Δευτεροβάθμιας Εκπαίδευσης. Είναι, ούτως ή άλλως, το Εθνικό Απολυτήριο και μια κεντρική κυβερνητική επιλογή, έχει εξαγγελθεί και από τον ίδιο τον Πρωθυπουργό και εντάσσεται στον ευρύτερο σχεδιασμό για ένα Λύκειο, που επανακτά τον αυτόνομο παιδαγωγικό του ρόλο.

Είναι ένα εγχείρημα, το οποίο έχει πολύ ευρύ αποτύπωμα, αν σκεφτείτε ότι αφορά, περίπου, 230.000 μαθητές Λυκείου για κάθε χρόνο, 23.500 χιλιάδες εκπαιδευτικούς, που υπηρετούν στα 1.371 Λύκεια, τις οικογένειες, τα Πανεπιστήμια, την αγορά εργασίας και έχει τρεις πυλώνες: Προφανώς, την εμπιστοσύνη στο Λύκειο, ως μία αυτόνομη μορφωτική βαθμίδα, την ενίσχυση της δίκαιης και διαφανούς αξιολόγησης και την εξασφάλιση της ομαλής μετάβασης στην Τριτοβάθμια Εκπαίδευση.

Είναι ένα σχέδιο, ακριβώς, όπως περιγράφηκε πριν, το οποίο χτίζεται και πρέπει να χτιστεί στο διάλογο, χωρίς αποκλεισμούς όλων των προτάσεων, προφανώς, αυτών που μπορούν να προκριθούν και είναι ρεαλιστικές και με βάση τον πραγματισμό, έχει επιστημονική τεκμηρίωση και πολιτική τόλμη, αλλά και βαθύ σεβασμό στην εκπαιδευτική κοινότητα και την κοινωνία.

Ο Εθνικός Οργανισμός Εξετάσεων έχει μελετήσει και διεθνείς πρακτικές, κάνατε αναφορές πριν σε μερικές χώρες στο τι γίνεται, όχι για να υιοθετήσουμε ένα αυτούσιο μοντέλο, το οποίο μπορεί να μην είναι και πλήρως εφαρμόσιμο, γιατί κάθε περίπτωση είναι διακριτή και προφανώς το πώς σε κάθε χώρα μπορεί να διάγει κάποιος τον εκπαιδευτικό του βίο είναι εντελώς διακριτό.

Είναι ένα ζήτημα, λοιπόν, στο οποίο, βλέποντας και καλές πρακτικές, δεν το εξετάζουμε βιαστικά και με κομματικά πλαίσια, αλλά σύμφωνα με το συμφέρον του μαθητή, ως πυλώνα και με πυξίδα καλές πρακτικές, που είπαμε ότι μπορούν να εφαρμοστούν.

Θέλουμε και παρατηρούμε, ούτως ή άλλως, όπως και στην Ευρώπη να οδηγηθούμε σε κάτι που να είναι πιο αποκεντρωμένο. Το έχουμε αυτή τη στιγμή; Σίγουρα και όχι.

Το ελληνικό εκπαιδευτικό σύστημα έχει χαρακτηριστικό τον έντονο συγκεντρωτικό του χαρακτήρα, όπου οι αποφάσεις λαμβάνονται σε επίπεδο Υπουργού ούτε καν σε επίπεδο Περιφερειακών Διευθύνσεων Εκπαίδευσης, πόσω μάλλον δε σε Διευθύνσεις Εκπαίδευσης, σε επίπεδο σχολείου, ενώ σε άλλες χώρες βλέπουμε ότι οι εξετάσεις οργανώνονται τοπικά από Ειδικές Επιτροπές, τα θέματα είναι είτε κοινά, σε εθνικό επίπεδο, πάντως με ενιαία κριτήρια και σε ορισμένες χώρες προβλέπεται και προπαρασκευαστικό έτος, ανάμεσα στην υποχρεωτική και στην Ανώτερη Δευτεροβάθμια Εκπαίδευση.

Έτσι οι μαθητές αποκτούν, σε αυτές τις χώρες και χρόνο και στήριξη, έτσι ώστε να είναι πιο συνειδητή η εκπαιδευτική τους κατεύθυνση.

Στις περισσότερες χώρες - για να έχουμε λίγο και το διεθνές μοντέλο - διοργανώνουν κεντρικές εξετάσεις, στο τέλος του σχολείου, με 3 ή 4 μαθήματα, όπως η εθνική γλώσσα, τα μαθηματικά και μια ξένη γλώσσα. Και τα πανεπιστήμια βάζουν και συμπληρωματικά κριτήρια, όπως ειδικά μαθήματα και κάποιες ελάχιστες βάσεις εισαγωγής - πρακτική που, ούτως η άλλως, εφαρμόζεται και στην Ελλάδα και σε άλλες ευρωπαϊκές χώρες.

Ιδιαίτερο ενδιαφέρον παρουσιάζει και το μοντέλο της Matura, που λειτουργεί ως ενιαίος τίτλος αποφοίτησης και πρόσβασης στην ανώτατη εκπαίδευση, σε χώρες, όπως η Πολωνία, η Ουγγαρία, η Αυστρία, η Τσεχία, η Σλοβακία, η Σλοβενία και το Λιχτενστάιν. Ένα ενιαίο, δηλαδή, απολυτήριο για όλες αυτές τις χώρες.

Παραδείγματα, που επίσης, νομίζω ότι αξίζουν αναφοράς είναι η Εσθονία και η Λετονία. Εκεί η πρόσβαση είναι ελεύθερη σε πανεπιστήμια, με μόνο προαπαιτούμενο τον απολυτήριο τίτλο. Η επιτυχία, ούτως ή άλλως, των χωρών αυτών καταγράφεται σε διεθνείς δείκτες και δεν οφείλεται μόνο, προφανώς, σε ένα μηχανισμό, αλλά και σε ευρύτερη παιδεία, επαγγελματισμό, σχεδιασμό και στην εμπιστοσύνη στο εκπαιδευτικό τους σύστημα.

Όλα τα παραπάνω παραδείγματα δεν προσφέρονται προφανώς - όπως είπα και πριν – για μια μηχανιστική αντιγραφή, αλλά δείχνουν ότι υπάρχει μια πληθώρα λύσεων, ανάλογα με την κουλτούρα και τις ανάγκες κάθε χώρας, την ιστορική της διαδρομή και όλους τους παράγοντες, που διαμορφώνουν μοναδικά το κάθε εκπαιδευτικό σύστημα.

Η Ελλάδα – ακριβώς όπως ειπώθηκε πριν, αλλά είμαι σίγουρη ότι θα επισημανθεί και μετά – μπορεί να προχωρήσει σε μια δική της τολμηρή, αλλά ισορροπημένη μεταρρύθμιση, όπως αυτή που προτείνουμε, με το Εθνικό Απολυτήριο.

Ο Εθνικός Οργανισμός Εξετάσεων προτείνει τη σύνδεση των Πανελλαδικών Εξετάσεων με το Εθνικό Απολυτήριο, όπως εφαρμόζεται σε πολλές ευρωπαϊκές χώρες – όπως είπαμε πριν – με το Baccalaureate, το Abitur ή το Matura, ως βέλτιστη πρακτική. Και όπως είπα πριν, με την ουσιαστική ενίσχυση του μορφωτικού ρόλου του Λυκείου, με νέα βιβλία, τα οποία, αυτή τη στιγμή, συγγράφονται, παραδίδονται και από το Σεπτέμβριο του 2025 θα είναι διαθέσιμα στους εκπαιδευτικούς, για να τα αξιολογήσουν στην ψηφιακή τους μορφή. Σε pdf, λοιπόν, το οποίο θα μπορούν να το μελετούν, να στείλουν τα σχόλιά τους και μέσα σε αυτά να ενσωματωθούν. Γιατί μπορεί κάτι να εντοπίσουν οι εκπαιδευτικοί και ως προς το κομμάτι των λαθών ή στο κομμάτι της αντιμετώπισης κάποιων κεφαλαίων της επιστημονικής προσέγγισης. Και βέβαια, ανοιχτό και στις ενώσεις τις επιστημονικές και στους ανθρώπους, οι οποίοι μπορούν πραγματικά να συνεισφέρουν στο πολύ σημαντικό κομμάτι αυτών των βιβλίων.

Άρα, ένα πολύ σημαντικό μέρος αυτής της καινούργιας προσέγγισης είναι τα βιβλία.

Έχει προηγηθεί, όμως, μια ιδιαίτερα καίρια και κρίσιμη προσθήκη των νέων προγραμμάτων σπουδών, γιατί δεν μπορείς να ξεκινήσεις και να φτάσεις στο τέλος, αν δεν ξεκινήσεις, ούτως ή άλλως, από την εκκίνηση, από την αρχή.

Νέα προγράμματα σπουδών, λοιπόν, τα οποία υπάρχουν για όλα τα μαθήματα, στα οποία επιμορφώνονται οι εκπαιδευτικοί, μέσω του Ινστιτούτου Εκπαιδευτικής Πολιτικής. Είναι βασισμένα πάνω σε μαθησιακά αποτελέσματα, τα οποία μπορούν να έρθουν από πολλαπλές πηγές. Ένας τρόπος, λοιπόν, ο οποίος μπορεί να αναδείξει ακόμη περισσότερο την κριτική ικανότητα των μαθητών – πράγμα, το οποίο βλέπουμε ότι έχει πληγεί πάρα πολύ. Το είδαμε και σε πρόσφατες επιδόσεις τους και σε μαθήματα, τα οποία έχουν εξεταστεί. Πόσω μάλλον δε και στις διαγνωστικές εξετάσεις Πίζα. Είναι και αυτές συμπληρωματικές. Το βλέπουμε, όμως, και στις επιδόσεις των παιδιών, καθημερινά.

Άρα, νέα προγράμματα σπουδών, τα οποία έχουν ήδη συγγραφεί. Επιμόρφωση των εκπαιδευτικών σε αυτά. Νέα βιβλία, στα οποία, από το Σεπτέμβριο, θα μπορούν να έχουν πρόσβαση οι εκπαιδευτικοί να τα διαβάζουν, έτσι ώστε να έχουμε την απαραίτητη διάδραση -όπως είπαμε- για να μπορούν να διορθωθούν.

Καμία αιφνιδιαστική αλλαγή και κανένας κίνδυνος αλλαγής για τις σημερινές τάξεις. Είναι σημαντικό να πούμε ότι οτιδήποτε γίνεται στην εκπαίδευση θέλει χρόνο. Άρα, τα παιδιά που είναι στο Λύκειο, αυτήν τη στιγμή, δεν πρόκειται να δώσουν με κάποιο άλλο σύστημα. Θα έχουν τις εξετάσεις. Και αυτό το λέω, γιατί είναι παιδιά, που έχουν ξεκινήσει, ήδη, να προετοιμάζονται. Θα ήταν τουλάχιστον -θα έλεγα- από πλευράς μας ανεύθυνο το να κάνουμε αλλαγές εν κινήσει, όταν κάποιος είναι ήδη μέσα στη συγκεκριμένη βαθμίδα.

Και, βέβαια, ένα περιβάλλον, το οποίο, μέσα στο επόμενο έτος -όπως σας είπα- τα σενάρια περί της ειδικής βαρύτητας μαθημάτων, στην Α’, Β’ και Γ’ Λυκείου, αλλά και της ενίσχυσης απαραιτήτως της Τράπεζας Θεμάτων, καθώς στο νέο Σύστημα με το Εθνικό Απολυτήριο, η Τράπεζα Θεμάτων θα είναι ένα βασικό εργαλείο, ίσως από τα βασικότερα. Άρα, να διανθιστεί, να εμπλουτιστεί και να εξασφαλιστεί η εξαιρετικά καλή εφαρμογή και λειτουργία της και όλα αυτά να μας οδηγήσουν, προς το τέλος του έτους 2026, σε μία άποψη και σε μία πρόταση, ειδικά για την εφαρμογή του Εθνικού Απολυτηρίου, που θα μπορεί να είναι εφαρμόσιμη από το 2029-2030 και μετά –επαναλαμβάνω – ως προς την εισαγωγή στις εξετάσεις.

Επαναλαμβάνω ότι δεν θέλουμε να αιφνιδιάσουμε, δεν θέλουμε να αλλάξουμε εν κινήσει το σύστημα, πρέπει να δώσουμε, όμως, την προοπτική και σίγουρα, με ενημέρωση και όλης της κοινωνίας εγκαίρως, να αλλάξει και η προσέγγιση στο Λύκειο, με πράγματα, που ήδη έχουν γίνει. Επαναλαμβάνω, αυτά τα πράγματα, που έχουν ήδη γίνει, κωδικοποιημένα: νέα προγράμματα σπουδών, επικείμενα νέα βιβλία, τα οποία μπορούν να διαβάσουν οι εκπαιδευτικοί και να διορθώσουν σίγουρα μία νοοτροπία, η οποία δεν αλλάζει εν μία νυκτί ούτε μπορώ να σας πω ότι κάποιος Υπουργός ή κάποια Υπουργός θα φέρει ένα μαγικό ραβδί και ξαφνικά θα σταματήσει η προσέγγιση του φροντιστηρίου. Αυτό, όμως, που πρέπει να παραθέσω και να το αξιολογήσετε, είναι σοβαρές προσπάθειες, που γίνονται, τα τελευταία χρόνια και να ξεκινήσει το τελευταίο έτος και το ψηφιακό φροντιστήριο. Πραγματικά, να επισημάνω τη συνεισφορά και των εκπαιδευτικών, που αυτήν τη χρονιά, έχουν πραγματικά περάσει χιλιάδες ώρες παρακολούθησης και παιδιά όλων των ηλικιών, αλλά και λειτουργία live μαθημάτων για τα παιδιά της τρίτης Λυκείου.

Το συνεχίζουμε αυτό και θα το ενισχύσουμε ακόμη περισσότερο και μία προσπάθεια είναι να δίνουμε συνεχώς δωρεάν λύσεις ενίσχυσης του σχολείου, το οποίο μπορεί να βοηθήσει κάθε παιδί οπουδήποτε και εάν βρίσκεται, από οποιαδήποτε, ούτως η άλλως, κοινωνική, οικονομική συνθήκη, που μπορεί να συνοδεύει την οικογένεια.

Θέλουμε, λοιπόν, ένα μεγαλύτερο βάρος στη συνεπή πορεία του μαθητή, μεγαλύτερη ευθύνη, περισσότερη ευθύνη, αλλά και εμπιστοσύνη στον εκπαιδευτικό και ένας αξιόπιστος τίτλος σπουδών, που θα ανοίγει δρόμους, όχι μόνον προς την Τριτοβάθμια Εκπαίδευση, αλλά και προς τη γνώση, την αυτογνωσία και την προσωπική ανάπτυξη.

Επίσης, κομμάτι αυτού του Εθνικού Απολυτηρίου θα έχει και το κρατικό πιστοποιητικό για την πληροφορική, για να μπορούν τα παιδιά, εντός του σχολείου, να έχουν μία δημόσια δυνατότητα παροχής μιας εξειδίκευσης και τεχνογνωσίας, κυρίως για τα ψηφιακά, αλλά και το κρατικό πιστοποιητικό γλωσσομάθειας στην ηλεκτρονική του μορφή. Όλα αυτά έχουν ενταχθεί πρέπει να σας πω και τα δύο σε συγχρηματοδοτούμενα προγράμματα από το ΕΣΠΑ, έτσι ώστε να μπορούν να λειτουργήσουν, πολύ νωρίτερα.

Άρα, Εθνικό Απολυτήριο, προφανώς, με τη συλλογή των βαθμών και των τριών τάξεων σίγουρα, το οποίο με την αποφοίτηση του παιδιού από το σχολείο, θα μπορεί να δίνει και μια πιστοποίηση και για τα ψηφιακά, αλλά και για το κομμάτι της ξένης γλώσσας.

Είμαι εδώ και είμαστε εδώ, για να σας ακούσουμε. Δεν θα είναι η τελευταία φορά, ούτως ή άλλως, που θα συζητήσουμε για το θέμα. Θέλουμε και πιστεύουμε σε αυτό το κομμάτι του εθνικού διαλόγου και να ξέρετε ότι οι άνθρωποι της εκπαίδευσης βρίσκουμε πάντα τον τρόπο να συνεννοούμαστε, από όλα τα Κόμματα και από όλες τις προσεγγίσεις, γιατί βάζουμε το καλό του παιδιού, πάνω από όλα.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ την κυρία Υπουργό.

Είναι προφανές ότι είναι στις προτεραιότητες του Υπουργείου το θέμα του Εθνικού Απολυτηρίου και βέβαια, αυτό απεδείχθη από αυτά, τα οποία μας είπε. Βέβαια, θέλω να τονίσω κάτι, ότι η αρχική αναφορά στο ρόλο του Λυκείου είναι σημαντική, δηλαδή εδώ είναι το μεγάλο στοίχημα, πώς θα υπάρχει μία ομογενοποίηση της ποιοτικής παιδείας, που προσφέρουν τα λύκεια, ανά τη χώρα. Ξέρουμε τα προβλήματα.

Θα παρακαλέσω τον κ. Μπαμπινιώτη, Καθηγητή Γλωσσολογίας και πρώην Πρύτανη του Εθνικού και Καποδιστριακού Πανεπιστημίου Αθηνών (ΕΚΠΑ) και υπηρεσιακό Υπουργό Παιδείας, άρα, ξέρει το θέμα από όλες τις διαστάσεις και τις διάφορες προκλήσεις, να λάβει τον λόγο.

Έχετε τον λόγο, κύριε Καθηγητά.

**ΓΕΩΡΓΙΟΣ ΜΠΑΜΠΙΝΙΩΤΗΣ (Καθηγητής Γλωσσολογίας και πρώην Πρύτανης του Εθνικού και Καποδιστριακού Πανεπιστημίου Αθηνών (ΕΚΠΑ):** Κύριε Πρόεδρε, κυρία Υπουργέ, κυρίες και κύριοι Βουλευτές, είναι ιδιαίτερη τιμή για μένα ότι έχω κληθεί να εκφράσω σκέψεις και εμπειρία σε ένα θέμα, που βλέπω ότι άρχισε να μας απασχολεί, σε πολύ ουσιαστικό επίπεδο. Το χαιρετίζω.

Αρθρογραφώ 10 χρόνια γι’ αυτό το θέμα, επισημαίνοντας τα προβλήματα και προτείνοντας λύσεις, οι οποίες πρέπει να πω, επειδή το ανέφερε ο κύριος Παραστατίδης, για έναν διάλογο, που πρέπει να γίνει ότι το 2009 είχα την ευθύνη ενός εθνικού διαλόγου για την παιδεία, που ήταν ακριβώς πώς μπορούμε να ενισχύσουμε το Λύκειο και πώς θα είναι το σύστημα των εισαγωγικών εξετάσεων.

Ήταν περίπου διακομματικός διάλογος, συμμετείχαν τα περισσότερα Κόμματα, ήταν ένας διάλογος ειδικών, δηλαδή, ήταν όλοι μάχιμοι εκπαιδευτικοί και υπήρχαν εκπρόσωποι από διάφορους τομείς, από τους γονείς, όχι μαθητές αλλά από τους γονείς και από διάφορους συλλόγους, που δραστηριοποιούνται στην εκπαίδευση.

Εκεί, τότε, είχαμε καταλήξει σε ορισμένες προτάσεις, ξεκίνησαν να εφαρμόζονται κάποια στιγμή και εν συνεχεία, έπαψαν να εφαρμόζονται. Γι’ αυτό αναδεικνύεται η ανάγκη που τονίστηκε, τόσο από την Υπουργό Παιδείας όσο και από τον κ. Παραστατίδη, για να μείνω σε αυτούς, που μέχρι τώρα μίλησαν, για την ανάγκη μιας συνεργασίας, μιας συναίνεσης, ενός διακομματικού διαλόγου.

Τέτοια μεγάλα εθνικά θέματα δεν λύνονται με κάποιες αποφάσεις μιας κυβέρνησης. Εάν δε συνεργαστούν τα Κόμματα, δε βάλουν πυλώνες, δε βάλουν όρια, δε βάλουν χρόνο, δε βάλουν σημεία συμφωνίας, δε μπορεί να υπάρξουν λύσεις γι’ αυτά τα μεγάλα θέματα, τα οποία έχουν σφραγίσει την παιδεία και την εκπαίδευση μας.

Μιλάμε για ένα πολύ σύνθετο θέμα. Χρειάζεται σχεδιασμός, χρειάζεται χρόνος, ελέχθη αυτό από τους δύο ομιλητές και ελέχθη σωστά ότι είναι μείζον κοινωνικό θέμα. Η ελληνική οικογένεια, σήμερα, ταλανίζεται, γιατί μέσα στη νοοτροπία της ελληνικής οικογένειας θεωρείται, ως καταξίωση, το παιδί μιας οικογένειας να μπει στο πανεπιστήμιο. Δεν ξέρω εάν αυτό είναι, πράγματι, μια καταξίωση, γιατί δεν είναι το παν το να μπει στο πανεπιστήμιο το παιδί.

Έχουμε, όμως, ένα μεγάλο μειονέκτημα, που δεν το άκουσα, αλλά προφανώς, αν είχαμε περισσότερο χρόνο, οι ομιλητές θα το είχαν θίξει. Εμείς στον Εθνικό Διάλογο επιμείναμε σε αυτό, πρέπει να βρούμε τρόπους και να χαράξουμε σχέδια και μέθοδο να ενισχύσουμε την τεχνική επαγγελματική εκπαίδευση. Να πετύχουμε αυτό, ένας μεγάλος αριθμός των παιδιών μας να στραφούν προς τα εκεί, αλλά όχι ως παιδιά ενός κατώτερου θεού, αλλά με σπουδές, οι οποίες θα είναι αναγνωρίσιμες και οι οποίες θα έχουν ένα κύρος, δηλαδή, αυτό, που συμβαίνει, στη Γερμανία. Εκεί, η ανάγκη πίεσης στα πανεπιστήμια είναι περιορισμένη, διότι το μεγαλύτερο ποσοστό των νέων στρέφεται προς την τεχνική επαγγελματική εκπαίδευση.

Επομένως, κυρία Υπουργέ, θα ήθελα να σας παρακαλέσω στον όποιο διάλογο γίνει και εφόσον γίνει σε αυτό το επίπεδο, να είναι ένα σημείο, το οποίο πρέπει να μας απασχολήσει, γιατί και μακροπρόθεσμα, αλλά και μεσοπρόθεσμα, αποτελεί μια λύση να στραφούν τα παιδιά μας σε σπουδές, όμως, οι οποίες θα είναι αναγνωρισμένες, πιστοποιημένες και σε ένα ανώτερο επίπεδο, που να έχει και κοινωνική αναγνώριση.

Κυρίες και κύριοι, γιατί βρισκόμαστε εδώ; Έχουμε ένα πρόβλημα να λύσουμε. Ποιο είναι το πρόβλημα; Να το δούμε καθαρά εκπαιδευτικά, ότι έχουμε ένα Λύκειο απαξιωμένο μορφωτικά και αχρηστευμένο. Εάν δεν κάνουμε αυτές τις διαπιστώσεις, θα λέμε γενικές ιδέες και θα γυρνάμε γύρω - γύρω από το θέμα. Το πρόβλημά μας, το ένα, είναι ότι έχουμε ένα Λύκειο απαξιωμένο, αχρηστευμένο, ένα απολυτήριο, που δε μετράει σε τίποτε, ένα χαρτί είναι. Παλιότερα, με το απολυτήριο είχες μία επαγγελματική διέξοδο, μια αναγνώριση, ένα κύρος και όπως τονίστηκε, ήδη, χάθηκε μια βαθμίδα 16, 17, 18 ετών, καίρια βαθμίδα παιδείας, η οποία υπήρχε παλιότερα.

Απαξίωση των εκπαιδευτικών. Επειδή είμαι μέσα στην εκπαίδευση, είμαι Πρόεδρος των Αρσακείων Σχολείων, τα οποία είναι μη κερδοσκοπικά σχολεία, ιστορικά και βεβαίως Πρόεδρος του Παιδαγωγικού Ινστιτούτου, κ.λπ., έχω ζήσει πόσοι άνθρωποι, που διδάσκουν, οι συνάδελφοί μας οι εκπαιδευτικοί, μπαίνουν μέσα στην τάξη και δεν τους δίνει κανένας σημασία. Πρέπει να ζήσετε αυτή την τραγωδία, για να καταλάβουμε για τι Λύκειο μιλάμε.

Και ναι μεν η Υπουργός κάνει μία μεγάλη προσπάθεια και μίλησε για προγράμματα, για όλα αυτά, που πρέπει ο Υπουργός Παιδείας να κάνει, αλλά σε ένα Λύκειο ό,τι και να κάνεις για μία βελτίωση Παιδείας, όταν δεν μετράει, δεν ζυγίζει, δεν έχει καμία βαρύτητα, τότε αγνοείται προκλητικά από τους μαθητές. Και αυτή την πρόκληση και την απαξίωση, τη βιώνουν καθημερινά χιλιάδες εκπαιδευτικοί, που μπαίνουν να διδάξουν, μέσα στα Λύκεια, εκτός αν είναι τα τέσσερα μαθήματα, που θα δώσουν, αλλά και εκεί να ξέρετε το εξής, ότι περισσότερο βαρύνει στη συνείδηση και στην εκτίμηση των μαθητών το φροντιστήριο, παρά ο εκπαιδευτικός- ο ικανός εκπαιδευτικός- που διδάσκει μέσα στο σχολείο.

Επομένως, έχουμε μια κατάσταση, η οποία δεν υπάρχει, σε καμία άλλη χώρα και έχουμε μια φροντιστηριακή μετατόπιση της εκπαίδευσης, δηλαδή, αυτό που θεωρείται καίριο από τη Β΄ Λυκείου και την Γ΄ είναι το φροντιστήριο, «μη χαθεί ώρα στο φροντιστήριο» και όχι το μάθημα, όπου προσπαθούν να χάσουν όσο μπορούν περισσότερες ώρες, όχι για να πάνε στην καφετέρια, αλλά για να διαβάσουν.

Επομένως, μιλάμε για μία κατάσταση πρωτοφανή στον εκπαιδευτικό χώρο, που είναι το κύριο θέμα, που πρέπει να αντιμετωπίσουμε και που εσείς, ως εκπρόσωποι του ελληνικού λαού και του ελληνικού Κοινοβουλίου, είναι από τα πρώτα θέματα, που πρέπει να αντιμετωπίσετε, για να ελαφρύνετε το βάρος της ελληνικής οικογένειας. Αυτό είναι το πρώτο θέμα.

Το δεύτερο θέμα είναι οι Πανελλαδικές εξετάσεις, όπου είμαστε σχεδόν η μόνη χώρα, που αποτελεί το μοναδικό κριτήριο, για να μπει κάποιος στο πανεπιστήμιο. Προσέξτε, το Λύκειο δε μετράει καθόλου, δεν έχει καμία συμμετοχή η επίδοση στο Λύκειο, για να μπεις στο πανεπιστήμιο - τρία χρόνια μηδέν, τρεις ώρες το άπαν. Μιλάμε, λοιπόν, για μία κατάσταση, που μοναδικό κριτήριο είναι οι Πανελλαδικές εξετάσεις και έτσι έχει δημιουργηθεί ένα τραυματικό σύστημα. Δηλαδή, έχει το αδιάβλητο - και πράγματι αυτό ισχύει, καμιά φορά ασκείται μία κριτική, που προσωπικά δεν τη δέχομαι, ότι σε μικρές περιοχές υπάρχουν και κάποιες καταστάσεις, που δεν είναι αυτές που ισχύουν, στα μεγάλα αστικά κέντρα, γιατί ο δάσκαλος επιτήρησης ότι θα κάνει τα «στραβά μάτια». Δεν νομίζω, γιατί εκεί παίζεται το μέλλον των παιδιών, είναι αδιάβλητο το σύστημα. Αυτό είναι το κύριο – όταν φύγουμε από το αδιάβλητο, το «συν», πάμε σε μία σειρά από «πλην». Πάμε σε ένα απάνθρωπο σύστημα – το είπε η Υπουργός και περιέγραψε αυτό το άγχος, που έχουν, όχι μόνο τα κορίτσια και τα αγόρια και ξεχάσατε να αναφερθείτε και στο άγχος της οικογένειας, το οποίο είναι μεγαλύτερο από το άγχος των παιδιών – επομένως, μιλάμε για μία απάνθρωπη κατάσταση, με ένα παιδί, που πάει να γράψει και σκέφτεται, ότι αν δεν πάει καλά σε αυτό το μάθημα, για το οποίο έχει δουλέψει δύο χρόνια περίπου, θα πρέπει να ξαναδώσει του χρόνου και ενδεχομένως και του χρόνου να μην πάει καλά σε ένα άλλο μάθημα. Μιλάμε για μία τραγική κατάσταση, απάνθρωπη.

Μα, μήπως είναι αξιόπιστο αυτό το σύστημα; Όχι, δεν είναι αξιόπιστο, γιατί σε μία τρίωρη εξέταση, δεν μπορείς ποτέ να είσαι σίγουρος ότι έχεις μια καλή εικόνα του μαθητή. Την καλή εικόνα μπορεί να την έχεις από μια επίδοση σε τρία χρόνια, σε τρεις ώρες, δεν μπορεί να την έχεις και βεβαίως, όταν κυριαρχεί η απομνημόνευση, το παιδί που έχει μια δυνατότητα μεγαλύτερη στην απομνημόνευση, θα διακριθεί περισσότερο από το παιδί, που έχει μια κριτική ικανότητα, αλλά δεν έχει απομνημονευτική ικανότητα και βέβαια, υπάρχει διακύμανση δυσκολιών των θεμάτων. Δίνεις δύσκολα θέματα, μέγα θέμα και «σφαγή», δίνεις εύκολα θέματα, «πώς θα διαλέξεις τους καλύτερους;» Αρχίζεις και μπαίνεις σε λεπτομέρειες, οι οποίες δεν έχουν ουσία.

Και φτάνω και στη διόρθωση. Μη εκπαιδευμένοι διορθωτές, πολύ συχνά αναπληρωτές, οι οποίοι διορθώνουν και έχετε μία διαφορά 13 με 18 στην έκθεση και άντε τώρα να βγάλεις συμπέρασμα από τον 3ο διορθωτή.

Άδικο σύστημα, δηλαδή ένα σύστημα, που στηρίζεται στο φροντιστήριο, δεν μπορεί να είναι κοινωνικά δίκαιο. Είναι εξαιρετικά δαπανηρό, πανάκριβο, αφαίμαξη οικονομική, τα είπαν οι ομιλητές, που προηγήθηκαν και το κυριότερο, αχρήστευση της λυκειακής εκπαίδευσης.

Δεν μπορεί να σου συμβεί τίποτα χειρότερο από αυτό και επειδή αυτό είναι ένα εθνικό πρόβλημα, χαίρομαι που ακούω και από τον κύριο Παραστατίδη, που μίλησε και από την Υπουργό Παιδείας, ότι στρέφονται σε μία διακομματική συνεργασία, για να αντιμετωπιστεί αυτό το θέμα.

Έρχομαι στην αντιμετώπιση. Το πρόβλημα, λοιπόν, είναι ένα αχρηστευμένο Λύκειο και ένα τραυματικό σύστημα Πανελλαδικών Εξετάσεων. Μπορούμε να τα σβήσουμε αυτά; Προφανώς, όχι. Ποιες είναι οι πιθανές αντιμετωπίσεις; Μία πλήρης κατάργηση των Πανελλαδικών και εισαγωγή με Εθνικό Απολυτήριο, μόνο. Ωραίο ακούγεται, αλλά αυτό θα σήμαινε ότι θα κάνεις τρία χρόνια εξετάσεις – 1η Λυκείου, 2α Λυκείου και 3η Λυκείου – με Πανελλαδικές Εξετάσεις και θα κάνεις το Λύκειο ένα εξεταστικό κέντρο. Επομένως, δεν είναι τόσο απλό να καταργήσω τις Πανελλαδικές Εξετάσεις τελείως. Χρειάζομαι το Λύκειο, χρειάζομαι την επίδοση των μαθητών στο Λύκειο. Μόνο του το Λύκειο, εάν ήταν να μπει στο Πανεπιστήμιο, πέρα από την καταξίωση και την αποδοχή της αντικειμενικότητας κ.λπ. που θέλει χρόνια να γίνει, κυρίως θα έπρεπε οι μαθητές να δίνουν εξετάσεις Πανελλαδικές στα 3 χρόνια. Αυτό καταλαβαίνετε σε τι θα μετέτρεπε το Λύκειο και πώς θα μπορούσε να λειτουργήσει.

Σε τι μπορούμε να πάμε, ως μια δεύτερη λύση. Σε μία σταδιακή κατάργηση των Πανελλαδικών Εξετάσεων, με σταδιακή αύξηση της βαρύτητας του Εθνικού Απολυτηρίου. Να πάμε, δηλαδή, σε μία πιο ήπια λύση, πιο σταδιακή, πιο βελτιωμένη, ώστε να έχουμε μία καλύτερη εικόνα και απόδοση του Λυκείου, μεγαλύτερη αξιοπιστία, μεγαλύτερη αντικειμενικότητα με τα θέματα από την Τράπεζα Θεμάτων, τα οποία θα μπορούσε, αντί να είναι δύο, να είναι τρία από τα τέσσερα θέματα, που δίδονται από την Τράπεζα Θεμάτων και με μια σειρά άλλων διαδικασιών, που θα επιδιώκουν και θα εξασφαλίζουν την αντικειμενικότητα, ώστε σιγά σιγά – μιλήσατε για χρόνο και έχετε δίκιο, αυτά τα πράγματα δεν λύνονται αμέσως – να πάμε σε ένα σύστημα, όπου, εάν υπάρχουν Πανελλαδικές, θα έχουν μία πολύ μικρή βαρύτητα. Στην Πορτογαλία, μετράει 65% η επίδοση των μαθητών στο Λύκειο και 35% οι εξετάσεις. Σε άλλες χώρες, κυμαίνονται. Σε εμάς, σήμερα, δεν έχει καμία βαρύτητα η επίδοση των τριών χρόνων στο Λύκειο. Μηδέν. Μόνο τα τέσσερα μαθήματα, τα οποία από 25% σας κάνουν την εκατόβαθμη κλίμακα.

Τι μπορούμε να προτείνουμε. Η σκέψη, πρόταση, εργασία, που έχω κάνει χρόνια σε αυτά τα πράγματα και μπαίνω κατευθείαν, για να κερδίσω χρόνο, να μπορέσουμε να ακούσουμε τους εκπροσώπους των Κομμάτων, νομίζω ότι θα μπορούσε να είναι αφενός να έχουμε ένα απλό απολυτήριο γι’ αυτούς που δεν θέλουν να κάνουν πανεπιστημιακές σπουδές, ιδίως, εάν στραφούν προς την τεχνική εκπαίδευση, εξέταση πάλι από την Τράπεζα Θεμάτων, δηλαδή, πάλι στις προαγωγικές και τις απολυτήριες πρέπει να εξασφαλίσουμε μία ποιότητα, ένα επίπεδο, ώστε να ξαναβαρύνει το απολυτήριο, που θα πάρει κάποιος από το Λύκειο, να μην είναι ένα χαρτί σκέτο. Επομένως και εάν ακόμη δεν θέλει να πάει στο Πανεπιστήμιο, να πάρει ένα απολυτήριο, που θα έχει μία βαρύτητα, γιατί θα είναι με ένα αναβαθμισμένο πρόγραμμα στο Λύκειο.

Πάμε, όμως, στο κύριο θέμα μας, που είναι το Εθνικό Απολυτήριο, γιατί αυτό είναι το θέμα της συζήτησής μας, το Εθνικό Απολυτήριο για πανεπιστημιακές σπουδές. Εδώ μπορούμε να δούμε δύο φάσεις.

Η πρώτη φάση, που θα είναι για πολλά χρόνια, γιατί η δεύτερη είναι ιδανική φάση να καταργηθούν οι Πανελλαδικές Εξετάσεις, η πρώτη φάση, που έχει Πανελλαδικές Εξετάσεις, θα μπορούσε να είναι επίδοση των τριών τάξεων των μαθητών του Λυκείου, 20%, ένας βαθμός και τέσσερα μαθήματα αυτά, που δίδονται στις εξετάσεις, άρα πέντε βαθμοί. Ο πέμπτος είναι το 20% από την επίδοση στο Λύκειο, πολύ μεγάλη συμμετοχή. Μακάρι, αν θέλετε, όταν μελετήσετε αυτά τα πράγματα, μπορείτε να δώσετε 30%, 40% στην επίδοση από το Λύκειο, που θα σημαίνει ότι θα μειώνεται η βαρύτητα των μαθημάτων, που εξετάζονται. Αυτό έχει συμβεί, δεν είναι κάτι πρωτότυπο. Επομένως, για να μετράει η εκπαίδευση στο Λύκειο, η επίδοσή του στα 3 χρόνια πρέπει να έχει τουλάχιστον ένα 20%, δηλαδή, να υπάρχει ένας βαθμός ακόμη, ο πέμπτος, που λέμε, μαζί με τους τέσσερις, που θα είναι στις Πανελλαδικές Εξετάσεις. Να πω κάτι που νομίζω ότι είναι σημαντικό, εάν οι υποψήφιοι μαθητές δεν θέλουν να πάνε σε Σχολές υψηλής ζήτησης, κάποιος δεν θέλει να πάει στην Ιατρική, δεν θέλει να πάει στη Νομική, τότε θα μπορούσε να πάει σε Σχολές χαμηλής ζήτησης, να μπει με μόνο το Εθνικό Απολυτήριο, χωρίς εξετάσεις – δεν χρειάζονται εξετάσεις, το κάνουν πολλά άλλα συστήματα. Γιατί ένα Τμήμα, που ψάχνει για φοιτητές και δεν πάνε φοιτητές εκεί να πρέπει να περάσει από όλη αυτή την ιστορία, ενώ μπορεί να πάρει από το Εθνικό Απολυτήριο, που θα είναι ανεβασμένο, μαθητές και να πάρει ακόμη, αν θέλετε και μαθητές κάτω από τη βάση.

Ως πανεπιστημιακός, λέω πάντοτε ότι πρέπει να υπάρχει η βάση του 10, αλλά εκεί όπου υπάρχει πρόβλημα, θα μπορούσε, γιατί θα έχουν εξετασθεί τα παιδιά, να κατέβει και λίγο κάτω από τη βάση και να πάρει παιδιά, ώστε να μη μείνουν πολλά παιδιά έξω από τα πανεπιστήμια, με το σύστημα που λέμε.

Όταν μιλάμε για Εθνικό Απολυτήριο, πρέπει να λάβουμε υπόψη μας ορισμένα πράγματα, διότι δεν είναι μια ταμπέλα, που την πετάμε, πρέπει πρώτα να γίνει ένας επαναπροσδιορισμός της διδακτέας και της εξεταστέας ύλης. Κοιτάξτε, αυτή τη στιγμή, έχουμε ένα πολύ «φορτωμένο» σύστημα και το κύριο καλό των θεμάτων της Τράπεζας είναι ότι υποχρεούνται τα σχολεία να διδάξουν την ύλη, γιατί τα θέματα στην Τράπεζα Θεμάτων είναι σε όλη την ύλη. Επομένως, επαναπροσδιορισμός και της διδακτέας και της εξεταστέας ύλης και βεβαίως, ανάλογη διάρθρωση των θεμάτων της Τράπεζας Θεμάτων, ανανέωση και εμπλουτισμός.

Κυρία Υπουργέ, και κάτι ακόμη που πρέπει να γίνει πάση θυσία, ισοστάθμιση των θεμάτων της Τράπεζας Θεμάτων. Έγιναν 10.000 θέματα πολύ γρήγορα στο παρελθόν, εμπλουτίστηκαν λίγο, αλλά δεν ισοσταθμίστηκαν και μπορεί στην κλήρωση να σου πέσει ένα θέμα πολύ δύσκολο ή να σου πέσει ένα θέμα πολύ εύκολο. Άρα, σε αυτούς, που θα πέσει με την κλήρωση το δύσκολο, θα περάσουν δύσκολα και αυτοί που θα έχουν το εύκολο, θα πετύχουν καλύτερα. Χρειάζεται και λείπει και σε όλα τα συστήματα, που έχουν Τράπεζα Θεμάτων, χρειάζεται ισοστάθμιση. Αυτό σημαίνει χρόνο, δεν είναι εύκολα αυτά τα πράγματα, ώστε τα θέματα να έχουν την ίδια βαρύτητα ή θα μπορούν να είναι διαβαθμισμένα, πρώτη βαθμίδα, δεύτερη βαθμίδα, αλλά δεδομένα ότι είναι πρώτης βαθμίδας και δεύτερης βαθμίδας για όλα τα σχολεία, να υποχρεούνται να έχουν και από τις δύο βαθμίδες. Ισοστάθμιση των θεμάτων είναι να εξασφαλίσει την αντικειμενικότητα αξιολόγησης της επίδοσης των μαθητών στο Λύκειο, χωρίς αυτό έχουμε προβλήματα.

Επίσης, διόρθωση της ανισότητας, που υπάρχει στη βαθμολογία.

Κυρίες και κύριοι βουλευτές, ξέρετε ότι στο Λύκειο, για να απορριφθείς, χρειάζεται μεγαλύτερη προσπάθεια από το να φοιτήσεις; Διότι Φυσική, Χημεία, Βιολογία είναι ένας βαθμός, Αρχαία, Νέα, Λογοτεχνία είναι ένας βαθμός, ναι, αλλά ο ένας βαθμός ζυγίζει το ίδιο με τον βαθμό που θα πάρεις στα Θρησκευτικά, στη Γυμναστική, επομένως, δεν υπάρχει περίπτωση να αποτύχεις. Δηλαδή και 2 να πάρεις τα Μαθηματικά και 3 να πάρεις στη Γλώσσα, θα περάσεις οπωσδήποτε.

Η βάση που έχει τεθεί είναι το 9,30 – το 9,30 το πιάνεις μέσα από τη Γυμναστική, μέσα από τα Θρησκευτικά, μέσα από τα Πολιτειακά. Αυτά πρέπει να διορθωθούν, αν θέλουμε να έχουμε αναβάθμιση της ποιότητας και της εγκυρότητας του Λυκείου. Δεν είναι θέματα, τα οποία είναι άπιαστα ή άγνωστα, απλώς είναι θέματα, που πρέπει να αντιμετωπιστούν, όταν μιλάμε για Εθνικό Απολυτήριο, με βαρύτητα.

Είχαμε προτείνει και ακούστε το, κυρίες και κύριοι βουλευτές, ιδρύθηκε, ο Εθνικός Οργανισμός Εξετάσεων, υπάρχει. Υπάρχει και Πρόεδρος, ένας ικανότατος Καθηγητής, ο κ. Δάσιος, ο Μαθηματικός, Καθηγητής, ο οποίος κάνει συνήθως και τις Εξετάσεις τις Πανελλαδικές. Ένας πολύ αξιόλογος, έμπειρος άνθρωπος, αλλά είναι μόνος του εκεί.

Δηλαδή, ιδρύθηκε ο Οργανισμός, έτσι για να υπάρχει, επειδή το είχαμε προτείνει και είχε αποφασιστεί στον εθνικό διάλογο, για την παιδεία. Δεν έχει καμία αρμοδιότητα ευρύτερη. Αυτό που νομίζω ότι πρέπει να γίνει οπωσδήποτε, είναι ότι αν καθιερώσουμε το Εθνικό Απολυτήριο και μιλάμε για Πανελλαδικές Εξετάσεις, αυτές οι εξετάσεις, πρέπει να γίνονται από τον Εθνικό Οργανισμό Εξετάσεων.

Το Υπουργείο Παιδείας θα είναι απέξω; Το Υπουργείο Παιδείας θα έχει όλη την άλλη μέριμνα, να βρει τους ανθρώπους, που θα κάνουν την εξέταση, να πληρωθούνε, κ.λπ., η οργάνωση είναι τεράστιο πρόβλημα. Το έχω ζήσει και στο μικρό διάστημα, που ήμουνα Υπουργός Παιδείας, αλλά το έχω ζήσει και ως Πρόεδρος Παιδαγωγικού Ινστιτούτου, τεράστιο πρόβλημα. Ας μείνει σε αυτό το Υπουργείο και ας έχουμε αυτόν τον εξεταστικό οργανισμό, τον εθνικό, που θα είναι μέσα ειδικοί άνθρωποι, που ξέρουν τι θέματα θα βάλουν, που ξέρουν πώς θα διορθώσουν, πού θα εκπαιδεύσουν τους διορθωτές, αυτά δεν είναι εύκολα πράγματα. Έξω, όταν γίνονται αυτά, γίνονται από τέτοιους οργανισμούς, αυτά που ακούτε τα GE και το ένα και το άλλο, αυτά γίνονται από οργανισμούς μέσα, δεν γίνονται από το Υπουργείο Παιδείας.

Επομένως, χρειάζονται κάποιες τέτοιες αλλαγές, που πρέπει να συζητηθούν, γι’ αυτό σωστά λέτε ότι πρέπει να υπάρξει ένας διάλογος γι’ αυτά τα θέματα. Ένας διάλογος διακομματικός, ώστε να υπάρξουν οι γραμμές, οι πύλες, οι πυλώνες, που θα στηριχθεί αυτό και όποια Κυβέρνηση είναι και όποιος Υπουργός Παιδείας να βαδίζει προς αυτό και να ελέγχεται κατά πόσον τηρεί αυτή τη συμφωνία, που θα πρέπει να υπάρχει.

Επίσης, ένα 50% των θεμάτων των Πανελλαδικών, πρέπει να είναι από αυτόν τον Εξεταστικό Οργανισμό, οπωσδήποτε.

Γιατί πρέπει να βάζουμε και θέματα για την Έκθεση. Δεν μπορείς να βάλεις για την Έκθεση θέμα στην Τράπεζα Θεμάτων, είναι καινούργιο αντικείμενο, που πρέπει να μπει, όταν δίδονται οι εξετάσεις.

Είχαμε πει σε αυτόν τον εθνικό διάλογο, να μπορεί να υπάρξει και αν τις εξετάσεις τις κάνει ο Εθνικός Οργανισμός Εξετάσεων, θα μπορούσε, προσέξτε, να υπάρξει η δυνατότητα σε έναν μαθητή, που έδωσε εξετάσεις και δεν πήγε καλά σε ένα μάθημα, γίνεται έξω, να δώσει μία εξέταση για βελτίωση. Προφανώς, θα πάει στο πανεπιστήμιο αργότερα, αλλά δεν θα χρειαστεί να ξαναδώσει όλα τα μαθήματα για όλο τον χρόνο και αν αποτύχει να αρχίζει το δράμα της οικογένειας κλπ.

Αν, λοιπόν, αυτό, μέσα στον Εθνικό Οργανισμό Εξετάσεων είναι δυνατόν και νόμιμο, τότε θα μπορούσε να εξεταστεί και να είναι μία ανάσα της ελληνικής οικογένειας και των μαθητών, ώστε όταν πάει να γράψει, να μην έχει στο μυαλό του «και αν δεν πάω καλά σε αυτό;»

Εάν δεν πας καλά σε αυτό, θα έχεις μια δεύτερη ευκαιρία. Όλα αυτά είναι πράγματα, που πρέπει να τα δούμε.

Τελειώνω, λέγοντας ότι μιλάμε για 5 βαθμούς, τέσσερις, δηλαδή, που είναι τα μαθήματα από 20 το καθένα στην κλίμακα των 100 και ένα 20%, που είναι ο πέμπτος βαθμός αυτός που παίρνει από την επίδοση των μαθητών στο Λύκειο. Θα μπορούσε να υπάρξει, υπάρχει σε άλλα συστήματα, ένας εξισορροπητικός κανόνας.

Δηλαδή, πείτε ότι παίρνει κανείς στην επίδοσή του 18, ο μαθητής και ο τελικός βαθμός για το Εθνικό Απολυτήριο θα βγαίνει από τους 2 βαθμούς, από αυτόν του Λυκείου τον βαθμό, που θα πάρει στις τρεις τάξεις του Λυκείου, τον μέσο όρο, δηλαδή και από το μέσο όρο των τεσσάρων βαθμών, που παίρνει στις εξετάσεις

Εάν λοιπόν από το Λύκειο βγαίνει με ένα 18, ο μέσος όρος και στις εξετάσεις των τεσσάρων μαθημάτων βγαίνει με ένα 15, θα μπορούσε να καθιερωθεί, καθώς υπάρχει σε άλλες χώρες, το να παίρνει ένα ακόμα βαθμό, δηλαδή, το 15 να γίνει 16. Δεν θα ισχύει δηλαδή, το 18 που πήρε και να βάλει στο 18 και το 15 κλπ και να βγάλει το αποτέλεσμα από αυτά τα δύο. Διότι θα βγαίνει ένας βαθμός αυξημένος, εάν η επίδοση στο σχολείο είναι μεγαλύτερη από την επίδοση στις εξετάσεις και μειωμένος κατά 1, δηλαδή, πείτε ότι παίρνεις ένα απολυτήριο με 14 και ήρθες και έγραψες 17 με 18, θα πάρεις μια μονάδα, δηλαδή το απολυτήριο σου θα είναι 18 μείον 1, δηλαδή 17.

Αυτά τα λέμε, διότι είναι ένας τρόπος εξισορρόπησης και αντικειμενικότητας, γιατί πάει στο μυαλό μας, αν πιέσεις τους δασκάλους και σου βάλουν μεγαλύτερο βαθμό. Πρώτα-πρώτα έχεις τα τρία, τα τέσσερα θέματα από την Τράπεζα Θεμάτων. Άρα, εκεί δεν μπορεί να κάνει οτιδήποτε και αν ελεγχθεί αυτή η εξέταση, μπορεί να πάει πάρα πολύ καλά, επομένως έχεις μία βάση αντικειμενική. Εάν βάλεις έναν εξισορροπητικό τέτοιο βαθμό και αν έχεις υψηλό βαθμό στο Λύκειο να μετράει και να παίρνεις μια μονάδα και αν πάρεις πιο μικρό βαθμό στις εξετάσεις και το αντίστροφο, τότε θα έχεις καλύτερη ας το πούμε πιο αντικειμενική εικόνα και πιο κοντά στο αδιάβλητο.

Κυρίες και κύριοι, είναι πάρα πολλά, που θα μπορούσε κανείς να συζητήσει. Προφανώς, δεν θα πάρω το χρόνο, γιατί πρέπει να ακούσουμε τους εκπροσώπους των Κομμάτων. Είχα σημειώσει εδώ, αλλά πρόλαβαν οι ομιλητές και το κάλυψαν, ότι για ένα εθνικό θέμα, που αυτό συζητάμε, είναι να ξανασταθεί στα πόδια του το Λύκειο, να περάσει αυτή η δοκιμασία η τραυματική των πανελλαδικών εξετάσεων και να μπούμε σε ένα πιο ορθολογικό σύστημα, το οποίο και παιδεία θα δίνει και θα μετράει πια το εθνικό απολυτήριο για ό,τι έχεις και θα φέρει μια ανακούφιση, ώστε να μπορεί να το υποστεί και η ελληνική οικογένεια. Το θέμα αυτό είναι στα χέρια σας.

Σας ευχαριστώ, κύριε Πρόεδρε, που μου δώσατε την ευκαιρία να μιλήσω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ τον Καθηγητή, τον κύριο Μπαμπινιώτη, διότι εκτός από διαπιστώσεις, πρότεινε και ενδιαφέρουσες λύσεις στο σοβαρό αυτό θέμα, που απασχολεί όλη την κοινωνία.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τώρα, τον λόγο έχει ο κύριος Χρήστος Καπετάνος.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κυρία Υπουργέ, κύριε Πρύτανη, κύριοι συνάδελφοι, συζητάμε σήμερα ένα από τα πιο θεμελιώδη ζητήματα της εκπαιδευτικής μας πολιτικής, δηλαδή, το ρόλο του εθνικού απολυτηρίου και βεβαίως, τον τρόπο πρόσβασης των μαθητών μας στην Τριτοβάθμια Εκπαίδευση. Πρόκειται για ένα πεδίο, με υψηλή κοινωνική ευαισθησία, υψηλές προσδοκίες και με διαρκή την ανάγκη για μεταρρύθμιση, με μέτρο την αξιοπιστία και τη δικαιοσύνη. Επειδή, όμως σε αυτήν την κουβέντα, η οποία ξεκινάει σήμερα, δεν νομίζω ότι υπάρχουν θέσφατα, άλλωστε, το είπε και η κυρία Υπουργός, είναι ένας διάλογος, είναι ένας διακομματικός διάλογος, που ξεκινάει.

Θα σας μιλήσω περισσότερο, όχι ως Βουλευτής ή εκπρόσωπος της Νέας Δημοκρατίας, αλλά σαν ένας γονιός, που έδωσε και ο γιος μου Πανελλαδικές Εξετάσεις φέτος. Στο πλαίσιο αυτό, λοιπόν, των εξετάσεων, θα πρέπει να δούμε και να κατασταλάξουμε σε κάποια πράγματα. Κάποια πράγματα, που και ο ίδιος ο Πρωθυπουργός, ο Κυριάκος Μητσοτάκης, έχει καταστήσει σαφές ότι η παιδεία αποτελεί την εθνική μας προτεραιότητα. Όλα, όμως, δεν είναι απόλυτα καλά ή στο μέτρο, που θα θέλαμε να είναι, όπως δεν μπορούμε να μη δούμε την πραγματικότητα, που χρειάζεται άμεσα το Λύκειο αλλαγές, για να μπορέσει να προχωρήσει στον εκπαιδευτικό του χαρακτήρα.

Είπε και η κυρία Υπουργός, πιο πριν και πολύ σωστά, ότι χρειάζεται μια αλλαγή φιλοσοφίας στο Λύκειο. Δεν ξεκινάμε από το μηδέν, δεν έχουμε λύσει, όμως, όλα τα προβλήματα. Βεβαίως, το ότι μπαίνουν νέα βιβλία, από το Σεπτέμβριο, όπου θα υπάρχουν επιλογές, ψηφιακά βιβλία, νέα προγράμματα σπουδών για τους εκπαιδευτικούς μας και κάτι πολύ σημαντικό, που γνωρίζω πολλά παιδιά, που έκαναν χρήση και φέτος, είναι το Ψηφιακό Φροντιστήριο στους μαθητές της Γ΄ Λυκείου, όπου 50.000 παιδιά, υποψήφιοι φοιτητές έκαναν χρήση αυτού του Ψηφιακού Φροντιστηρίου.

Αντί, λοιπόν, το Λύκειο να το δούμε, ως μια βαθμίδα γενικής παιδείας και κριτικής ωρίμανσης, πρέπει να δούμε, γιατί έχει μετατραπεί σε έναν απλό προθάλαμο εξετάσεων. Οι μαθητές - και το έζησα και εγώ φέτος - βιώνουν μια 3έτη πίεση, για να πετύχουν μία στιγμή, μία επίδοση στις Πανελλαδικές, με αποτέλεσμα τη δυσλειτουργία του σχολείου και την υπερενίσχυση ενός παραεκπαιδευτικού μηχανισμού. Αυτό είναι για το Λύκειο.

Η δεύτερη αλήθεια είναι ότι το σύστημα εισαγωγής, όπως είπε και ο κ. Πρύτανης, είναι σήμερα υπέρμετρα κεντρικό και ανταγωνιστικό, αλλά έχει και μια δόση τιμωρίας. Αξιολογούμε τους μαθητές, με έναν ενιαίο κρατικό μηχανισμό, χωρίς να λαμβάνουμε υπόψη την ατομικότητα, την πρόοδο και τις δυνατότητες των παιδιών και βεβαίως, μένω σε κάτι επίσης σημαντικό, που ακούστηκε, ότι η τεχνική εκπαίδευση πρέπει να ξαναγίνει μέρος του παιδευτικού μας συστήματος. Χρειαζόμαστε, λοιπόν, ένα νέο πλαίσιο, ένα σύστημα, που θα αποκαθιστά το Λύκειο, ως εκπαιδευτικό θεσμό, θα ενισχύει το κύρος του Εθνικού Απολυτηρίου και θα θέτει τα ίδια τα Πανεπιστήμια να έχουν κι αυτά το δικό τους ρόλο.

Είπαμε ότι σήμερα η συζήτηση γίνεται, χωρίς προαπαιτούμενα και βάσει κάποιων διεθνών εμπειριών, που και η κυρία Υπουργός ανέφερε και κρατώντας και αυτό που ο κ. Μπαμπινιώτης είπε, για τα 5 εικοσάρια, κύριε Μπαμπινιώτη, που είναι μια πρόταση που πραγματικά η εμπειρία σας δείχνει ότι είναι μια πρόταση, μέσα από ωριμότητα σκέψης και δράσης όλων αυτών των χρόνων, υπάρχουν και διάφορες τάσεις, σε πολλές χώρες της Ευρώπης και όχι μόνο.

Το πρώτο, ότι η αναβάθμιση του Εθνικού Απολυτηρίου, για να έχει πραγματικά εκπαιδευτικό, αξιολογικό και διαβαθμιστικό χαρακτήρα, πρέπει το απολυτήριο αυτό να αποτυπώνει γνώσεις, δεξιότητες και στάσεις, όχι απλώς τη βαθμολογία των εξετάσεων. Μία πρακτική, που υπάρχει, σε πολλές χώρες, αναφέρθηκε και νωρίτερα, είναι η μεταφορά μέρους της ευθύνης επιλογής των φοιτητών στα ίδια τα Ανώτατα Εκπαιδευτικά Ιδρύματα, με συγκεκριμένα αδιάβλητα και προσαρμοσμένα εργαλεία, όπως η γραπτή δοκιμασία, η προσωπική συνέντευξη, η αξιολόγηση του μαθητή, όπου απαιτείται. Η απελευθέρωση, ακούστηκε και πιο πριν, της πρόσβασης σε σχολές χαμηλής ζήτησης, στη Θεσσαλία, στο Πανεπιστήμιο Θεσσαλίας. Υπάρχουν κάποιες σχολές, οι οποίες είναι πολύ σημαντικές, με πολύ σημαντικό αντικείμενο, όμως δεν υπάρχουν φοιτητές, για να έρθουν να σπουδάσουν και βεβαίως, ο διακριτός ρόλος του κράτους και των ΑΕΙ. Το κράτος διασφαλίζει το πλαίσιο και την ποιότητα, είναι όμως κάτι, το οποίο είναι αδιαμφισβήτητο, γιατί το να πυροβολούμε απλά το σύστημα το υπάρχον, χρειάζεται να πούμε ότι υπάρχει το αδιάβλητο του συστήματος. Αυτό νομίζω, ότι δεν χωράει καμία αμφισβήτηση από κανέναν και είναι κάτι το οποίο πρέπει να το κρατήσουμε και είμαι βέβαιος ότι όποια αλλαγή και να γίνει, αυτό θα είναι η βάση όλων των αλλαγών.

Βάζοντας αυτό το θέμα η κυρία Υπουργός, που πραγματικά το ανέλυσε πολύ διεξοδικά, η σημερινή συζήτηση δεν είναι τεχνοκρατική, είναι και βαθύτατα πολιτική εκτός από εκπαιδευτική.

Είναι επιλογή για το αν θέλουμε ένα εκπαιδευτικό σύστημα, που βλέπει το μαθητή ως αριθμό ή ως πρόσωπο με δυνατότητες. Και είναι επίσης, επιλογή για το αν εμπιστευόμαστε και το ελληνικό σχολείο, αλλά και τα Πανεπιστήμια μας να λειτουργούν, ως αυτόνομα σύγχρονα ευρωπαϊκά ιδρύματα.

Η Νέα Δημοκρατία πιστεύει στις μεταρρυθμίσεις, που στηρίζονται στη λογική, στην ελευθερία και στην εμπιστοσύνη και σε αυτό το νέο Εθνικό Απολυτήριο και σε ένα σύστημα πρόσβασης πιο ανοικτό, πιο δίκαιο, πιο ευέλικτο, για τη γενιά, που έρχεται, σε συνάρτηση του Απολυτηρίου, με το Κρατικό Πιστοποιητικό Γλωσσομάθειας και το Κρατικό Πιστοποιητικό Πληροφορικής, νομίζω ότι μπορούμε να κάνουμε βήματα.

Χρειάζεται ο διάλογος, χρειάζεται ο χρόνος. Αυτόν το χρόνο, νομίζω ξεκινάμε, με μια πολύ σημαντική κουβέντα, αυτή που γίνεται παρουσία και του κ. Πρύτανη. Κλείνοντας, θέλω να σας πω ότι πρέπει να κρατήσουμε τα καλά στοιχεία. Αυτό το οποίο επίσης δημιουργεί το άγχος στις οικογένειες, πέρα από τα παιδιά, που είναι τα πρώτα, που πρέπει να βλέπουμε, είναι και οικογένειες – και το ανέφερε, νομίζω και ο κύριος Μπαμπινιώτης, στο τέλος. Εμείς δίναμε εξετάσεις, έχοντας τη δυνατότητα να κρατήσουμε, κυρία Υπουργέ και κάποιο μάθημα, που τυχόν δεν μπορέσαμε να πάμε καλά. Τώρα, αυτά τα παιδιά κρίνονται σε τέσσερα τρίωρα και δεν έχουν τη δυνατότητα, ακόμα και αν σε ένα δεν πάνε καλά, να ξαναδώσουν. Νομίζω ότι είναι κάτι, το οποίο μπορούμε να το δούμε, ίσως και πιο σύντομα από οποιεσδήποτε άλλες αλλαγές, που θα γίνουν σε βάθος χρόνου και με ένα διάλογο έντιμο, ουσιαστικό και δημιουργικό. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ κ. Καπετάνο.

Τον λόγο έχει ο κ. Καλαματιανός, από την Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ».

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρία Υπουργέ, κύριε Πρύτανη, κυρίες και κύριοι συνάδελφοι, κυρίες και κύριοι, συζητάμε σήμερα εδώ, στην Επιτροπή μας ένα θέμα, που αγγίζει κάθε ελληνική οικογένεια και κάθε νέα και νέο άνθρωπο, σε κάθε γωνιά της χώρας. Και προφανώς, είναι ένα ζήτημα, που άπτεται και συνδέεται, άμεσα, με την Παιδεία και την εκπαίδευση. Και δεν τοποθετούμαι, σήμερα, εδώ, μόνο, ως Βουλευτής, αλλά και ως γονιός και ως πολίτης, που συνομιλώ συχνά με εκατοντάδες μαθητές, μαθήτριες, αλλά και εκπαιδευτικούς.

Θα περιμέναμε, λοιπόν, στο πλαίσιο της σημερινής συζήτησης να είχαμε και συγκεκριμένες προτάσεις από την πλευρά του Υπουργείου, για να ξεκινήσει αυτός ο διάλογος, δηλαδή, να είχαμε κάποιους άξονες, κάποιες σκέψεις, στις οποίες θα μπορούσαμε να τοποθετηθούμε και να έχουμε και κάποιες απόψεις. Δεν συνέβη αυτό, ελπίζω σε επόμενο στάδιο.

Ξεκινώντας, λοιπόν, την τοποθέτησή μου, θα αναφερθώ συνοπτικά στο υφιστάμενο σύστημα εξετάσεων πρόσβασης στην Τριτοβάθμια Εκπαίδευση. Βιώσαμε και βιώνουμε την αγωνία των Πανελλαδικών Εξετάσεων, ενός συστήματος, που πιστεύουμε ότι έχει ξεπεράσει τα όριά του, έχει ξεπεραστεί από την πραγματικότητα και από τις πραγματικές εκπαιδευτικές και παιδαγωγικές ανάγκες του τόπου μας.

Είναι ένα σύστημα εισόδου στην Τριτοβάθμια Εκπαίδευση, που θα μπορούσαμε να πούμε ότι συμβάλλει στη διατήρηση και διεύρυνση και των ανισοτήτων, αλλά και των αδικιών. Το Λύκειο έχει μετατραπεί σε ένα εργαστήρι αποστήθισης και εξετάσεων. Η Γ΄ Λυκείου έχει εκπαιδευτικά και παιδαγωγικά ακυρωθεί. Συνεπώς, υπό αυτές τις συνθήκες, δεν μπορούμε να μιλάμε για μια σύγχρονη ιδιωτική και δημόσια εκπαίδευση.

Η είσοδος στο δημόσιο πανεπιστήμιο δεν γίνεται μέσα από το σχολείο, αλλά από την προετοιμασία εκτός αυτού, στα φροντιστήρια και στα ιδιαίτερα μαθήματα. Χιλιάδες οικογένειες ξοδεύουν, συνολικά, τεράστια ποσά, για την προετοιμασία των παιδιών, για τις Πανελλήνιες Πανελλαδικές Εξετάσεις, αναφέρθηκε και προηγουμένως.

Υπάρχει το επιχείρημα ότι το τωρινό σύστημα εξετάσεων είναι αδιάβλητο. Το ακούμε. Και πράγματι, δεν υπάρχουν καταγγελίες για διαρροές θεμάτων και επιδιώκεται η όσο το δυνατόν περισσότερο αντικειμενική βαθμολόγηση.

Είναι, όμως, άλλο πράγμα το αδιάβλητο και άλλο το αξιοκρατικό, το δίκαιο και το ισότιμο, διότι, αν το μόνο που εξετάζεται είναι η ικανότητα στην αποστήθιση, η προσκόλληση στο εγχειρίδιο και η αναπαραγωγή έτοιμων απαντήσεων, τότε πρόκειται για μια αποτυχία στο να οικοδομηθεί ένα εκπαιδευτικό σύστημα, που καλλιεργεί, πραγματικά, την κριτική σκέψη, τη δημιουργικότητα και τη βαθιά γνώση. Εκεί πρέπει να στοχεύσουμε.

Το μέλλον των παιδιών δεν είναι δυνατόν να εξαρτάται από ένα τρίωρο, όχι τέσσερα, γιατί, αν δεν γράψει καλά ένα παιδί σε ένα τρίωρο, που μπορεί να νιώθει μια αδιαθεσία, να μην είναι καλά ή λόγω του άγχους να μην μπορέσει να αποδώσει αυτό, που μπορεί, αυτό που έχει δυνατότητα να αποδώσει, τότε πραγματικά πρόκειται για μια αδικία. Αυτό το πράγμα πρέπει να αλλάξει, αυτή η συνθήκη πρέπει να αλλάξει και πρέπει να το κάνουμε.

Πιστεύουμε, λοιπόν, ότι οι Πανελλαδικές Εξετάσεις έχουν κλείσει τον κύκλο τους, καθότι χαρακτηρίζονται, μεταξύ άλλων, από προβλήματα, ως προς το γνωσιακό αποτύπωμα, τον αυξημένο ψυχολογικό φόρτο των μαθητριών και των μαθητών και βεβαίως τη γιγάντωση της παραπαιδείας.

Περνάω σε κάποιες τοποθετήσεις της Κυβέρνησης, όπως τις έχουμε δει στον Τύπο. Με αυτά που έχουμε δει, σαν γενική τοποθέτηση, για την πρόταση για το Εθνικό Απολυτήριο, όπως παρουσιάζεται, φαίνεται να πολλαπλασιάζονται οι εξετάσεις, να ενισχύεται η παραπαιδεία και να υπονομεύεται η εκπαιδευτική λειτουργία. Αναφέρεται στα δημοσιεύματα ότι στόχος είναι η αναβάθμιση του Λυκείου, όμως, την ίδια στιγμή, αυτό δεν μπορεί να γίνει, γιατί επιδιώκεται η θέσπιση ενός συστήματος, που μετατρέπει το Λύκειο σε μηχανισμό εξεταστικής πίεσης και ψυχολογικής εξόντωσης. Ο τελικός βαθμός αποφοίτησης από το Λύκειο φαίνεται ότι θα υπολογίζεται, με βάση τους βαθμούς κάθε τάξης του Λυκείου, θα συνεχίσει να υπάρχει Τράπεζα Θεμάτων, σε κάθε τάξη και θα υπάρχουν και απολυτήριες εξετάσεις, όπως και Πανελλαδικές.

Με άλλα λόγια, αν εφαρμοστούν αυτά, το Λύκειο μετατρέπεται σε ένα χώρο συνεχών εξετάσεων. Δεν πρέπει να είναι αυτός ο στόχος. Αυτό δεν μειώνει, προφανώς, τις ανισότητες στην εκπαιδευτική διαδικασία και δεν κάνει πραγματικά δωρεάν τη δημόσια εκπαίδευση. Αντίθετα, ένα τέτοιο σύστημα ενισχύει όσους έχουν την οικονομική δυνατότητα να πληρώνουν για φροντιστήρια και ιδιαίτερα. Αυτό το σύστημα, προφανώς, θα είναι η χαρά των φροντιστηρίων.

Εδώ να επισημάνω ότι η Κυβέρνηση του ΣΥΡΙΖΑ μείωσε τον αριθμό των γραπτώς εξεταζόμενων μαθημάτων στο Γυμνάσιο, από 39 σε 12, στο Λύκειο, από 44 σε 18 και στα ΕΠΑΛ, από 48 σε 18, ακριβώς, για να αποτρέψει τη μετατροπή του σχολείου σε ένα διαρκές εξεταστικό κέντρο. Με αυτόν τον τρόπο, επιδιώχθηκε να ενισχυθούν οι δυνατότητες για μια περισσότερο δημιουργική σχολική πραγματικότητα και να τονωθεί ο εκπαιδευτικός στόχος, το εκπαιδευτικό αποτύπωμα.

Εδώ θέλω να αναφέρω και δυο λόγια για το διεθνές απολυτήριο, το οποίο ουσιαστικά σημαίνει ότι θα εισάγονται κάποιοι μαθητές και κάποιες μαθήτριες σε ιδιωτικά ή και σε δημόσια πανεπιστήμια, με μοναδικό κριτήριο το βαθμό, που θα αναγράφεται σε αυτό το απολυτήριο. Κάποιοι, δηλαδή, θα εγγράφονται στην Τριτοβάθμια Εκπαίδευση, χωρίς εξετάσεις, μόνο με βαθμό απολυτηρίου, ενώ κάποιοι άλλοι θα δίνουν ανταγωνιστικές και εξετάσεις αποκλεισμού, όπως αντίστοιχα γίνεται με την Ελάχιστη Βάση Εισαγωγής, όπου άλλη ισχύει για τα δημόσια πανεπιστήμια, με αυτά που νομοθέτησε η Κυβέρνηση, άλλη ισχύει για την είσοδο στα ιδιωτικά πανεπιστήμια, τις ιδιωτικές σχολές, πράγμα που σημαίνει ότι ένα παιδί, που θα γράψει κάτω από 10, δεν μπορεί να μπει σε ένα δημόσιο πανεπιστήμιο, αν όμως υπάρχουν τα χρήματα, μπορεί να γραφτεί σε ένα ιδιωτικό κολέγιο και να πάρει ένα ισότιμο πτυχίο στο τέλος. Αυτό είναι το αποτέλεσμα. Δύο μέτρα και δύο σταθμά, λοιπόν, για τις υποψήφιες και τους υποψηφίους.

Άρα, ένα τέτοιο σχέδιο, όπως το περιέγραψα προηγουμένως, σημαίνει μια περισσότερο κοστοβόρα πρόσβαση στα δημόσια πανεπιστήμια, με ενίσχυση της παραπαιδείας και τη μετατροπή του σχολείου σε χώρο διαρκών εξετάσεων, που ενισχύει και διευρύνει και τους αποκλεισμούς και τις ανισότητες. Κάτι τέτοιο πρέπει, πάση θυσία, να αποφευχθεί, άλλος πρέπει να είναι ο στόχος. Προτάσεις υπάρχουν.

Και έρχομαι, τώρα, σε κάποιες προτάσεις, που το βασικό είναι - αναφέρθηκε και από προηγούμενες ομιλητές - ότι πρέπει να ξεκινήσει ένας ουσιαστικός βαθύς διάλογος και με την επιστήμη και με την κοινωνία και πρωτίστως με την εκπαιδευτική κοινότητα.

Προτάσεις, ξαναλέω, υπάρχουν. Να αναφερθώ σε μερικές: Αναβάθμιση του παιδαγωγικού έργου και του απολυτηρίου, δυνατότητα ελεύθερης πρόσβασης στα πανεπιστήμια, διετή προγράμματα σπουδών εντός των πανεπιστημίων για αποφοίτους των ΕΠΑΛ, οι οποίοι θα εισάγονται, χωρίς εξετάσεις. Προηγουμένως, αναφέρθηκε ο κ. Πρύτανης στην ενίσχυση της τεχνικής εκπαίδευσης.

Ειδικότερα για τα διετή προγράμματα σπουδών, η Κυβέρνηση ΣΥΡΙΖΑ είχε προχωρήσει σε ένα καλά σχεδιασμένο και κοστολογημένο πρόγραμμα. Δυστυχώς, με την αλλαγή της Κυβέρνησης, η τότε Υπουργός Παιδείας, η κυρία Κεραμέως, τα κατήργησε πριν καν εφαρμοστούν.

Με το ισχύον σύστημα, πολλά παιδιά αναγκάζονται να σπουδάζουν σε πόλη, που δεν επιθυμούν, καθώς και σε αντικείμενο, σε ειδικότητα που, επίσης, δεν επιθυμούν. Βεβαίως, δημιουργείται ο αντίλογος ότι αν υπάρχει ελεύθερη πρόσβαση στο πανεπιστήμιο, θα υπάρχει υπερπληθώρα ζήτησης για Σχολές δημοφιλείς, όπως Ιατρική, Νομική και τα Πολυτεχνεία.

Απάντηση υπάρχει. Μπορούμε να έχουμε λύση και γι’ αυτό. Θα μπορούσε π.χ. να συνεχιστεί, για κάποιο χρονικό διάστημα, το ισχύον σύστημα των Ειδικών Εξετάσεων για αυτές τις Σχολές, για αυτά τα 3 πεδία. Όμως, δεν χρειάζεται να γενικεύουμε. Είναι δεδομένο ότι δεν θέλουν όλοι να γίνουν γιατροί, δικηγόροι, αρχιτέκτονες και μηχανικοί. Και υπάρχουν λύσεις, όπως πχ. η διάταξη του άρθρου 100 του ν.4610/ 2019, επίσης επί Κυβέρνησης ΣΥΡΙΖΑ, που προέβλεπε «πράσινες και κόκκινες σχολές», τις οποίες δυστυχώς κατήργησε η επόμενη Κυβέρνηση.

Ας διευκολύνουμε, λοιπόν, σε πρώτη φάση, όσες και όσους θέλουν να σπουδάσουν τις άλλες ειδικότητες, ενισχύοντας με προσωπικό και χρηματοδότηση και λειτουργία τέτοιων θεμάτων.

Ανακεφαλαιώνοντας, λοιπόν, θα μπορούσαμε να συνεχίσουμε να έχουμε Πανελλαδικές Εξετάσεις για Τμήματα συγκεκριμένα, όπως της Ιατρικής, του Πολυτεχνείου και της Νομικής, για συγκεκριμένο χρονικό διάστημα. Να καταργηθεί, βεβαίως, η Ελάχιστη Βάση Εισαγωγής. Να εισάγονται μαθητές και μαθήτριες, χωρίς εξετάσεις σε πανεπιστημιακά Τμήματα και να ιδρυθούν περισσότερα Τμήματα μεσαίας ζήτησης.

Στα διετή Προγράμματα Σπουδών, που θα λειτουργούν εντός των πανεπιστημίων, θα μπορούσαν να εγγράφονται απόφοιτοι των ΕΠΑΛ, χωρίς εξετάσεις, μόνο με το Απολυτήριο τους. Μάλιστα, θα μπορούσαν να λειτουργούν προγράμματα με ειδική συμφωνία, με παραγωγικούς φορείς της πόλης ή του Νομού, στα οποία λειτουργούν αυτά τα διετή προγράμματα. Και μάλιστα, μετά από δύο χρόνια φοίτησης, αλλά και πρακτικής άσκησης, θα μπορέσουν να παίρνουν ένα πιστοποιητικό οι απόφοιτοι, το οποίο θα ήταν έγκυρο στην Ελλάδα, αλλά και σε χώρες της Ευρωπαϊκής Ένωσης.

Κλειδί για όλα τα παραπάνω είναι, προφανώς, η αναβάθμιση του παιδαγωγικού έργου και του Απολυτηρίου, μέσα από τις αλλαγές στα Προγράμματα Σπουδών.

Προτάσεις υπάρχουν. Βεβαίως, δεν μπορούμε να συζητάμε για την πρόσβαση στην Τριτοβάθμια Εκπαίδευση, χωρίς να μιλάμε για την ίδια την Τριτοβάθμια Εκπαίδευση, για τη λειτουργία των πανεπιστημίων. Πολλά ελληνικά πανεπιστήμια είναι από τα κορυφαία στον κόσμο. Είναι επιτυχημένα παρά την υποστελέχωση και την υποχρηματοδότηση, που υπάρχει. Δυστυχώς, δεν δημιουργούνται νέες θέσεις στα πανεπιστήμια, όταν χιλιάδες νέοι ερευνητές βρίσκονται στο εξωτερικό ή στην ανεργία. Την ίδια στιγμή, πολλές υποδομές και εγκαταστάσεις είναι προβληματικές, έως και ακατάλληλες, στα δημόσια πανεπιστήμια.

Απέναντι σε αυτή την κατάσταση, εμείς απαντάμε, με σχέδιο, όραμα και συγκεκριμένες προτάσεις, όπως αυτόματη πρόσληψη μελών ΔΕΠ, για κάθε συνταξιοδότηση. Όποτε φεύγει ένας καθηγητής, ένα μέλος ΔΕΠ με συνταξιοδότηση, αμέσως να αναπληρώνεται η θέση του. Διπλασιασμός της χρηματοδότησης για τα δημόσια πανεπιστήμια. Διπλασιασμός και των μελών ΔΕΠ. Ενίσχυση της διοικητικής στελέχωσης όλων των βαθμίδων. Εθνικό σχέδιο για τη φοιτητική στέγη και τη φοιτητική μέριμνα. Ενίσχυση των μεταπτυχιακών προγραμμάτων, ώστε να είναι δωρεάν. Ενίσχυση των πανεπιστημιακών βιβλιοθηκών και αξιοποίηση ψηφιακών τεχνολογιών στα συγγράμματα. Στήριξη νέων επιστημόνων και υποψήφιων διδακτόρων και μεταδιδακτόρων. Την αντιμετώπιση της εργασιακής επισφάλειας στην υλοποίηση ερευνητικών έργων.

Και, βεβαίως, η συζήτηση για την πρόσβαση στο δημόσιο πανεπιστήμιο δεν είναι ένα τεχνικό ζήτημα. Είναι μια βαθιά πολιτική και κοινωνική διαδικασία.

 Το ερώτημα που τίθεται τώρα, είναι το εξής. Θα τολμήσουμε ένα νέο δρόμο στην εκπαίδευση, με παιδαγωγικό όραμα και κοινωνική δικαιοσύνη; Αυτό είναι το ζητούμενο.

Εμείς πιστεύουμε ότι η απάντηση είναι ότι πρέπει να το κάνουμε, πρέπει να το κάνουμε και τώρα: Για ένα σχολείο, που πραγματικά καλλιεργεί και μορφώνει, που δίνει την ευκαιρία σε κάθε παιδί να αναπτύξει τις δυνατότητες και τη δημιουργικότητά του, για ένα λύκειο με εκπαιδευτικό σκοπό και παιδαγωγικό αποτέλεσμα και για ένα πανεπιστήμιο, που χωράει τα όνειρα καθεμίας και καθενός. Μπορούμε να το κάνουμε, πρέπει να το κάνουμε και ο διάλογος πρέπει να ξεκινήσει τώρα. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ τον κύριο Καλαματιανό και στη συνέχεια, το λόγο έχει ο κ. Ιωάννης Δελής, από την Κοινοβουλευτική Ομάδα του Κομμουνιστικού Κόμματος Ελλάδος.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Σας ευχαριστώ πολύ, κύριε Πρόεδρε. Κατ’ αρχάς, να πούμε ότι η σημερινή συνεδρίαση, κυρίες και κύριοι της Επιτροπής, όπως και ο επικείμενος διάλογος για την Παιδεία, που εξαγγέλθηκε, φυσικά, εντάσσονται στα κυβερνητικά, αλλά και ευρύτερα αστικά σχέδια προετοιμασίας και κοινωνικής ζύμωσης, για αλλαγές στο Λύκειο. Αλλαγές, όμως, αντιδραστικές, όπως θα εξηγήσουμε, οι οποίες σκοπό έχουν το Λύκειο να το καταστήσουν ακόμα πιο ανταγωνιστικό, ακόμα πιο ταξικό. Αλλαγές, οι οποίες θα συνδέσουν επίσης αυτό το Λύκειο άμεσα και με την ίδια τη διαδικασία πρόσβασης στα Πανεπιστήμια. Πρόσβαση, όμως, κατά την οποία θα υψωθούν ακόμα περισσότερο οι ταξικοί φραγμοί για τις λαϊκές οικογένειες και τα παιδιά τους.

Γι’ αυτό, λοιπόν και η κυβερνητική πλειοψηφία, με πολύ γρήγορα αντανακλαστικά, που δεν τα επιδεικνύει, φυσικά, σε άλλες περιπτώσεις, εδώ στη Βουλή, αξιοποίησε αμέσως την πρόταση του ΠΑΣΟΚ για τη σημερινή συνεδρίαση. Εκδηλώνεται, έτσι, λοιπόν, σε ένα κρίσιμο εκπαιδευτικό και κοινωνικό θέμα, η συναίνεσή σας, που αφορά, βεβαίως και τα υπόλοιπα αστικά Κόμματα στον έναν ή στον άλλο βαθμό και φυσικά, επιβεβαιώνεται, για άλλη μία φορά, η κοινή σας εκπαιδευτική στρατηγική – μην πω και η τακτική.

Συναινέσεις, ως πρόβες συγκυβέρνησης διαφόρων «προθύμων»; Ποιος ξέρει. Τίποτε, άλλωστε, δεν αποκλείεται.

Ας τα πάρουμε, όμως, τα πράγματα με τη σειρά. Ποιο είναι το βασικό επιχείρημα, για τις προετοιμαζόμενες αλλαγές στο Λύκειο;

Η απώλεια του μορφωτικού ρόλου του Λυκείου. Τον έχασε το μορφωτικό του ρόλο το Λύκειο, υποβαθμίστηκε και πρέπει να ξαναζωντανέψει, λένε. Πράγματι, έτσι είναι, αυτή είναι η πικρή αλήθεια. Αλλά, για μια στιγμή, ποιοι τα λένε όλα αυτά και ποιοι είναι όλοι αυτοί που χύνουν αυτά τα δάκρυα, που από μακριά φωνάζουν ότι είναι κροκοδείλια;

Μα και βέβαια, τους ξέρουμε, είναι όλοι αυτοί που κυβέρνησαν και κυβερνούν, ως τώρα και που φρόντισαν μεθοδικά, όλα τα προηγούμενα χρόνια, με τους νόμους τους και τα μέτρα τους τα αντιδραστικά για την παιδεία, το Λύκειο να το φτωχύνουν από μαθήματα ζωντανά και κρίσιμα για τους νέους ανθρώπους, όπως η καλλιτεχνική παιδεία, ας πούμε, με τη μουσική, τα εικαστικά και το θέατρο ή τα μαθήματα των κοινωνικών επιστημών, που όλα αυτά εξοβελίστηκαν, κυριολεκτικά. Η Φυσική Αγωγή που υποβαθμίστηκε, για να φτάσουμε σήμερα να οδηγηθεί το Λύκειο, στην τελευταία του τάξη, να λειτουργεί με 4 μαθήματα και να μετατρέπεται στην πράξη σε ένα σκέτο φροντιστήριο - πρωινό φροντιστήριο και με ένα κόντρα μάθημα, έτσι για να σώζονται κάποια προσχήματα. Φροντιστήριο, μάλιστα καθ’ ομολογία της Κυβέρνησης, ανεπαρκές, που την οδήγησε να θεσπίσει και το ψηφιακό από πάνω φροντιστήριο «για τους αδύναμους», λέει, κι ας είναι αναγκαίο, ειδικά για τους αδύναμους το ζωντανό μάθημα, η διά ζώσης διδασκαλία. Και πότε γίνονται όλα αυτά, παρακαλώ, στο Λύκειο; Στην εποχή μας, σήμερα, που η επιστήμη και η τεχνολογία και άρα η γνώση, αναπτύσσονται με άλματα και είναι –επείγουσα – κατεπείγουσα η ανάγκη να πλατύνει και να επεκταθεί η γενική παιδεία και να αγκαλιάσει, βέβαια, ΟΛΟΥΣ τους μαθητές.

Γιατί; Μα, γιατί η γερή αρματωσιά μιας στέρεης γενικής παιδείας για κάθε νέο άνθρωπο δεν είναι απλώς ένα στενό ζήτημα επαγγελματικού προσανατολισμού, όπως συζητάτε, τόση ώρα, αλλά κάτι παραπάνω, είναι ζήτημα ζωής. Κι όμως, στη χώρα μας το Λύκειο αποτελεί μεν μια εκπαιδευτική βαθμίδα διακριτή, ναι, έξω, όμως, από την υποχρεωτική εκπαίδευση, δεν είναι υποχρεωτικό. Η οποία υποχρεωτική εκπαίδευση παραμένει εννιάχρονη από το 1976. Αφήστε, που επιπλέον το Λύκειο διαχωρίζεται και σε γενικό και τεχνικό - επαγγελματικό, στην ουσία σε ταξική βάση.

Αυτό, βέβαια, με τις μηχανές της κατηγοριοποίησης των σχολείων να δουλεύουν στο φουλ, διαφοροποιώντας τα ταξικά, πότε, ως Ωνάσεια, πότε ως Πρότυπα, πότε ως παρέχοντα IB, το διεθνές απολυτήριο για την απευθείας εισαγωγή ορισμένων στα ξένα πανεπιστήμια, για τους λίγους φυσικά. Ενώ για τους πολλούς τι μένει; Το άγχος, η πίεση, τα ατέλειωτα φροντιστήρια, το άδειο πορτοφόλι, μήπως και πιάσει κάποιος καλό βαθμό για το πανεπιστήμιο.

Όλοι αυτοί, λοιπόν, οι διαχρονικοί θύτες των μορφωτικών δικαιωμάτων των παιδιών των λαϊκών οικογενειών επιμένουν και σήμερα, υποδυόμενοι τους σωτήρες, να προτείνουν, ως φάρμακο για το Λύκειο, ένα σκέτο φαρμάκι, στη χρυσή, όμως, συσκευασία του λεγόμενου «Εθνικού Απολυτηρίου».

Ναι, φαρμάκι εκπαιδευτικό, φαρμάκι εξοντωτικό, αφού για να πάρει ένας μαθητής αυτό το Εθνικό Απολυτήριο, θα πρέπει να ολοκληρώσει έναν εξεταστικό μαραθώνιο. Μια εξεταστική, δηλαδή, δοκιμασία τύπου Πανελλαδικών Εξετάσεων, όχι μονάχα στο τέλος του Λυκείου, αλλά και στις τρεις τάξεις του Λυκείου και με την Τράπεζα Θεμάτων να λειτουργεί στο φουλ, φυσικά, ώστε να διασφαλίζεται το αδιάβλητο, μιας και πρόκειται να είναι καθοριστικός ο ρόλος του βαθμού του Εθνικού αυτού Απολυτηρίου για την πρόσβαση στο πανεπιστήμιο. Αυτά ακούμε τόση ώρα.

Κι επειδή, όπως λέτε, δε μπορεί ένα τρίωρο εξεταστικό να κρίνει τη ζωή ενός ανθρώπου, τι προτείνετε εσείς;

Το εξεταστικό αυτό τρίωρο, από τρίωρο να γίνει τρίχρονο. Αυτό προτείνετε.

Καλά, είναι δυνατόν αυτό να το λέτε αναβάθμιση του Λυκείου;

Είναι δυνατόν αυτό να το λέτε κατάργηση των Πανελλαδικών Εξετάσεων;

Πολλαπλασιασμός των εξετάσεων είναι και όχι κατάργηση.

Πέστε μου τώρα εσείς, πέστε μου, κύριε Μπαμπινιώτη, ποια δημιουργικότητα, ποιες εκδρομές, ποιες αθλητικές, ποιες πολιτιστικές δράσεις μπορούν να χωρέσουν σε ένα τέτοιο σχολείο, σκέτο εξεταστικό κέντρο;

**ΓΕΩΡΓΙΟΣ ΜΠΑΜΠΙΝΙΩΤΗΣ** **(Καθηγητής Γλωσσολογίας και πρώην Πρύτανης του Εθνικού και Καποδιστριακού Πανεπιστημίου Αθηνών (ΕΚΠΑ):** Εγώ μπορώ να σας απαντήσω, αν μου δοθεί ο λόγος.

**ΙΩΑΝΝΗΣ ΔΕΛΗΣ:** Είναι ρητορικό το ερώτημα. Δεν τον δίνω εγώ το λόγο, άλλωστε. Ύστερα, έρχεται και το Υπουργείο και το πρόβλημα το εντοπίζει στο κινητό.

Και ο ελεύθερος χρόνος των μαθητών, που εξαφανίζεται, στην πιο όμορφη μάλιστα και στην πιο ευαίσθητη ηλικία, τι συνέπειες, άραγε, μπορεί να έχει αυτό;

Πότε και ποιον παιδαγωγικό ρόλο να επιτελέσουν οι εκπαιδευτικοί αυτού του Λυκείου – εξεταστηρίου, με το άγχος να τρέξουν την ύλη, αφού πρόκειται για ύλη εξεταστέα σε πανελλαδικού τύπου εξετάσεις;

Όσο για τα παιδιά, αφήστε. Αυτά που θα δυσκολεύονται περισσότερο ή δε θα μπορούν να πάνε φροντιστήριο και θα μένουν πίσω.

Και η παπαγαλία; Μην ανησυχείτε, αυτή με τέτοια μέτρα αναμένεται να αυξηθεί ακόμα περισσότερο. Είναι δυνατό, λοιπόν, αυτό το σχολείο να πάψει να είναι απωθητικό και εξοντωτικό; Σίγουρα όχι.

Το πρόβλημα, λοιπόν, του Λυκείου είναι ο χαρακτήρας του ο εξετασιοκεντρικός και η φροντιστηριοποίησή του. Αυτά είναι που το κάνουν ανιαρό, αυτά είναι που οδηγούν νέους, που ψάχνουν και αναζητούν, να πνίγουν τους προβληματισμούς τους, μέσα στο σχολείο, να τους καταπνίγουν, γιατί όλα αυτά δεν είναι για τις εξετάσεις, βλέπετε.

Όσο για τα φροντιστήρια και για την ελληνικότητα, δήθεν, του φαινομένου, να πούμε ότι στη Γερμανία, της λεγόμενης «ελεύθερης πρόσβασης», υπάρχει ένα ταξικό ξεσκαρτάρισμα στην ηλικία των 10 ετών, παρακαλώ. Εκεί βάζουν τη σφραγίδα στα παιδιά και τα στέλνουν μαζικά στη λεγόμενη τεχνική εκπαίδευση, από 10 - 11 χρονών.

Εκεί, λοιπόν, στη Γερμανία, υπάρχει πανγερμανικός σύνδεσμος ιδιωτικών φροντιστηρίων, που λειτουργεί εδώ και 25 χρόνια.

Στη Γαλλία; Το 70% των φοιτητών της Ιατρικής του Παρισιού έχουν παρακολουθήσει φροντιστηριακά μαθήματα. Μάλιστα, στη γερμανική εκπαιδευτική αγορά πρόσφατα επεκτάθηκε και μια αμερικανική αλυσίδα φροντιστηρίων.

Το φαινόμενο, λοιπόν, του φροντιστηρίου δεν είναι ελληνικό μονάχα, είναι διεθνές και δεν έχει να κάνει με τον τρόπο πρόσβασης, αλλά με την ίδια την ταξικότητα του σχολείου, με το σκοπό του, ως σχολείο - μηχανισμός αναπαραγωγής του κοινωνικού καταμερισμού εργασίας και για την Ελλάδα, για την αστική τάξη της Ελλάδας, δηλαδή, το πρόβλημα δεν είναι ότι υπάρχει φροντιστήριο, το πρόβλημα είναι ότι υπάρχει ένα μεγάλο κομμάτι λαϊκών οικογενειών, που δεν έχει παραιτηθεί ακόμα από την προσδοκία να σπουδάσει τα παιδιά τους. Γι’ αυτό και υπάρχει τόση αγωνία να επεκταθεί και να αλλάξει στάση η ελληνική κοινωνία, απέναντι στην Τεχνικοεπαγγελματική Εκπαίδευση.

Η ρίζα των προβλημάτων εν τέλει είναι ότι το Λύκειο δουλεύει - και αύριο, μάλιστα, προορίζεται να δουλέψει με τα μέτρα αυτά ακόμα περισσότερο – δουλεύει, για να αποκλείσει κάποιους από τη γνώση - τους πολλούς - γιατί αύριο το σύστημα αυτούς τους πολλούς τους θέλει να τους αποκλείσει και από τη ζωή με δικαιώματα. Εδώ, βρίσκεται και το άγχος των μαθητών του Λυκείου και η απώλεια του μορφωτικού του ρόλου και μην κάνετε πως δεν το βλέπετε.

Ούτε μπορείτε, λοιπόν, ούτε και θέλετε να εξασφαλίσετε τη μόρφωση για όλα τα παιδιά του λαού μας. Αυτήν την ολόπλευρη και πλατιά μόρφωση την προορίζετε μονάχα για όσους την «αντέχει η τσέπη τους», για τους άλλους, τους πολλούς, δεξιότητες και καταρτίσεις και «πολύ τους είναι». Μη νομίζετε, όμως, ότι όλα αυτά, που απεργάζεστε, μέρα-νύχτα, θα τα περάσετε και τόσο εύκολα, έχουν γνώση οι φύλακες. Ούτε μια εκπαιδευτική ομοσπονδία δεν είναι μαζί σας στα σχέδια αυτά, όσο για τους γονείς και αυτοί διδάσκονται από την πικρή τους πείρα. Για την ΔΟΕ, την ΟΛΜΕ, την ΑΣΓΜΕ και άλλα συνδικάτα και ομοσπονδίες, τα σχέδια σας είναι casus belli και θα τους βρείτε, βέβαια, μπροστά σας.

Όσο για εμάς, το Κ.Κ.Ε., απέναντι σε αυτό το σχολείο-εξεταστικό κέντρο, το σχολείο της «απόγνωσης», που ετοιμάζετε και όχι της γνώσης, προβάλλει το Κόμμα μας τη δημιουργία του ενιαίου 12χρονου σχολείου γενικής μόρφωσης, που δεν θα εξοντώνει, που θα δουλεύει σταθερά, με όλα και για όλα τα παιδιά, αναπτύσσοντας όλες τις κλίσεις, τα ενδιαφέροντα, τα ταλέντα, θα καλλιεργεί τη δίψα για μόρφωση, θα δίνει διέξοδο στις νεανικές ανησυχίες, θα μορφώνει, δηλαδή - και το «μορφώνει» βγαίνει από την αρχαία ελληνική λέξη «μορφή» - και θα καλλιεργεί πολύπλευρα την προσωπικότητα κάθε μαθητή, μέχρι να ενηλικιωθεί, ώστε όταν ενηλικιωθεί, να μπορεί ελεύθερα να επιλέξει, αν θα συνεχίσει στην Ανώτατη ή στην Τεχνικοεπαγγελματική Εκπαίδευση ή αν άμεσα θα εργαστεί. Τότε, θα πρέπει να γίνει αυτή η επιλογή και όχι πρόωρα στα 14-15, γιατί το κρίσιμο ερώτημα, τελικά, δεν είναι, αν πρέπει να υπάρχει Τεχνικοεπαγγελματική Εκπαίδευση, αλλά το πότε πρέπει να αρχίζει αυτή και στην ερώτηση αυτή, όλοι σας απαντάτε ότι μπορεί να αρχίζει στα 14 και στα 15. Μόνο το Κ.Κ.Ε. λέει, ότι θα πρέπει να υπάρχει το ενιαίο γενικό σχολείο μέχρι τα 18 του χρόνια, μέχρι να ενηλικιωθεί ο άνθρωπος.

Πρόκειται, φυσικά, η πρότασή μας για το σχολείο των σύγχρονων αναγκών και των δυνατοτήτων της εποχής μας και αυτό το «σχολείο για όλους» δεν το αντέχει και δεν το επιδιώκει, σε τελική ανάλυση, ο καπιταλισμός. Η Παιδεία, όμως, είναι μέρος του συνολικού κοινωνικού προβλήματος, δεν ξεκόβεται από τις ταξικές σχέσεις - αλίμονο- και αυτές είναι, που καθορίζουν, τελικά και το χαρακτήρα του σχολείου. Για το σχολείο αυτό και για την κοινωνία αυτή παλεύουμε κάθε μέρα, από σήμερα κιόλας και για το σήμερα, διεκδικώντας για το σήμερα έναν τρόπο πρόσβασης διαφορετικό, έστω, ως μέτρο ανακούφισης, έστω, ως μέτρο ενίσχυσης της προσπάθειας των μαθητών από τις λαϊκές οικογένειες.

Ποιες είναι αυτές οι προτάσεις; Να υπάρχει απεριόριστη δυνατότητα πολλαπλών επιλογών προτίμησης, να υπάρχει δικαίωμα επανάληψης της διαδικασίας, όσες φορές το επιθυμούν οι υποψήφιοι και το κυριότερο, κυρία Υπουργέ, να υπάρχει δυνατότητα να κατοχυρώνουν τα παιδιά τη βαθμολογία μαθημάτων και για τις επόμενες χρονιές.

Αυτό υπήρχε. Καταργήθηκε εδώ και 10 - 15 χρόνια και τα παιδιά των λαϊκών οικογενειών, τότε, βοηθιούνταν πολύ, με αυτό το μέτρο και βοηθιούνταν και για να περάσουν και σε μια Σχολή, στην οποία πραγματικά επιθυμούσαν να πάνε. Τις προτάσεις, όμως, αυτές που ίσχυαν και δεν είναι και τίποτα επαναστατικές, εδώ που τα λέμε, τις έχουμε καταθέσει στη Βουλή, επανειλημμένα και με τις προηγούμενες κυβερνήσεις και με τη σημερινή, αλλά όλες οι κυβερνήσεις αυτά τα απορρίπτουν.

Με την ευκαιρία και κλείνω εδώ, κυρία Υπουργέ και κύριε Πρόεδρε και ευχαριστώ, ας γνωρίζει το Υπουργείο Παιδείας ότι υπάρχει και ένας πολύ σοβαρός προβληματισμός από εκπαιδευτικούς για κάτι θέματα απίστευτης δυσκολίας, που μπαίνουν, κάθε χρόνο, στις Πανελλαδικές Εξετάσεις. Θέματα, που είναι τελείως, μα τελείως αντίστοιχα, με το επίπεδο, στο οποίο εξετάζονται αυτά τα 18χρονα παιδιά. Θέματα, που μοιάζουν να προορίζονται να παίζουν τον ρόλο του κόφτη, κάθε χρόνο. Θέματα, μάλιστα, τα οποία ακόμα και αυτοί, που τα προτείνουν, δυσκολεύονται να τα λύσουν ή χρειάζονται τουλάχιστον τρεις ώρες, για να το κάνουν. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κύριε Δελή.

Το λόγο έχει η κυρία Σοφία - Χάιδω Ασημακοπούλου από την Κοινοβουλευτική Ομάδα «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κύριε Καθηγητά, κυρίες και κύριοι συνάδελφοι, ερχόμαστε να συζητήσουμε για την καθιέρωση του Εθνικού Απολυτηρίου. Μία συζήτηση, που έχει αρχίσει, εδώ και τριάντα χρόνια και κατά καιρούς επαναλαμβάνεται, με αφορμή τις πανελλήνιες εξετάσεις, λίγο πριν ή μετά από αυτές.

Το 1996, ο τότε Υπουργός Παιδείας και προ 15ετίας Πρωθυπουργός, κύριος Γιώργος Παπανδρέου, το είχε έτοιμο. Και ποια η τύχη του; Η συνήθης. O εκάστοτε επόμενος Υπουργός, ας είναι και ίδιου Κόμματος, έχει τις δικές του θέσεις, τις δικές του ιδέες, τη δική του φιλοσοφία και φιλοδοξεί να κάνει τη δική του μεταρρύθμιση, δηλαδή, κάθε νέος Υπουργός βρίσκει ότι κάτι δεν πάει καλά και πρέπει να αλλάξει.

Τον κύριο Παπανδρέου τον διαδέχτηκε ο αείμνηστος Γεράσιμος Αρσένης, που, σύμφωνα με τον κύριο Πανάρετο, Καθηγητή, τότε, του Οικονομικού Πανεπιστημίου Αθηνών, ο οποίος είχε διατελέσει και Γενικός Γραμματέας του ΥΠΕΘ, ανέστειλε τις προτάσεις Παπανδρέου, με το αιτιολογικό ότι αυτές δεν είχαν προετοιμαστεί, επαρκώς. Κατάργησε τις δέσμες και τις αντικατέστησε με εξετάσεις στα περισσότερα μαθήματα, τόσο στη Β΄ όσο και στη Γ΄ Λυκείου. «Το ράβε ξήλωνε στην παιδεία δεν έχει τέλος» είχε δηλώσει η κυρία Κεραμέως, σε συνέντευξή της, στα ΝΕΑ, στις 12/10/2018, διαμαρτυρόμενη για την αλλαγή του τρόπου αξιολόγησης των μαθητών στο Λύκειο από τον τότε Υπουργό Παιδείας, ο οποίος επιχείρησε την αναδιάρθρωση της Ανώτατης Εκπαίδευσης, δια των νόμων 4521/2018, 4559/2018, 4589/2019 και 4610/2019.

Κατήργησε τον τεχνολογικό τομέα των ΑΕΙ, πρώην ΤΕΙ, και τον ενέταξε στον πανεπιστημιακό τομέα, χωρίς, όμως, παρά τη σαφή υποχρέωση του κράτους (ν. 4610/2019), την αντιστοίχιση ή εξομοίωση των πτυχίων τους με τα νέα ακαδημαϊκά δεδομένα και οι προσφυγές και τα πρόστιμα πέφτουν βροχή. Όπως θα ξέρετε, το Υπουργείο Παιδείας έχει υποχρεωθεί να πληρώσει πάνω από 2 εκατ. ευρώ σε αποφοίτους των ΤΕΙ, επειδή ακόμη δεν έχουν ξεκαθαριστεί τα επαγγελματικά τους δικαιώματα.

Η ερώτησή μας, τον Δεκέμβριο του 2024, αν και δεν απαντήθηκε από τον Υπουργό Παιδείας, προκάλεσε την αντίδραση του Υπουργού Υποδομών και Μεταφορών, αλλά μέχρι και σήμερα δεν έγινε τίποτα και γι’ αυτό το λόγο ξαναρωτήσαμε (2184/13.12.2024), αλλά και πάλι απάντηση από το ΥΠΕΘ δεν πήραμε.

Η διαρκής μεταβολή του εκπαιδευτικού συστήματος, χωρίς στρατηγικό σχεδιασμό και πλήρη εφαρμογή των αλλαγών, συχνά οδηγεί σε σύγχυση και αποσταθεροποίηση του σχολικού περιβάλλοντος. Όταν οι εκπαιδευτικές μεταρρυθμίσεις δεν έχουν συνέχεια, συνοχή και αξιολόγηση, στην πράξη, δεν προλαβαίνουν να αποδώσουν τα αναμενόμενα αποτελέσματα, αντί να επιλύουν προβλήματα, ενδέχεται να δημιουργούν νέα, επιβαρύνοντας τόσο τους μαθητές όσο και τους εκπαιδευτικούς. Προφανώς και χρειάζονται αλλαγές για τον τρόπο, που θα εισάγονται οι φοιτήτριες και οι φοιτητές στα ΑΕΙ, ειδικότερα μετά την επικείμενη έναρξη των μη κρατικών πανεπιστημίων, για τις στρεβλώσεις και τις αστοχίες, διαβάζουμε συνεχώς, και οι περισσότερες ευσταθούν, όμως ένα σταθερό και βιώσιμο εκπαιδευτικό σύστημα δεν χτίζεται από τη μέση. Γιατί η συζήτηση να αρχίσει από τη διόρθωση του Λυκείου και το Εθνικό Απολυτήριο και όχι από την απόλυτη αρχή, από την παροχή υψηλής ποιότητας προσχολικής εκπαίδευσης και φροντίδας από τη γέννηση του παιδιού;

Στην ομιλία του ο πρώην Υπουργός Παιδείας, Θρησκευμάτων και Αθλητισμού, στο πλαίσιο της συζήτησης επί των προγραμματικών δηλώσεων της Κυβέρνησης, 17/7/2023, μεταξύ άλλων είπε ότι «Το όραμα μιας προσχολικής αγωγής μέχρι το έκτο έτος της ηλικίας αντιμετωπίζεται, με ενιαίο τρόπο, στις περισσότερες χώρες της Ευρώπης. Σύμφωνα με έρευνες, η επένδυση στην προσχολική αγωγή είναι η μεγαλύτερη επένδυση, που μπορεί να κάνει μία κοινωνία, σε σχέση με κάθε άλλη εκπαιδευτική βαθμίδα. Στην Ελλάδα, συναντάμε, μέχρι σήμερα, κατακερματισμό αυτών των αρμοδιοτήτων. Η Κυβέρνηση επιλέγει την άρση της πολυδιάσπασης αυτής υπό το Υπουργείο Παιδείας, ώστε να δοθεί στην προσχολική αγωγή ενιαία κατεύθυνση. Ο στόχος είναι η ανάπτυξη κοινού εκπαιδευτικού προγράμματος, η αύξηση της συμμετοχής στην προσχολική αγωγή και υπογραμμίζουμε και την έγκαιρη ανίχνευση αναπτυξιακών προκλήσεων στα παιδιά, με στόχο την έγκαιρη παρέμβαση», όμως, από τότε ως τώρα, δεν είδαμε καμία εξέλιξη, παρόλο που η επένδυση στην προσχολική αγωγή θα έπρεπε να είναι άμεση προτεραιότητα της ελληνικής πολιτείας, αφού η πρόταση για ένταξη από πολύ μικρές ηλικίες σε οργανωμένες δομές προσχολικής εκπαίδευσης, σε όλες τις σχετικές έρευνες, είναι καθολική και εκτός των άλλων ωφελημάτων συμβάλλει στην ταχύτατη διάγνωση των ψυχοσωματικών και διανοητικών ιδιαιτεροτήτων των παιδιών. Με σκοπό την έναρξη αυτής της συζήτησης, σας καταθέσαμε ερώτηση 5124 - 6/5/2025 και μας απαντήσατε, περιγράφοντας αυτά, που ισχύουν σήμερα και όχι αν είναι στις προθέσεις σας η παροχή προσχολικής αγωγής υψηλής ποιότητας, μέχρι το έκτο έτος της ηλικίας των παιδιών, με ενιαίο τρόπο.

Φαίνεται πως οι διαπιστώσεις της Ανεξάρτητης Αρχής Διασφάλισης της Ποιότητας στην Πρωτοβάθμια και Δευτεροβάθμια Εκπαίδευση, όπως περιγράφονται, μέσα από τις Εκθέσεις της, το 2019 και το 2024, σας αφήνουν παγερά αδιάφορους. Δεν εξηγείται, αλλιώς, η Αρχή να διαπιστώνει ότι μεγάλη μερίδα μαθητών κινδυνεύει να ολοκληρώσει τη σχολική εκπαίδευση, Πρωτοβάθμια και Δευτεροβάθμια, παραμένοντας λειτουργικώς αναλφάβητη και να μην έχει γίνει καμία συζήτηση και εμείς να συζητάμε πώς θα μπουν στο πανεπιστήμιο.

Για ποιους λόγους δεν φέρατε για συζήτηση αυτές τις Εκθέσεις στην αρμόδια Επιτροπή;

Εμείς, στην Ελληνική Λύση, θεωρούμε απαραίτητη τη δημιουργία Διακομματικής Επιτροπής για τον καταρτισμό ενός πολυετούς προγράμματος εκπαίδευσης, το οποίο θα εφαρμόζει σταθερά οποιοσδήποτε πολιτικός ή κομματικός σχηματισμός έχει την εξουσία. Οι συχνές αλλαγές στο εκπαιδευτικό σύστημα, χωρίς ολοκληρωμένη εφαρμογή, αποδεικνύονται αναποτελεσματικές.

Σκοπός είναι η αναβάθμιση της εκπαίδευσης, με συμμετοχή στην Επιτροπή και ειδικών επιστημόνων, όπως γλωσσολόγοι, εκπαιδευτικοί όλων των ειδικοτήτων, ψυχολόγοι και άλλοι, για να συνδράμουν, με τις εξειδικευμένες γνώσεις τους, στο έργο της Επιτροπής.

Ένα άλλο θέμα, που συνδέεται άμεσα με την εισαγωγή των υποψηφίων στην Τριτοβάθμια Εκπαίδευση, είναι η επιλογή των σπουδών.

Στο τελευταίο φύλλο της εφημερίδας του ΕΚΠΑ υπάρχει ένα άρθρο με τίτλο «Και αν δεν μου αρέσει τελικά η Σχολή, τι πρέπει να κάνω», στο οποίο τονιζόταν η έλλειψη ενός στιβαρού συστήματος επαγγελματικού προσανατολισμού από τα σχολεία της χώρας. Στο Λύκειο; Είναι ανύπαρκτος.

Σε άρθρο με τίτλο «Γιατί οι φοιτητές εγκαταλείπουν τις σπουδές τους», που προέκυψε, μετά από σχετική έρευνα, η δεύτερη αιτία, που δήλωσαν οι ερωτώμενοι, ήταν η απουσία επαγγελματικού προσανατολισμού στο σχολείο. Η πρώτη είναι το μέτριο επίπεδο στην υποχρεωτική εκπαίδευση, με αποτέλεσμα οι φοιτητές να μην μπορούν να ανταποκριθούν στο επίπεδο των προγραμμάτων σπουδών των ΑΕΙ.

Η Νέα Δημοκρατία, το 2018, αντιλαμβανόμενη τότε την αναγκαιότητα του ΣΕΠ, συμπεριέλαβε στο προεκλογικό της πρόγραμμα την ουσιαστική αναβάθμιση του επαγγελματικού προσανατολισμού από το Γυμνάσιο. Τι έχει γίνει από το 2019, μέχρι σήμερα για την ενίσχυση του Σχολικού Επαγγελματικού Προσανατολισμού;

Υπάρχει μόνο στα εργαστήρια δεξιοτήτων της Γ΄ Γυμνασίου.

Επειδή, στις 29/5/2025, διαβάσαμε δήλωση της Υπουργού, που έλεγε ότι από το 2019, επαναφέρουμε στο β’ τετράμηνο της Β’ Γυμνασίου τον επαγγελματικό προσανατολισμό, θα σας παραπέμψουμε, στην Υπουργική Απόφαση, 94236 ΦΕΚ 3567/Β/4-8-2021. Να σημειωθεί, ότι στο ωρολόγιο πρόγραμμα μαθημάτων της Α, Β΄ και Γ΄ τάξεων του Γυμνασίου, τα εργαστήρια δεξιοτήτων, είναι μία ώρα την εβδομάδα, που σημαίνει ότι αντιστοιχούν σε δύο μήνες ή το πολύ 8 ώρες το χρόνο και όπως θα γνωρίζετε, τα μονόωρα μαθήματα, είναι τα πιο ευάλωτα. Μία αργία, μια εκδρομή ή κάτι άλλο έκτακτο και δεν γίνονται ούτε οι μισές.

Αφετέρου, ποιες ειδικότητες εκπαιδευτικών ασχολούνται με τις δραστηριότητες;

Στις περισσότερες των περιπτώσεων κάποιες, κάποιοι εκπαιδευτικοί, που έχουν πιστοποιητικό σεμιναρίου επιμόρφωσης. Στα προγράμματα των ΓΕΛ, δεν υπάρχει ούτε ώρα επαγγελματικού προσανατολισμού.

Στις 17/2/2024, διαβάσαμε το σχέδιο και χρονοδιάγραμμα του τότε Υπουργού, για τις τρεις βαθμίδες εκπαίδευσης, για το 2024, στο οποίο γινόταν λόγος για περαιτέρω ενίσχυση του Σχολικού Επαγγελματικού Προσανατολισμού και διασύνδεση με την αγορά εργασίας. Η νέα διάταξη για τον επαγγελματικό προσανατολισμό στη Δευτεροβάθμια Εκπαίδευση, που προστέθηκε, με το άρθρο 4 του ν. 5128/2024 στο ν. 4368/2016, άρθρο 26 Β΄, τον Ιούλιο του 2024, προβλέπει ηλεκτρονική εφαρμογή για την παροχή υπηρεσιών ατομικής συμβουλευτικής επαγγελματικού προσανατολισμού, σε μαθητές του Λυκείου.

Και ενώ ο Υπουργός δήλωνε 29/8/2024 ότι μέχρι το τέλος της σχολικής χρονιάς, όλοι οι μαθητές και οι μαθήτριες της Α΄ Λυκείου θα έχουν τη δυνατότητα να ανακαλύψουν τις κλίσεις και τα ταλέντα τους, όσο και αν ψάξαμε για την κοινή απόφαση των Υπουργών Παιδείας Θρησκευμάτων και Αθλητισμού και Ψηφιακής Διακυβέρνησης, με την οποία ρυθμίζονται θέματα σχετικά με το χρόνο έναρξης της παραγωγικής λειτουργίας της ηλεκτρονικής εφαρμογής, δεν την βρήκαμε. Αν υπάρχει κάτι νεότερο, παρακαλούμε να μας ενημερώσετε.

Η πρότασή μας είναι η ουσιαστική αναβάθμιση του επαγγελματικού προσανατολισμού από το Γυμνάσιο και η αναβάθμιση του συστήματος πρόσβασης στην Τριτοβάθμια Εκπαίδευση, με το 80% του ωρολογίου προγράμματος της Β΄ και Γ΄ Λυκείου, να αφορά στις διευρυμένες ομάδες προσανατολισμού, που θα προκύψουν από τις προτάσεις των ειδικών και το 20%, στα επιλεγμένα μαθήματα. Έτσι, θα μειωθεί ο χρόνος, που θα χρειάζονται οι μαθητές για φροντιστηριακά μαθήματα και τα έξοδα θα είναι λιγότερα για τους γονείς, καθώς οι γνώσεις θα καλύπτονται από τα σχολεία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστώ, κυρία Ασημακόπουλου.

Τον λόγο έχει η κυρία Μερόπη Τζούφη, από την Κ.Ο. «Νέα Αριστερά».

**ΜΕΡΟΠΗ ΤΖΟΥΦΗ:** Κύριε Πρόεδρε, κυρία Υπουργέ, κύριε Καθηγητά, κυρίες και κύριοι συνάδελφοι, ακούω ότι ξεκινάει σήμερα ο εθνικός διάλογος, αν και όπως ήρθε η ημερήσια διάταξη, περιμέναμε να ακούσουμε πιο συγκεκριμένες θέσεις από την Υπουργό, η οποία από ό,τι κατάλαβα, δεσμεύτηκε, δημοσίως, ότι θα υπάρξει απλώς μια έναρξη διαλόγου και διαβεβαίωσε τις οικογένειες που αγωνιούν, ότι εν πάση περιπτώσει θα είναι κάτι που θα υλοποιηθεί άμεσα.

Εδώ θέλω να πω και νομίζω ότι το είπε ο κ. Μπαμπινιώτης, ότι τέτοιοι εθνικοί διάλογοι έχουν γίνει επανειλημμένα, στο παρελθόν. Το ζήτημα είναι το κομμάτι της υλοποίησης και η ακύρωση επιλογών, οι οποίες γίνονται, σε διάφορα χρονικά διαστήματα, όταν υπάρξει κυβερνητική αλλαγή, χωρίς να αποκτάται η εμπειρία, αν κάτι μπορεί να λειτουργήσει ή όχι.

Προσωπικά, εγώ έδωσα ένα σύστημα, το οποίο ήταν τα 4 μαθήματα και μέτραγε ο βαθμός του απολυτηρίου για τη σειρά εισαγωγής. Η μεγάλη μου κόρη έδωσε με το σύστημα Αρσένη, που έδινε και στη δευτέρα Λυκείου και στην τρίτη Λυκείου 9 μαθήματα. Η άλλη μου κόρη έδωσε, με το σύστημα εισαγωγής 4 τα μαθήματα κατεύθυνσης και 1 από την άλλη κατεύθυνση. Ακούσαμε, επίσης από τον κύριο Δελή, ότι υπήρχε το σύστημα να κρατάει κανείς κάποια μαθήματα, που πήγε καλά και να ξανασυνεχίζει. Το τελευταίο σύστημα εισαγωγής, που είχε ψηφιστεί επί ΣΥΡΙΖΑ, ουσιαστικά, είχε μέσα αρκετές από τις προτάσεις, με κάποιες εξαιρέσεις από αυτές, που πρότεινε, σήμερα, ο κύριος Μπαμπινιώτης.

Τα λέω όλα αυτά όχι γιατί δεν πρέπει εδώ να συζητήσουμε την ουσία του ζητήματος, αλλά, διότι εδώ, το κύριο μας πρόβλημα είναι ότι αυτού του τύπου οι επιλογές καθορίζουν τη ζωή και το μέλλον δεκάδων χιλιάδων νέων ανθρώπων, κάθε χρόνο. Και, προφανώς, αυτή η συζήτηση δεν μπορεί να αφορά μόνο τα Κόμματα ή μόνο τους ειδικούς και το λέω αυτό, διότι είχαμε μια συνάντηση με το Προεδρείο της ΟΛΜΕ, που δεν ήξερε καν, ότι θα γίνει αυτή η συνεδρίαση.

Ακούμε και υπάρχουν καταγγελίες από την ΠΟΣΔΕΠ, ότι για μείζονα ζητήματα, τα οποία αφορούν τα πανεπιστήμια, όπως το ότι έρχεται νομοσχέδιο, μέσα στο καλοκαίρι, για τα ζητήματα ασφάλειας των πανεπιστημίων και τις διαγραφές των φοιτητών, καθώς μιλάμε για διαγραφές περίπου 300.000 φοιτητών, δεν έχει γίνει κανείς ουσιαστικός διάλογος.

Άρα, λοιπόν, χωρίς ψευδαισθήσεις, λέω ότι εδώ έχει υπάρξει, στο παρελθόν, εθνικός διάλογος και δεν έχω καμία αντίρρηση στο να ξανασυζητήσουμε, καθώς έχουν δοκιμαστεί διάφορα συστήματα. Το πρόβλημα, πάντοτε, είναι η πολιτική γραμμή και η πολιτική υλοποίηση. Αν θα ανοίξουμε τα πανεπιστήμια στην πλειοψηφία των παιδιών ή αν το πρόβλημα είναι να διοχετεύσουμε τα παιδιά αλλού και όχι στις πανεπιστημιακές σπουδές, όπου ήταν μια μεγάλη επένδυση της Μεταπολίτευσης. Και αν μου επιτρέπεται, όχι μόνο της Μεταπολίτευσης, αλλά και της Ευρωπαϊκής Ένωσης, η οποία είχε, σαν στόχο, πάνω από το 40% των παιδιών να είναι απόφοιτοι της Ανώτατης Εκπαίδευσης. Είπε ο κύριος Καθηγητής «Εντάξει, δεν είναι όλα τα πράγματα πανεπιστήμιο», όμως, αποδεικνύεται από πολύ σοβαρές μελέτες, ότι ανάλογα με τον τίτλο σπουδών, όσο αυτός ανεβαίνει, τόσο μεγαλύτερες δυνατότητες έχει ο άνθρωπος, που κατέχει αυτούς τους τίτλους και φυσικά, είναι και πού μπορεί να βρει αυτή την εργασία.

Δηλαδή, το πρόβλημα το ότι στη Γερμανία δουλεύουν πολύ την τεχνική και επαγγελματική εκπαίδευση έχει να κάνει με τη δομή της γερμανικής οικονομίας, που δεν έχει σχέση με την ελληνική οικονομία.

Πάμε, λοιπόν, πιο συγκεκριμένα. Πράγματι, το σύστημα αυτό, το οποίο υπάρχει, διατηρεί τον αδιάβλητο χαρακτήρα. Αυτό δεν είναι αμελητέο, όμως, όπως είπαν πολλοί, η κοινωνική του λειτουργία έχει διαστραφεί. Είναι ένας εξοντωτικός μηχανισμός, αποκλεισμού και επιτρέψτε μου να πω ότι έχει σοβαρές ταξικές στρεβλώσεις και δραματική αποτυχία στο να αποτιμήσει ουσιαστικά τις γνώσεις, τις δεξιότητες και τα ενδιαφέροντα των νέων ανθρώπων. Και βεβαίως, αντί να ενισχύσει την ισότητα ευκαιριών, ενισχύει την παραπαιδεία, αντί να αναγνωρίζει την ποικιλία μορφών μάθησης και έκφρασης, επιβάλλει ομοιομορφία και τυποποίηση, με αυξανόμενο στη διαδρομή των χρόνων, με τα θέματα στο βαθμό δυσκολίας. Άρα, αποκλεισμού προοδευτικά όλο και περισσότερων παιδιών από το να μπορέσουν να πάνε στην κατεύθυνση, που επιθυμούν. Δηλαδή, αντί να προάγει την παιδαγωγική λογική, εξαντλεί την εκπαιδευτική διαδικασία, καθώς ακούσαμε και σήμερα αυτή την πρόταση, σε έναν αέναο εξεταστικό μαραθώνιο, μετατρέποντας το σχολείο σε έναν προθάλαμο εξετάσεων και βεβαίως, με ένα τεράστιο οικονομικό και ψυχικό κόστος για τις οικογένειες και ιδιαίτερα για τις πιο λαϊκές. Υπάρχουν στοιχεία γι’ αυτό; Το 2020-23 τα ελληνικά νοικοκυριά δαπάνησαν σχεδόν 614 εκατομμύρια ευρώ για φροντιστήρια γενικής εκπαίδευσης, με αύξηση 36%, την τελευταία διετία, σύμφωνα με έρευνα του ΚΑΝΕΠ - ΓΣΕΕ και η αύξηση αυτή των δαπανών ήταν κυρίως για τη δευτεροβάθμια εκπαίδευση.

Έρχομαι, τώρα, στην περίφημη Ελάχιστη Βάση Εισαγωγής, σε αυτό το «επίτευγμα» της κυρίας Κεραμέως, που ήρθε να αλλάξει το προηγούμενο σύστημα, βάζοντας την Ελάχιστη Βάση Εισαγωγής, αν και σήμερα άκουσα τον κύριο Καθηγητή, ότι παρότι μπορεί να έχει κάποιο νόημα, ίσως θα πρέπει να το δούμε και διαφορετικά.

Τι είναι η Ελάχιστη Βάση Εισαγωγής; Ένα ταξικό φίλτρο αποκλεισμού, το οποίο μάλιστα, όταν δεν εισάγονται φοιτητές σε κάποια τμήματα, γιατί το είδαμε και αυτό, είναι μια υψηλή Εξεταστική Βάση Εισαγωγής στα μαθήματα βαρύτητας, που στέρησε από παιδιά - αναφέρομαι, για παράδειγμα, στην Αρχιτεκτονική της Θράκης - να εισαχθούν φοιτητές. Και την επόμενη χρονιά, βέβαια άλλαξε η Ελάχιστη Βάση Εισαγωγής, με ό,τι αυτό σημαίνει παιδαγωγικά και εκπαιδευτικά. Και, βεβαίως, άλλη για τη δημόσια εκπαίδευση και τελείως άλλη γι’ αυτούς, που θα επιλέξουν τα Παραρτήματα των ιδιωτικών πανεπιστημίων, των οποίων ισοτιμήθηκαν τα πτυχία, κατά παράβαση του άρθρου 16 του Συντάγματος.

Έρχομαι τώρα, στο θέμα της Τράπεζας των Θεμάτων. Με τον τρόπο, που χρησιμοποιείται, έχει το ίδιο αποτέλεσμα και θα χειροτερέψει, αν από εκεί που λέμε «τώρα κληρώνονταν μέχρι τώρα τα 2 θέματα», τώρα λέμε, «να κληρώνονται τα 3 ή τα 4 θέματα». Θα μπορούσε, βεβαίως, να χρησιμοποιηθεί η Τράπεζα Θεμάτων, αλλά, ως ένα εργαλείο βοηθητικό και αποθετήριο για τους εκπαιδευτικούς και τα παιδιά και όχι σαν αποκλειστικό εργαλείο. Ακούσαμε, σήμερα, ότι κάποτε μπήκαν αυτά τα θέματα, η ύλη είναι πολύ μεγάλη, να το ξαναδούμε. Η ουσία είναι ποιος είναι, όμως, ο ρόλος της Τράπεζας Θεμάτων;

Έρχομαι και στο IB, που είναι ακόμη μια ανισότητα, η οποία νομοθετήθηκε πρόσφατα. Είναι ανεπίτρεπτο να δοθεί η δυνατότητα εισαγωγής σε δημόσια ΑΕΙ, μέσω του IB. Η εισαγωγή πρέπει να γίνεται με ενιαίο και ισότιμο τρόπο για όλα τα παιδιά και όχι, με διαφοροποιημένα συστήματα ανά σχολείο και βεβαίως, ξέρουμε πολύ καλά, ότι τα Πρότυπα με τις εισαγωγικές εξετάσεις είναι, ήδη, σχολεία κατηγοριοποίησης και θα ενταθεί, εάν εφαρμοστεί αυτό το σύστημα.

Η θέση μας, λοιπόν, για την εισαγωγή στα Ανώτατα Εκπαιδευτικά Ιδρύματα είναι μια προσπάθεια ελεύθερης πρόσβασης, η οποία απαιτεί εξειδίκευση, πρακτικά και εφαρμόσιμα στάδια και χρόνο, όπου πρέπει να έρθουν και να τοποθετηθούν όλοι αυτοί, που τους απασχολεί: Σίγουρα το σύνολο των εκπαιδευτικών, σίγουρα άνθρωποι που έχουν να κάνουν με μακρά εμπειρία από την εκπαίδευση - θέλετε να βάλουμε και προηγούμενος Υπουργούς, που υλοποίησαν διάφορα συστήματα - αλλά δεν μπορεί, χωρίς τους μαθητές, τους φοιτητές και τους γονείς και το λέω, διότι, σε προηγούμενες συνεδριάσεις, είχε χρειαστεί πολλές φορές να δώσουμε μάχη για την αναγκαιότητα να παρευρίσκονται εκεί και να λένε τις απόψεις τους.

Ένα Εθνικό Απολυτήριο, που θα μετράει τους βαθμούς τριών τάξεων, που θα έχουν Τράπεζα Θεμάτων για όλα τα μαθήματα και για όλα τα θέματα των εξετάσεων, είναι προφανώς προβληματικό. Θα αυξήσει περισσότερο τα φροντιστήρια, θα εντείνει τον εξετασιοκεντρικό χαρακτήρα του σχολείου σε βάθος του παιδαγωγικού του ρόλου, συνδέοντας ακόμη περισσότερο το σχολείο, με εισαγωγή στην Τριτοβάθμια εκπαίδευση.

Και ναι, θα αυξήσει τις πιέσεις και προς τους εκπαιδευτικούς, ειδικά στα ιδιωτικά σχολεία, που ήδη υπάρχουν αυτές οι πιέσεις, αν οι εκπαιδευτικοί δεν βάλουν το βαθμό, που απαιτούν οι χρήστες και βεβαίως, με κίνδυνο να απολυθούν, με συνοπτικές διαδικασίες, ενώ μπορεί να δούμε παρόμοια φαινόμενα και στο δημόσιο, αφού ετοιμάζεται ένα νέο πειθαρχικό σύστημα.

Επομένως, με τι θα αντικαταστήσουμε τις Πανελλαδικές Εξετάσεις, που είναι ένα ασφυκτικό, αγχωτικό και ταξικό σύστημα; Απαιτείται πολύ μεγάλη κουβέντα, διότι με όλες του τις παθογένειες, το υπάρχον Εθνικό Απολυτήριο, αυτή τη στιγμή, έχει αυτό το κομμάτι της αδιαβλητότητας, αλλά από εκεί και πέρα, έχει γίνει προσπάθεια να υλοποιηθούν διάφορα συστήματα, τα οποία απαιτούν πολύ μεγάλη συζήτηση.

Επομένως, υποστηρίζουμε, με σαφήνεια, ότι πρέπει να υπάρξει εξορθολογισμός της ύλης, κατάργηση της Τράπεζας Θεμάτων, ως υποχρεωτικού εξεταστικού εργαλείου, κατάργηση της Ελάχιστης Βάσης Εισαγωγής, που έχει αποκλείσει χιλιάδες υποψηφίους από τη δημόσια εκπαίδευση και έχει κάνει πολύ μεγάλη «αιμορραγία» από τα Περιφερειακά Πανεπιστήμια. Προφανώς και έχει διοχετεύσει τη νεολαία στα ιδιωτικά συμφέροντα, εξάλλου γι’ αυτό και βγήκε, για την αύξηση των εισακτέων σε εναρμόνιση με τις ευρωπαϊκές κατευθύνσεις, που όπως είπα εισαγωγικά, προτείνουν συμμετοχή άνω του 40% των νέων να παίρνουν τίτλους Τριτοβάθμιας Εκπαίδευσης.

Ναι, μπορεί να συζητηθεί και είχε ψηφιστεί η άμεση εισαγωγή σε Σχολές χαμηλής ζήτησης, χωρίς επιπλέον φραγμούς. Ναι, είχαν δημιουργηθεί και είχαν βρεθεί και οι πόροι για διετείς πανεπιστημιακές σπουδές για τους αποφοίτους των ΕΠΑΛ και μάλιστα, συνδεδεμένες με τις ανάγκες της τοπικής κοινωνίας και της οικονομίας, που μπορεί να δώσει μια σημαντική προοπτική στην τεχνική και επαγγελματική εκπαίδευση. Άρα, χρειαζόμαστε μια Παιδεία, που να μην αποκλείει, να μην εξουθενώνει και σίγουρα, να μην βάζει διαρκώς ταξικά φίλτρα.

Άρα, θέλουμε ένα σχολείο δημόσιο, συμπεριληπτικό, δημοκρατικά οργανωμένο, υποχρεωτικό έως τα 18. Ένα σχολείο, που να συνδυάζει τη θεωρία και την πράξη, που να προάγει την ανθρωπιστική και επιστημονική γνώση και που να κατοχυρώνει το δικαίωμα όλων στην εκπαίδευση, χωρίς αποκλεισμούς και φυσικά, η εκπαιδευτική βαθμίδα να μην συνδυάζεται με το Πανεπιστήμιο. Διεκδικούμε ένα Πανεπιστήμιο δημόσιο, δημοκρατικό, αυτοδιοικούμενο, που να μπορεί να πρωταγωνιστεί στην παραγωγή και τη μετάδοση επιστημονικής γνώσης και να υπηρετεί τις κοινωνικές ανάγκες.

Βεβαίως, αυτό για να γίνει όπως είπα και πριν, απαιτείται πολιτική βούληση, όχι άλλη απορρύθμιση, όχι άλλη ιδιωτικοποίηση, όχι άλλη εργαλειοποίηση της ψευδούς αξιολόγησης, που αντί να ενισχύει την ποιότητα, καταστέλλει και τιμωρεί. Απαιτείται κατάργηση του ν. 5049/2024, που άνοιξε το δρόμο στα ιδιωτικά πανεπιστήμια - κολέγια στην ουσία - υπονομεύοντας το δημόσιο σύστημα. Αναδιάρθρωση της χρηματοδότησης με αύξηση των δαπανών για την Παιδεία. Πώς θα γίνουν όλα αυτά τα πράγματα, χωρίς να αυξηθούν οι δαπάνες στην Παιδεία; Είναι στο 3,4, 6% λέει η Ευρωπαϊκή Ένωση. Ε, ας πάμε στο 5% και να μην ξεχνάμε ότι στις μέρες μας, αυτή τη στιγμή, μιλάμε για ποινές ύψους πολλών εκατομμυρίων – 415 εκατομμύρια για «φανταστικά γίδια» και μυθικά ποσά και έπονται και άλλες τέτοιες ιστορίες από το Ταμείο Ανάκαμψης και Ανθεκτικότητας, με αυστηρότατες ποινές, που αν αυτά τα χρήματα είχαν πάει στην Παιδεία, προφανώς, θα μιλούσαμε για τελείως διαφορετικό πλαίσιο, αντί να συζητούμε για τις διαγραφές των φοιτητών, οι οποίοι, επιτρέψτε μου να πω στα Πανεπιστήμια γνωρίζουν πόσοι είναι οι ενεργοί και οι ανενεργοί. Και φυσικά, αυτοί δεν επιβαρύνουν το εκπαιδευτικό και διοικητικό έργο, διότι θα προσέλθουν άπαξ, αν αυτό γίνει, σε μία εξεταστική, δεν έχουν κανένα άλλο δικαίωμα στα πανεπιστήμια και δεν επιβαρύνουν.

Αν το πρόβλημά μας είναι η σχέση των Μελών ΔΕΠ και των διοικητικών προς αυτούς ναι, έχουμε πρόβλημα, κυρίως, διότι δεν υλοποιείται ο ψηφισμένος νόμος ότι όταν φεύγει ένα μέλος ΔΕΠ, υποχρεωτικά πρέπει να αντικαθίσταται και γιατί δεν έχουν γίνει σημαντικές προσλήψεις Διοικητικών Υπαλλήλων στα Ανώτατα Εκπαιδευτικά Ιδρύματα, που τους έχουν πάρα πολύ μεγάλη ανάγκη.

Τελειώνω ότι εδώ έχει πολύ μεγάλη σημασία η ενίσχυση του ανθρώπινου δυναμικού στα Ανώτατα Εκπαιδευτικά Ιδρύματα της ελεύθερης έρευνας, με στήριξη του ΕΛ.ΙΔ.Ε.Κ., των Ερευνητικών Κέντρων, γιατί η Εκπαίδευση είναι θεμέλιο της δημοκρατίας, της κοινωνικής δικαιοσύνης και της ειρήνης. Δεν μπορεί να είναι ούτε εμπόρευμα ούτε προνόμιο, είναι δικαίωμα όλων και χρέος της πολιτείας να το διασφαλίσει.

Οφείλουμε, λοιπόν, να οικοδομήσουμε ένα εκπαιδευτικό σύστημα, που να μπορεί να ενδυναμώνει τους νέους ανθρώπους, που να χτίζει κριτικούς πολίτες και που να ανοίγει δρόμους ζωής και όχι αδιέξοδα. Και θα είμαστε εδώ, συμβάλλοντας κατά το μέτρο των δυνατοτήτων μας, αλλά έχοντας μία σαφή πολιτική άποψη, όχι του στενέματος της πρόσβασης σε όλες τις βαθμίδες στη δημόσια εκπαίδευση, αλλά της ουσιαστικής στήριξης των ανθρώπων της. Διότι η αίσθηση που έχουν οι άνθρωποι, που υπηρετούν στην εκπαίδευση, τη δημόσια εκπαίδευση, είναι ότι μοιάζει να μην τους αφορά. Το περιβάλλον είναι ασφυκτικό οικονομικά, όσον αφορά στα ζητήματα της δημοκρατίας και δεν θα αποτελεί κίνητρο για άλλους νέους ανθρώπους να πάνε προς αυτή την κατεύθυνση.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη.

Τον λόγο έχει ο κ. Τσιρώνης, εκ μέρους του «ΔΗΜΟΚΚΡΑΤΙΚΟΥ ΠΑΤΡΙΩΤΙΚΟΥ ΚΙΝΗΜΑΤΟΣ ΄ΝΙΚΗ΄».

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε. Συζητάμε σήμερα για ένα πολύ σημαντικό θέμα, ένα θέμα, που όπως είπαν και άλλοι συνάδελφοι, δεν το αντιμετωπίζω μόνο με την ιδιότητα του βουλευτή, αλλά και με την ιδιότητα του γονέα. Η μία κόρη μου θα πάει πρώτη Λυκείου και η άλλη τρίτη Γυμνασίου, οπότε πραγματικά, με φόβο και τρόμο, για όλες αυτές τις συνεχείς αλλαγές, αλλά και το πόσο δύσκολο είναι για τα παιδιά να προσαρμοστούν συνεχώς σε νέα δεδομένα και αυτά θα πρέπει τα δεδομένα να τα γνωρίζουν πριν πάνε στο Λύκειο, οπότε καταλαβαίνω τη σημαντικότητα του θέματος.

Αντίθετα με άλλους συναδέλφους, θα πω ότι δεν με πειράζει ιδιαίτερα το γεγονός ότι η Κυβέρνηση, το Υπουργείο, δεν ήρθε σήμερα, με συγκεκριμένες προτάσεις, αν αυτό το εκλάβω, ως εκκίνηση ενός υγιούς και ειλικρινούς διαλόγου. Εάν αυτό είναι κάτι τέτοιο και δεν έχουμε κάτι αιφνίδιο και τετελεσμένο, που θα παρουσιαστεί, είναι θετικό το να ξεκινήσουμε από μηδενική βάση να μιλάμε ακριβώς για αυτό το θέμα.

Ένα θέμα που έχει πάρα πολλές νομικές, κοινωνικές, οικονομικές, αλλά και παιδαγωγικές προεκτάσεις, στις οποίες θα αναφερθώ, κυρίως, υπό μορφή ερωτήσεων και προβληματισμών, αφού η μέχρι τώρα ενημέρωση πάνω στο θέμα ήταν ελλιπής και είχα καταθέσει και ερώτηση στις 6.6.2025 και την καταθέτω στα πρακτικά με συγκεκριμένες ερωτήσεις, γι’ αυτό το σημαντικό θέμα.

Άρα, να ξεκινήσουμε με τη διαφάνεια της απόφασης, δηλαδή, με ποια διαδικασία έχει ληφθεί, αν έχει ληφθεί αυτή η απόφαση για πιλοτική εισαγωγή του προγράμματος, εάν υπήρξε δημόσια διαβούλευση ή την ξεκινάμε τώρα και αν σε αυτή τη διαβούλευση σημαντικό είναι να υπάρχουν όλοι οι εμπλεκόμενοι φορείς και οι γονείς και οι εκπαιδευτικοί.

Ποιο είναι το νομικό έρεισμα για την εφαρμογή ενός διεθνούς ιδιωτικού προγράμματος σε δημόσια σχολεία;

Έχει, δηλαδή, υπογραφεί σύμβαση ή μνημόνιο συνεργασίας μεταξύ του Υπουργείου Παιδείας και του Οργανισμού του International Baccalaureate (IB) γι’ αυτήν την πιλοτική εφαρμογή και αν έχει υπογραφεί κάτι τέτοιο, ποιοι είναι οι όροι της σύμβασης αυτής;

Σχετικά με την πρόσβαση στα πανεπιστήμια και το θεσμικό πλαίσιο, η εισαγωγή του Διεθνούς Απολυτηρίου σηματοδοτεί ότι για πρώτη φορά μετά από δεκαετίες καθιερώνεται εναλλακτική οδός εισαγωγής στα δημόσια πανεπιστήμια, πέρα από τις Πανελλαδικές Εξετάσεις. Θα πρέπει, δηλαδή, να τροποποιηθεί η νομοθεσία, ώστε οι κάτοχοι του Διεθνούς Απολυτηρίου να γίνονται δεκτοί σε Ελληνικά Α.Ε.Ι. χωρίς Πανελλαδικές. Πόσες θέσεις θα διατεθούν και με ποιο τρόπο θα καθοριστούν, ώστε να μην παραβιάζεται η συνταγματική αρχή της ισότιμης πρόσβασης στην Τριτοβάθμια Εκπαίδευση και πώς θα αποτραπεί το ενδεχόμενο οι απόφοιτοι του Διεθνούς Απολυτηρίου να παρακάμπτουν την καθολική δοκιμασία των Πανελλαδικών, δημιουργώντας έτσι φοιτητές δύο ταχυτήτων και στα Α.Ε.Ι.;

Θα πρέπει να δούμε πώς θα συμβαδίζει η εισαγωγή ενός ακριβού προγράμματος, όπως είναι αυτό του Διεθνούς Απολυτηρίου, με τη συνταγματική υποχρέωση της πολιτείας για παροχή δημόσιας και δωρεάν παιδείας. Ακόμη και αν δηλώνετε ότι δεν υπάρχουν δίδακτρα για τους μαθητές, το Διεθνές Απολυτήριο ή το Εθνικό Απολυτήριο απαιτεί υψηλό επίπεδο και αγγλικής γλώσσας, φροντιστήρια προετοιμασίας και πρόσθετη υποστήριξη.

Πώς θα διασφαλιστεί ότι οι οικογένειες δεν θα επιβαρυνθούν, με έμμεσο κόστος, δηλαδή, τα ιδιαίτερα μαθήματα, υλικό στα αγγλικά, γεγονός που θα αναιρούσε στην πράξη το δωρεάν χαρακτήρα του δημόσιου σχολείου;

Μας ανησυχεί, ως εκ τούτου, μήπως δημιουργείται, για μια ακόμη φορά, μια ελιτίστικη κατηγορία, δεδομένου ότι τα πρώτα Τμήματα θα λειτουργήσουν και σε Πρότυπα Σχολεία μεγάλων πόλεων. Ποια μέτρα θα ληφθούν, ώστε μαθητές από όλα τα κοινωνικά στρώματα και όλες τις περιοχές να έχουν ίση πρόσβαση;

Η ΟΙΛΕ τόνισε ότι τα Πρότυπα Σχολεία, αν και δημόσια, είναι στην πράξη προσβάσιμα, κυρίως σε παιδιά ευκατάστατων οικογενειών, καθώς απαιτούνται ακριβά φροντιστήρια για τις εξετάσεις εισαγωγής. Θα πρέπει να μεριμνήσει το Υπουργείο, έτσι ώστε η εισαγωγή του προγράμματος σε τέτοια σχολεία να μην ενισχύει μόνο συγκεκριμένες κατηγορίες.

Πώς σκοπεύετε να αποτρέψετε το Διεθνές Απολυτήριο να εξελιχθεί, ως προνόμιο μιας μορφωτική ελίτ μέσα στη δημόσια εκπαίδευση, να μη δημιουργηθούν, δηλαδή, σχολεία δύο ταχυτήτων;

Έχετε εξετάσει τον κίνδυνο διαμόρφωσης ενός εκπαιδευτικού συστήματος δύο ή τριών ταχυτήτων;

Οι επικριτές προειδοποιούν ότι με αυτό το πρόγραμμα θα δημιουργηθούν Λύκεια Αριστείας για λίγους και σχολεία της σειράς για τους πολλούς. Μήπως η πολιτική αυτή συνειδητά κατηγοριοποιεί τα σχολεία σε εκλεκτά και υποδεέστερα, αντί να βελτιώνει όλα τα σχολεία συνολικά;

Σχετικά με τις επιπτώσεις στη δημόσια εκπαίδευση, συνολικά, πώς θα επηρεάσει η λειτουργία τμημάτων τη συνολική λειτουργία και κουλτούρα των δημόσιων σχολείων; Θα δημιουργηθούν εντός του ίδιου σχολείου μαθητές δύο κατηγοριών, όπου οι μαθητές του Διεθνούς Απολυτηρίου θα απολαμβάνουν καλύτερους πόρους, εκπαιδευτικούς και ευκαιρίες, ενώ οι υπόλοιποι θα αισθάνονται παραγκωνισμένοι;

Θα πρέπει να ληφθεί υπόψιν ιδιαίτερη μέριμνα, με κίνητρα παραμονής για τα παιδιά αυτά, που ξέρουμε ότι είναι παιδιά, που έχουν μια ιδιαίτερη κλίση και σκέφτονται πιο πολύ το μέλλον τους και θέλουν να φύγουν στο εξωτερικό, με αυτές τις ιδιαίτερες ικανότητες. Να δοθούν κίνητρα παραμονής σε αυτούς τους μαθητές, έτσι ώστε να μην ευνοούμε το να φύγουν και άλλοι φοιτητές προς στο εξωτερικό, τα έχετε λάβει υπ’ όψιν;

Ως προς το κόστος και τη βιωσιμότητα, πόσο θα στοιχίσει συνολικά; Γιατί είστε μια Κυβέρνηση, που μας λέτε πάντα οι προτάσεις να είναι κοστολογημένες. Πόσο θα στοιχίσει, συνολικά, στους Έλληνες φορολογούμενους η πιλοτική εφαρμογή αυτή; Σύμφωνα με πληροφορίες, το κόστος ανά μαθητή θα καλυφθεί από το κράτος, κάτι που μεταφράζεται σε αρκετά εκατομμύρια ευρώ. Έχετε να μας πείτε μια κοστολογημένη πρόταση περίπου πού φτάνει αυτό;

Και αν έχετε εκτιμήσει, αν το όφελος αντισταθμίζει αυτό το κόστος, ειδικά όταν εκπαιδευτικοί και πολίτες εκφράζουν απορία για το σκοπό ενός τόσο δαπανηρού εγχειρήματος. Μήπως αυτό, αν γνωρίζετε, θα μειώσει τη χρηματοδότηση στο υπόλοιπο δημόσιο σχολείο; Και ποιος τελικά ωφελείται οικονομικά; Θα πρέπει να μας ξεκαθαρίσετε ποιοι φορείς και οργανισμοί θα ωφεληθούν οικονομικά από αυτό το Πρόγραμμα. Το κράτος θα πρέπει, προφανώς, να καταβάλει αμοιβές στον Οργανισμό για την πιστοποίηση των σχολείων, την επιμόρφωση των εκπαιδευτικών και τις εξετάσεις των μαθητών.

Επιπλέον, ποιος θα παρέχει το διδακτικό υλικό και τα βιβλία για το Διεθνές Απολυτήριο; Θα αγοραστούν από ξένους εκδοτικούς οίκους; Υπάρχει περίπτωση σύμπραξης με ιδιωτικά σχολεία, που ήδη προσφέρουν Διεθνές Απολυτήριο;

Σε περίπτωση που η συνεργασία με τον Οργανισμό προβλέπει ρήτρες, π.χ. ελάχιστο αριθμό μαθητών ή Τμημάτων - πραγματικά έκανα ερωτήσεις, γιατί δεν υπάρχει αυτή η ενημέρωση - σε ποιο βαθμό έχει φτάσει αυτή η συνεργασία;

Η συνέχεια του Προγράμματος, για πόσα έτη; Πώς διασφαλίζεται ότι το δημόσιο δεν θα παγιδευτεί σε μια πολυετή οικονομική υποχρέωση, ακόμη και αν το Πρόγραμμα αποτύχει ή κριθεί ασύμφορο; Υπάρχει πρόβλεψη για την αξιολόγηση της πιλοτικής φάσης και δυνατότητα διακοπής συνεργασίας, χωρίς ποινικές ρήτρες, αν τα αποτελέσματα δεν είναι θετικά;

Εκπαιδευτική σκοπιμότητα. Ποια είναι η παιδαγωγική στόχευση της εισαγωγής του Διεθνούς Απολυτηρίου στα δημόσια Λύκεια; Ποιο πρόβλημα του υπάρχοντος ελληνικού Προγράμματος Σπουδών επιχειρεί να λύσει; Έχετε δεδομένα, που να δείχνουν ότι οι απόφοιτοι του Διεθνούς Απολυτηρίου θα υπερέχουν σε κριτική σκέψη, σε αναλυτικές δεξιότητες ή σε κάτι άλλο; Γιατί δεν επιδιώκεται η αναβάθμιση του Εθνικού Προγράμματος Σπουδών και των Εξετάσεων, ώστε να προάγουν τις ίδιες δεξιότητες, αντί να εισάγουμε ένα ξένο πρόγραμμα με υψηλό κόστος;

Θα υπάρχει συμβατότητα με το ελληνικό Πρόγραμμα; Πώς θα συνυπάρξει το Πρόγραμμα του Διεθνούς Απολυτηρίου με το ελληνικό Λύκειο; Οι μαθητές θα παρακολουθούν παράλληλα και τα ελληνικά μαθήματα ή θα απαλλάσσονται και θα υστερούν σε γνώση της ελληνικής ιστορίας, της λογοτεχνίας και άλλων μαθημάτων;

Το Διεθνές Απολυτήριο είναι ένα αμιγώς αγγλόφωνο πρόγραμμα και απαιτεί άριστη γνώση της αγγλικής γλώσσας. Πώς θα διασφαλίσετε ότι μαθητές με χαμηλότερο οικονομικό υπόβαθρο, που ίσως δεν είχαν την ευκαιρία για προχωρημένα μαθήματα αγγλικών, δεν θα αποκλειστούν από αυτό; Μήπως το κριτήριο γλωσσομάθειας θα λειτουργήσει ως ακόμα ένα φίλτρο κοινωνικής επιλογής υπέρ των προνομιούχων;

Θα ξεπεράσω τις υποδομές και την υλικοτεχνική στήριξη.

Θα ήθελα να σταθώ πάνω στην αξιολόγηση, γιατί την αξιολόγηση την έχετε βάλει ψηλά σε όλα τα επίπεδα, ως Κυβέρνηση. Θα ήθελα να μας πείτε, αν υπάρχει σχεδιασμός για την αξιολόγηση της πιλοτικής εφαρμογής του Διεθνούς Απολυτηρίου, προτού επεκταθεί, συνολικά; Ποια κριτήρια θα χρησιμοποιηθούν, για να κριθεί, αν το επιχείρημα είναι επιτυχημένο παιδαγωγικά και κοινωνικά; Αν προκύψουν προβλήματα, π.χ. χαμηλή συμμετοχή μαθητών ή ανεπαρκή αποτελέσματα ή εντάσεις στο σχολικό περιβάλλον, όλα αυτά τα κριτήρια και οι άξονες της αξιολόγησης θα θέλαμε να είναι εξ αρχής δεδομένα.

Κυρία Υπουργέ, όπως ξεκίνησα, έτσι θα τελειώσω, για ένα τόσο σημαντικό εκπαιδευτικό και όχι μόνον θέμα, ελπίζω καλοπροαίρετα, ότι δεν θα μας φέρετε αιφνίδια και προ τετελεσμένων γεγονότων και ότι από την επόμενη συνάντηση γι’ αυτό το θέμα θα έχουμε συγκεκριμενοποίηση των προτάσεων από κάθε Κόμμα, ώστε να ξεκινήσουμε από το μηδέν γι’ αυτό το θέμα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Τσιρώνη.

Τον λόγο έχει ο κ. Καραναστάσης, από την Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ».

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Σας ευχαριστώ πολύ, κύριε Πρόεδρε, καθυστερώ λίγο για να καταλάβει ο σκηνοθέτης ότι θα μιλήσω από το έδρανο.

Κυρία Υπουργέ, κύριε Καθηγητά, κυρίες και κύριοι, ακούστηκαν εξαιρετικά πράγματα από όλους τους ομιλητές, νομίζω, πάρα πολύ σημαντικές σκέψεις και παρατηρήσεις γι’ αυτό το θέμα. Εγώ θα ξεκινήσω με έναν μεγάλο αστερίσκο, κάτι που δεν άκουσα και θα ήθελα να ακούσω. Αναφερθήκαν πολλοί ομιλητές και στα μαθήματα και εσείς, κυρία Υπουργέ, αναφερθήκατε στα μαθήματα και με χαρά άκουσα για τα καινούργια βιβλία. Ο αστερίσκος ο μεγάλος λέγεται «καλλιτεχνικά μαθήματα». Ας στοχεύσουμε επιτέλους στη δημιουργία, στην παραγωγή σωστά εκπαιδευμένων θεατών. Είναι τόσο σημαντικό, τόσο σημαντικό. Παιδιά που ξέρουν να δουν θέατρο το έχω ξαναπεί και στην Ολομέλεια το έχω πει ότι τα παιδιά που ξέρουν θέατρο, που ξέρουν να ακούσουν ένα μουσικό έργο, μια όπερα ή ένα οποιοδήποτε μουσικό έργο, παιδιά που ξέρουν να παρακολουθήσουν και να καταλάβουν ένα χορευτικό έργο, να αποκωδικοποιήσουν ένα εικαστικό έργο και αυτή η εκπαίδευσή τους να συνεχίζει σε όλη τους τη ζωή. Είναι ένα κομμάτι, που με απασχολεί πάρα πολύ και θα το συζητήσω κάποια στιγμή, του ερασιτεχνισμού, αυτήν την τόσο παρεξηγημένη έννοια στη χώρα μας, που πρέπει να ενισχυθεί με κάθε τρόπο, που μια χώρα, που στα καλλιτεχνικά επαγγέλματα παράγει δυστυχισμένους επαγγελματίες, αντί να παράγει ευτυχισμένους ερασιτέχνες.

Είναι μια πολύ μεγάλη συζήτηση και μπορώ να συζητώ για ώρες γι’ αυτό, οπότε βάζω και αυτόν τον τελευταίο μεγάλο αστερίσκο, που σίγουρα το έχετε στο μυαλό σας, σίγουρα υπάρχουν και υπάρχουν και όμιλοι -τα παρακολουθούμε- απλώς έτσι, όταν αναφέρεται του δίνουμε μεγαλύτερη αξία και σημασία και φαίνεται καλύτερα η στόχευση.

Γι’ αυτό που συζητάμε σήμερα, για το Εθνικό Απολυτήριο, υπάρχουν διάφορες προσεγγίσεις. Υπάρχει η προσέγγιση, ας πούμε, τα παιδιά να «πηδούν» τάξεις και να μπαίνουν στο πανεπιστήμιο από τα 14 τους χρόνια. Υπάρχει η προσέγγιση να γράφονται κατευθείαν στο πανεπιστήμιο, όπως συμβαίνει και αυτό σε κάποιες χώρες και ανεπτυγμένες χώρες με πάρα πολύ αναβαθμισμένα πανεπιστήμια και πάρα πολύ δύσκολα πανεπιστήμια στο να πάρουν το πτυχίο τους από εκεί.

Γι’ αυτό βεβαίως, μπορεί να μιλάμε για μέρες, μήνες, χρόνια, επειδή αυτή τη στιγμή μιλάμε για τη συγκεκριμένη προσέγγιση του Εθνικού Απολυτηρίου, θα σας πω κάποιες σκέψεις μου, σε σχέση μ’ αυτό, διότι με αυτήν τη βάση θα συζητήσουμε και ελπίζω με αυτή τη βάση να δημιουργήσουμε κάτι σημαντικό.

Το Εθνικό Απολυτήριο είναι κατά την άποψή μου -κατά την άποψή μας- ένα θετικό βήμα προς την κατεύθυνση ενός πιο δίκαιου παιδαγωγικά ισορροπημένου και εκπαιδευτικά ουσιαστικού συστήματος για αποσύνδεση από την πίεση των πανελλαδικών και την επιδίωξη να αποτυπώνεται η συνολική πορεία του μαθητή, όχι μόνον η απόδοσή του σε μία και μόνη εξέταση. Η τριετής καταγραφή επίδοσης, η συμμετοχή περισσότερων παραμέτρων στο βαθμό πρόσβασης και η προσπάθεια ενίσχυσης της αξιοπιστίας του απολυτηρίου είναι δείγματα προς μία σύγχρονη εκπαιδευτική λογική.

Πλεονεκτήματα του σημερινού συστήματος. Είναι αντικειμενικό, ίδια θέματα, ίδια μέτρα για όλους. Είναι διαφανές; Δεν μπαίνει κάποιος γνωστός στη μέση. Είναι προβλέψιμο. Ξέρεις τι να διαβάσεις και πώς θα αξιολογηθείς. Το έχουν περάσει όλοι όσοι έδωσαν Πανελλήνιες και εγώ προσωπικά έλεγα -δεν θέλω να λέω και προσωπικές ιστορίες- «θα περάσω», όταν με ρωτούσαν, διότι ήξερα και τα είχα διαβάσει όλα και πέρασα.

Βέβαια, έχει τεράστια προβλήματα. Ακυρώνει το Λύκειο. Το απολυτήριο δεν μετράει, οι καθηγητές απαξιώνονται, το φροντιστήριο βασιλεύει. Πιέζει αφόρητα τα παιδιά, κρίνεται το μέλλον τους σε δέκα ημέρες, όχι σε τρία χρόνια προσπάθειας. Δημιουργεί ανισότητες, κοινωνικές ανισότητες. Όποιος έχει λεφτά, έχει και καλύτερη προετοιμασία. Δεν καλλιεργεί δεξιότητες, δεν μαθαίνει στα παιδιά τι είναι δημοκρατία, τι είναι διαφάνεια, τι είναι εργατικό δίκαιο κ.λπ., κ.λπ..

Το Εθνικό Απολυτήριο μπορεί να τα διορθώσει όλα αυτά, λαμβάνοντας υπόψη κάποιες παραμέτρους. Αν έχει αξία από μόνο του, όχι απλώς ως εισιτήριο για το πανεπιστήμιο, εάν αξιολογεί πορεία και όχι στιγμιότυπο με γραπτά projects, portfolios (χαρτοφυλάκιο), συμμετοχή, δίνει τη δυνατότητα επιλογών προς σπουδές, κατάρτιση, εργασία, δεν εξαρτάται αποκλειστικά από τελικές εξετάσεις, δεν αντικαθιστά ένα στρεσογόνο σύστημα με ένα θολό σύστημα.

Σημεία που χρειάζονται προσοχή: Η ισότητα αξιολόγησης, αν τα σχολεία δεν έχουν κοινές υποδομές, πολύ σημαντικό εξοπλισμό, επάρκεια σε προσωπικό, τότε ο βαθμός του απολυτηρίου δε θα έχει το ίδιο κύρος για όλους. Το αδιάβλητο, όσο αυξάνει ο ρόλος της εσωτερικής αξιολόγησης τόσο χρειάζονται σαφείς μηχανισμοί διασφάλισης αξιοπιστίας των ενιαίων προδιαγραφών. Η ψυχολογική πίεση δεν εξαφανίζεται, απλώς μετατοπίζεται χρονικά και ποιοτικά από την έντονη πίεση της Γ΄ Λυκείου σε μια διαρκή αξιολόγηση και βαθμολόγηση επί τριετία.

Το φροντιστήριο παραμένει; Και βέβαια, παραμένει. Αν το νέο σύστημα συνεχίσει να βασίζεται σε εξετάσεις και ποσοτικά κριτήρια, η εξάρτηση των παιδιών από το φροντιστήριο δε θα υποχωρήσει ουσιαστικά.

Προτάσεις, πως μπορούμε να φτιάξουμε πέντε πράγματα με αυτό και να ξεκινήσουμε τη συζήτηση, όπως είπατε και που θα έχει μεγάλη συνέχεια, όπως δεσμευτήκατε.

Ένα απολυτήριο με ενιαία εθνικά κριτήρια και πολλαπλές μορφές αξιολόγησης, με πραγματική ενίσχυση της γενικής, της τεχνικής και της καλλιτεχνικής εκπαίδευσης, με συμμετοχή των ΑΕΙ στον καθορισμό των εισακτέων, με αποσύνδεση από τα φροντιστηριακή εξάρτηση, με σταδιακή εφαρμογή και επιμόρφωση εκπαιδευτικών, καθολική ενίσχυση των σχολείων σε υποδομές και εξοπλισμό.

Για να έχει νόημα η αξιολόγηση του σχολικού έργου πρέπει τα σχολεία να μπορούν να ανταποκριθούν.

Πλήρης και ουσιαστική επιμόρφωση των εκπαιδευτικών. Δε μπορεί να ζητάμε νέα κουλτούρα αξιολόγησης, χωρίς να στηρίζουμε τους ανθρώπους, που την εφαρμόζουν.

Διαφανείς, ενιαίοι και κοινά αποδεκτοί δείκτες αξιολόγησης, ώστε να διασφαλίζεται η συγκρισιμότητα, η αντικειμενικότητα και η αξιοπιστία.

Στήριξη των μαθητών, ψυχολογικά και παιδαγωγικά, όχι με μόρια, αλλά με ουσιαστική καθοδήγηση, συμβουλευτική και απενοχοποίηση της αποτυχίας, πολύ σημαντικό.

Πιλοτική εφαρμογή και εξωτερική αξιολόγηση, εάν μπορεί να συμβεί αυτό, φυσικά. Η γενίκευση του συστήματος πρέπει να έρθει μόνο αφού δοκιμαστεί, αναλυθεί και προσαρμοστεί στα πραγματικά δεδομένα των σχολείων, ίσως σε πειραματικά, πρότυπα σχολεία. Δεν ξέρω πως μπορεί να εφαρμοστεί πιλοτικά αυτό σε λίγα σχολεία, γιατί, έτσι όπως το φαντάζομαι, είναι κάτι το οποίο πρέπει να εφαρμοστεί αρχικά και συνολικά και ενιαία.

Στεκόμαστε, όμως, θετικά στο Εθνικό Απολυτήριο, υποστηρικτικά, με κριτική και πάντα δημιουργική διάθεση, έτσι λέω σε κάθε Επιτροπή ή στην Ολομέλεια. Το λέω συνέχεια, ο ρόλος μου εδώ είναι καθαρά δημιουργικός. Αισθάνομαι ότι μόνο αν δημιουργήσω, έχω εδώ πέρα κάποιο νόημα να υπάρχω και όχι να χύνομαι σε μια καρέκλα και να λέω εξυπνάδες.

Μας δίνεται η δυνατότητα, λοιπόν, να δημιουργήσουμε. Η μεταρρύθμιση αυτή δεν πρέπει να είναι μια ετικέτα, αλλά ένα πραγματικό και ένα ουσιαστικό βήμα μπροστά, από όλους μας, εφόσον όλοι στοχεύουμε σε αυτό το κοινό καλό και για την παιδεία στη χώρα. Ένα απολυτήριο, που θα αντικατοπτρίζει την πορεία και όχι τη συγκυρία, δε θα μετράει μόνο το αποτέλεσμα, αλλά την προσπάθεια, πολύ σημαντικό και τελικά δίνει στο σχολείο τον παιδαγωγικό του ρόλο, με αξιοκρατία, διαφάνεια και ουσία.

Είμαστε εδώ για να συζητήσουμε και να το κάνουμε όσο καλύτερα γίνεται. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Η κυρία Διγενή έχει το λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ, κύριε Πρόεδρε.

Αναρωτήθηκε στην ομιλία της η κυρία Υπουργός, τι λύκειο θέλουμε. Φαντάζομαι, ήταν ρητορική η ερώτηση, αφού είναι φανερό πως τα σχέδια της Κυβέρνησης, με τις αλλαγές στο σύστημα πρόσβασης στην ανώτατη εκπαίδευση και το Εθνικό Απολυτήριο, με μαθηματική ακρίβεια, οδηγούν σε ένα πολύ πιο σκληρό και ανταγωνιστικό λύκειο, σε μια διαδικασία πρόσβασης ακόμα πιο δαπανηρή από αυτή που είναι σήμερα.

Με βάση τα όσα έχει πει μέχρι τώρα η Νέα Δημοκρατία για το Εθνικό Απολυτήριο, θα συνυπολογίζονται οι βαθμοί και των τριών τάξεων του Λυκείου για την πρόσβαση στην ανώτατη εκπαίδευση, με ειδικό συντελεστή, ανά τάξη και στη συνέχεια, θα ακολουθούν οι πανελλαδικές εξετάσεις, που θα συνυπολογίζονται στο βαθμό πρόσβασης, με το δικό τους συντελεστή.

Διαρρέεται, μάλιστα, από την Κυβέρνηση ότι εξετάζεται η ενίσχυση του ρόλου της Τράπεζας Θεμάτων σε εξετάσεις του Λυκείου και ότι αναζητούνται τρόποι, για να γίνει όσο το δυνατόν πιο αντικειμενική η βαθμολόγηση στο Λύκειο.

Τι σημαίνουν αυτά; Ότι μπορεί να οδηγηθούμε σε ένα σύστημα με τριπλασιασμένες Πανελλαδικές εξετάσεις, δηλαδή, με το Εθνικό Απολυτήριο, τα φροντιστήρια θα πολλαπλασιαστούν, αφού θα αφορούν όλα τα μαθήματα της κάθε τάξης συν τις Πανελλαδικές. Η προετοιμασία θα ξεκινάει από το Δημοτικό και το Γυμνάσιο, προκειμένου να μη μένουν κενά, που θα αποτυπώνονται στους βαθμούς του Λυκείου, άρα η πίεση προς τους μαθητές, τους γονείς και τους εκπαιδευτικούς θα εκτιναχθεί, το Λύκειο θα γίνει ένα ατελείωτο μαρτύριο και οι ταξικοί φραγμοί θα πολλαπλασιαστούν, οδηγώντας πρόωρα, ακόμα μεγαλύτερο ποσοστό μαθητών εκτός της γενικής εκπαίδευσης.

Παράλληλα, η θεσμοθέτηση από φέτος του Διεθνούς Απολυτηρίου σε δημόσια σχολεία, εντείνει την ταξική διαφοροποίηση, την εμπορευματοποίηση της γνώσης και την ένταση της κατηγοριοποίησης σχολείων και αποφοίτων. Η συζήτηση για το Εθνικό Απολυτήριο δεν είναι κάτι νέο, αποτελεί σταθερό μοτίβο των μεταρρυθμίσεων από τη δεκαετία του ‘90, με στόχο την εδραίωση ενός ακόμη πιο ανταγωνιστικού και εξετασεοκεντρικού σχολείου. Η αρχή είχε γίνει το 1997, η περιβόητη «μεταρρύθμιση Αρσένη» κατήργησε τις δέσμες και καθιέρωσε ένα πρώτο σκληρό σύστημα Εθνικού Απολυτηρίου με Πανελλαδικές Εξετάσεις σε 14 μαθήματα σε Β΄ και Γ΄ Λυκείου. Το σύστημα αυτό προκάλεσε μαζικές αντιδράσεις και ένα από τα μεγαλύτερα κύματα μαθητικών καταλήψεων των τελευταίων δεκαετιών, που ανέδειξε τις απάνθρωπες συνέπειές του και το οδήγησε, βέβαια, στο να αποτύχει παταγωδώς.

Μια μικρή παρένθεση. «Εναρκτήριο λάκτισμα» χαρακτήρισε την πρωτοβουλία του ΠΑΣΟΚ ο κ. Παραστατίδης. Δεν ξέρω για το «εναρκτήριο», για το «λάκτισμα» σίγουρα και μάλιστα για λάκτισμα στα όνειρα των παιδιών για μόρφωση και πρόοδο.

Συνεχίζω, λοιπόν. Από τότε, μέχρι σήμερα, όλα αυτά τα χρόνια, κάθε κυβέρνηση υποσχόταν λιγότερα φροντιστήρια, πάταξη της «παπαγαλίας», ενίσχυση της κριτικής ικανότητας, δικαιότερο σύστημα, αναβάθμιση του Λυκείου και του επιπέδου των εισαχθέντων στην Ανώτατη Εκπαίδευση. Τελικά, καταλήξαμε να έχουμε σήμερα ένα σύστημα, σχεδόν ίδιο, με εκείνο των δεκαετιών ‘80 και ‘90, χωρίς όμως δυνατότητα κατοχύρωσης βαθμολογίας και με την Ελάχιστη Βάση Εισαγωγής να κλείνει την πρόσβαση σε Τμήματα, σε χιλιάδες υποψηφίους και η «παπαγαλία», απομνημόνευση, όπως θα έλεγε και ο κ. Μπαμπινιώτης, ισχύει και το Λύκειο είναι ακόμη πιο απαξιωμένο και το άγχος υποψηφίων και οικογενειών είναι κάθε χρόνο στο «κόκκινο», όσο για τα φροντιστήρια, αυξάνουν την πελατεία.

Η θεσμοθέτηση δε από την Κυβέρνηση του Ψηφιακού Φροντιστηρίου, που απευθύνεται στους πλέον αδύναμους, αυτούς, δηλαδή, που έχουν περισσότερη ανάγκη τη ζωντανή βοήθεια, είναι μια παραδοχή, πως το Λύκειο, ό,τι και να κάνουν δεν φτάνει για να προετοιμάσει τους μαθητές για τις εξετάσεις. Αυτό, όμως, που χρειαζόμαστε, είναι ένα Λύκειο να μορφώνει και όχι να εξοντώνει.

Δεν αναμένεται, λοιπόν, κάτι καλύτερο με το Εθνικό Απολυτήριο, που σχεδιάζει η Κυβέρνηση. Η διαδικασία της πρόσβασης θα γίνει πιο σκληρή, το Λύκειο θα χάσει κάθε νόημα σχολείου και θα μετατραπεί σε ένα διαρκές εξεταστήριο και η οικονομική αφαίμαξη των οικογενειών θα διογκωθεί.

Υπάρχει, βέβαια, κάτι που δίνει ελπίδα και απάντηση. Οι μεγάλες μαθητικές κινητοποιήσεις απέναντι σε κάθε νομοσχέδιο, που ερχόταν, για να κάνει τη ζωή των μαθητών ακόμη πιο δύσκολη. Είναι οι γονείς και οι εκπαιδευτικοί, που ορθώνουν φραγμούς στα αντιεκπαιδευτικά σχέδια, που αντιδρούν στην πολυτυπία στα σχολεία και στα απολυτήρια διαφορετικών ταχυτήτων, τα οποία τελικά διαχωρίζουν ταξικά τους μαθητές, προσφέροντας γνώσεις αποσπασματικές και ανάλογα με την τσέπη τους. Όλοι αυτοί έχουν ήδη πει «όχι» στο Εθνικό Απολυτήριο, στα σχέδια που κατά καιρούς έχουν εμφανιστεί, όπως και σε αυτό που θέλει τώρα να φέρει η Κυβέρνηση της Νέας Δημοκρατίας.

Το Κ.Κ.Ε. έχει επανειλημμένα καταθέσει προτάσεις στη Βουλή, τα τελευταία χρόνια, αλλά έχουν απορριφθεί από τα άλλα Κόμματα. Έχει μιλήσει για ένα σύστημα πρόσβασης με απεριόριστη δυνατότητα πολλαπλών επιλογών προτίμησης, με δικαίωμα επανάληψης της διαδικασίας όσες φορές επιθυμούν οι υποψήφιοι, με δυνατότητα κατοχύρωσης βαθμολογίας μαθημάτων και για τις επόμενες χρονιές. Δίνει πάλι, λοιπόν, όλες του τις δυνάμεις, για να δυναμώσει αυτός ο αγώνας, που απορρίπτει το Εθνικό Απολυτήριο και όλα τα σχέδια για ακόμη πιο σκληρό και απάνθρωπο Λύκειο, για να ανοίξει η συζήτηση για ένα σύγχρονο σχολείο της δημιουργίας, που έχουμε ανάγκη σήμερα.

Γιατί το σχολείο, που οραματίζονται, δεν είναι ούτε νέο, ούτε αναβαθμισμένο. Είναι το ίδιο παλιό, ταξικό, σκληρό σχολείο των αποκλεισμών. Δεν ενδιαφέρεται να μορφώσει ολόπλευρα όλα τα παιδιά, αλλά να ταξινομήσει και να διαχωρίσει, να κατευθύνει από νωρίς, με βάση το πορτοφόλι, το κοινωνικό υπόβαθρο και τις ανάγκες αγοράς.

Η πολιτική που ευθύνεται για τα αδιέξοδα της σημερινής εκπαίδευσης δεν μπορεί να παρουσιάζεται, ως λύση. Οι εκπαιδευτικοί, οι μαθητές και οι γονείς γνωρίζουν καλά τι σημαίνουν εξεταστικοί φραγμοί, τράπεζες θεμάτων, απολυτήρια, κόφτες και πρώιμη κατάρτιση. Οι μαθητές δεν είναι υλικό για αξιολόγηση και ταξινόμηση, αλλά είναι νέοι άνθρωποι, που έχουν δικαίωμα στη γνώση, στη μόρφωση και στη ζωή. Αυτό που χρειάζεται είναι ένα Λύκειο, που θα διαμορφώνει, θα εμπνέει και θα στηρίζει τη νέα γενιά, όχι ένα Λύκειο, που θα συνθλίβει τα όνειρα και τη ζωή. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κυρία Διγενή.

Το λόγο έχει η κυρία Αικατερίνη Νοτοπούλου, από την Κοινοβουλευτική Ομάδα του ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εκλεκτοί ομιλητές, η σημερινή συνάντηση για το Εθνικό Απολυτήριο και το σύστημα πρόσβασης στην Τριτοβάθμια Εκπαίδευση δεν μπορεί να αποκοπεί από τη συνολική εικόνα, που παρουσιάζει η δημόσια εκπαίδευση στη χώρα μας, μια εικόνα, που, δυστυχώς, είναι εικόνα συστηματικής υπονόμευσης και απαξίωσης, διάλυσης, στην πραγματικότητα, του δημόσιου σχολείου και του δημόσιου πανεπιστήμιου από την Κυβέρνηση της Νέας Δημοκρατίας.

Πράγματι, μπορεί στα λόγια να συμφωνήσουμε. Θα έπρεπε σήμερα να συζητάμε για το πώς οραματιζόμαστε ένα σχολείο, που διαπαιδαγωγεί, που φροντίζει τα παιδιά, που βγάζει ανθρώπους χρήσιμους στην κοινωνία και, που, ταυτόχρονα, υποστηρίζει τους εκπαιδευτικούς, τους λειτουργούς, στο εκπαιδευτικό τους έργο. Δυστυχώς, όμως, δεν συζητάμε γι’ αυτό.

Είναι επιλογή της Κυβέρνησης της Νέας Δημοκρατίας να μετατρέψει και την παιδεία και την εκπαίδευση σ’ ένα πεδίο κομματικής αντιπαράθεσης, διότι εδώ συγκρούονται διαφορετικά μοντέλα, διαφορετικές φιλοσοφίες, πολιτικές, ιδεολογικές φιλοσοφίες ζωής. Οραματιζόμαστε εμείς ένα σύγχρονο, δημοκρατικό, συμπεριληπτικό, συμμετοχικό σχολείο, δημόσιο σχολείο, που θα δίνει στα παιδιά του λαού μας αυτό, που τους αξίζει. Αυτό που οραματίζεστε είναι ένα σχολείο, που αναπαράγει τις ανισότητες, απολύτως υποτιμημένο και υπονομευμένο.

Τα τελευταία έξι χρόνια, η Κυβέρνηση σας έχει επιδοθεί σε μία άνευ προηγουμένου επίθεση στο δημόσιο σχολείο. Να σας θυμίσω το πρόσχημα, που το επικαλείστε διαρκώς, της αξιολόγησης, της αριστείας, με το οποίο επιχειρείτε να εισάγετε ένα νεοφιλελεύθερο, ταξικά προσανατολισμένο μοντέλο εκπαίδευσης, που οδηγεί, με μαθηματική ακρίβεια και εκ του αποτελέσματος, στον αποκλεισμό των πιο αδύναμων κοινωνικά στρωμάτων από την Τριτοβάθμια Εκπαίδευση και τα αποτελέσματα αυτού είναι και η αύξηση της ενδοσχολικής βίας, τα πολλαπλά ζητήματα και τα προβλήματα ψυχικής υγείας, που αντιμετωπίζουν, η πίεση στις σχολικές μονάδες και στους εργαζόμενους.

Η θέσπιση της Ελάχιστης Βάσης Εισαγωγής εφαρμόστηκε, χωρίς καμία επιστημονική τεκμηρίωση, χωρίς διάλογο με την εκπαιδευτική κοινότητα. Ο διάλογος αυτός απουσιάζει και σήμερα. Απέδειξε, μάλιστα, περίτρανα ότι το ενδιαφέρον της Κυβέρνησης δεν είναι η αναβάθμιση της εκπαίδευσης, αλλά είναι η μείωση των εισακτέων στα δημόσια πανεπιστήμια. Να ενισχυθούν, δηλαδή, τα ιδιωτικά κολλέγια και τα εκπαιδευτικά συμφέροντα. Χρειάζεται, όμως, κυρία Υπουργέ, να σημειώσουμε την προώθηση των ιδιωτικών συμφερόντων στην εκπαίδευση σήμερα και από αυτό το βήμα;

Να μιλήσουμε, λοιπόν, για τα Ωνάσεια Σχολεία, εκεί που χαρίζουμε ολόκληρες σχολικές μονάδες σε ιδιωτικά ιδρύματα, με άγνωστο κοινωνικό κόστος. Το 40% έως 60% των παιδιών της κάθε γειτονιάς, όπου θα ανοίξει το Ωνάσειο Σχολείο, δεν μπορεί να πηγαίνει σε αυτό το σχολείο. Θα πρέπει να ψάξει να βρει σχολείο αλλού. Ποιος τους βοηθάει; Είναι αυτή διαδικασία σχεδιασμού της εκπαίδευσης; Κάνετε ό,τι μπορείτε για να ενισχύσετε ανισότητες και να υπονομεύσετε, ως Κυβέρνηση, το δημόσιο χαρακτήρα της εκπαίδευσης. Να κάνω κι ένα σχόλιο για τα Πρότυπα Σχολεία. Κραυγαλέα η ενορχήστρωση εκπαιδευτικών ανισοτήτων και αποκλεισμού.

Στο ίδιο, λοιπόν, πλαίσιο εντάσσεται και η σημερινή συζήτηση για το Εθνικό Απολυτήριο. Ένα ακόμα βήμα κάνετε προς τη μετατροπή του δημόσιου σχολείου σε ένα εξεταστικό κέντρο, το οποίο δεν επιτελεί το ρόλο του, φέρνει μόνο πίεση στους μαθητές, περισσότερο ανταγωνισμό, περισσότερη αποστήθιση, περισσότερες εξετάσεις και λιγότερη παιδεία, λιγότερη κριτική σκέψη, λιγότερη ελευθερία, λιγότερη ανάπτυξη των δεξιοτήτων, των δυνατοτήτων του ανθρώπου.

Διότι εσείς θέλετε ένα σχολείο, που μετρά βαθμούς και επιδόσεις, αντί να μετρά ανάγκες και δυνατότητες και αυτή είναι μια βασική διαφορά. Μετατρέπετε, λοιπόν, το Λύκειο σε μηχανισμό διαρκούς εξέτασης και αποκλεισμού, ακυρώνοντας στην πράξη τον παιδαγωγικό του ρόλο. Πώς μπορεί, λοιπόν, κυρία Υπουργέ ένα απολυτήριο να θεωρείται εθνικό, όταν οι κοινωνικές ανισότητες, που εντείνει η διακυβέρνηση της Νέας Δημοκρατίας, αποκλείουν στην πράξη τους πολλούς από τη δυνατότητα ισότιμης συμμετοχής, ακόμα και στην εκπαιδευτική διαδικασία;

Εμείς υπερασπιζόμαστε την έννοια του ενιαίου απολυτηρίου, που απονέμεται στο τέλος της εκπαιδευτικής διαδικασίας, βάσει της συνολικής επίδοσης του μαθητή και όχι μόνο βάσει πανελλαδικών εξετάσεων. Άλλωστε και ο Εισηγητής μας, ο κύριος Καλαματιανός, εξήγησε αναλυτικά, υπενθύμισε στο Σώμα τις πολύ μεγάλες, ριζικές μεταρρυθμίσεις, που είχε φέρει η Κυβέρνηση του ΣΥΡΙΖΑ και στη δημόσια παιδεία και σε ό,τι αφορά την πρόσβαση στο πανεπιστήμιο, τις οποίες, δυστυχώς, δεν επέτρεψε η Νέα Δημοκρατία να εφαρμοστούν, να δοκιμαστούν στην πράξη, αγνοώντας την εκπαιδευτική κοινότητα, με μόνη αγωνία, να στείλει τους μαθητές, τους πελάτες στα ιδιωτικά κολέγια. Σήμερα, λοιπόν, είμαστε αντίθετοι στη δημιουργία απολυτηρίου, με διπλή λειτουργία, γιατί αυτό ακυρώνει την εκπαιδευτική αξιολόγηση εντός του σχολείου. Εφόσον είπα «και αξιολόγηση», θέλω να θυμίσω ότι μαζί με τους εκπαιδευτικούς έχουμε επανειλημμένα καταγγείλει το σύστημα αξιολόγησης, που εφαρμόζει η Κυβέρνηση, ως ένα εργαλείο αυταρχικού ελέγχου, με απειλές για διαθεσιμότητα, όπου εντείνει και το κλίμα ανασφάλειας και ανταγωνισμού στα σχολεία.

Κλείνω ως εξής: Κυρία Υπουργέ, ως Βουλευτής Θεσσαλονίκης, έχω αναδείξει πάρα πολλές φορές μέσα στο Κοινοβούλιο, τις συνέπειες αυτών των πολιτικών στην καθημερινότητα των σχολείων της Περιφέρειας, όπου εκλέγομαι. Ειδικά τις τελευταίες εβδομάδες, μετά την επίσκεψή μου σε σχολικές μονάδες της πόλης μου, στο 3ο ΓΕΛ Καλαμαριάς, στο 2ο Γυμνάσιο, στο 2ο Πειραματικό Καλαμαριάς, στο 10ο Καλαμαριάς, στο 10ο Τούμπας, στο 13ο Γυμνάσιο Θεσσαλονίκης και δεν θα συνεχίσω να απαριθμώ, σας ενημερώνω ότι έχω καταθέσει ερωτήσεις για όλα τα προβλήματα, που αντιμετωπίζουν τα σχολεία. Η απάντηση δεν μπορεί και σήμερα να είναι από τα προβλήματα, που δημιουργούνται από τις συγχωνεύσεις, εκείνη που μας είχε δώσει η κυρία Μιχαηλίδου, ως Υπουργός, ότι το περπάτημα κάνει καλό στους μαθητές. Θα πρέπει, κάποια στιγμή, να απαντήσετε, τι θα γίνει με τις γραφειοκρατικές υποχρεώσεις, που καθηλώνουν την εκπαιδευτική κοινότητα; Τι θα γίνει με τη σχολική στέγη;

Κύριε Πρόεδρε, κυρία Υπουργέ, σας ζητώ να γίνει μια σύσκεψη με όλα τα συναρμόδια και εμπλεκόμενα Υπουργεία, με το Υπουργείο Εσωτερικών, με το Υπουργείο Υποδομών, με το Υπουργείο Παιδείας για τα κρίσιμα ζητήματα της σχολικής στέγης. Φυσικά, η Κυβέρνηση καλείται να μειώσει τον αριθμό των μαθητών ανά τάξη, να ενισχύσει την υποστήριξη προς τα παιδιά με μαθησιακές δυσκολίες, που τους «πετάνε» μια διάγνωση και δεν ξέρουν οι γονείς τι να πρωτοκάνουν και πώς να φροντίσουν τα παιδιά.

Το Εθνικό Απολυτήριο, για να κλείσω, όπως το οραματίζεται η Κυβέρνηση δεν αποτελεί μέσο αναβάθμισης, αλλά μηχανισμό αποκλεισμού. Δεν αποσκοπεί στην υποστήριξη των μαθητών, αλλά στην κατηγοριοποίηση τους και επειδή η εκπαίδευση πρέπει να είναι δημόσιο αγαθό, καθολικό δικαίωμα και όχι εμπόρευμα, ο ΣΥΡΙΖΑ καταθέτει προτάσεις για ένα δημοκρατικό, συμπεριληπτικό σχολείο. Ένα σχολείο, που δημιουργεί ευκαιρίες για όλους, που στηρίζει τους μαθητές, εμπιστεύεται τους εκπαιδευτικούς με ένα απολυτήριο, που βασίζεται στην εκπαιδευτική διαδικασία και όχι σε εξετάσεις εξόντωσης.

Ο σχεδιασμός, κυρία Υπουργέ, της εκπαίδευσης είναι υπόθεση δημοκρατίας και κοινωνικής δικαιοσύνης. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε την κυρία Νοτοπούλου.

Τον λόγο έχει από την Κοινοβουλευτική Ομάδα του ΠΑΣΟΚ, η κυρία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, κύριε Καθηγητά, κύριε Πρόεδρε, κυρίες και κύριοι Βουλευτές, είναι πάλι ώρα να αναμετρηθούμε, όλα τα Κόμματα, με την ευθύνη μας, απέναντι στα παιδιά και τις νέες γενιές, έχοντας ως κοινή αφετηρία, τουλάχιστον, οι περισσότεροι από εμάς, ότι το σύστημα των Πανελλαδικών Εξετάσεων είναι αναγκαίο να αλλάξει και εύχομαι πραγματικά να εξαντλήσετε, κυρία Υπουργέ, τη συζήτηση και να υπάρξει ένας ανοικτός και δημοκρατικός διάλογος, με την ευρύτερη δυνατή συμμετοχή, όχι μόνο των πολιτικών Κομμάτων, αλλά και της εκπαιδευτικής κοινότητας, ειδικών εμπειρογνωμόνων και επιτέλους να ακουστούν και οι άμεσα ενδιαφερόμενοι, οι μαθητές και οι φοιτητές μας.

Εμείς στο ΠΑΣΟΚ-Κίνημα Αλλαγής έχουμε ξεκάθαρη θέση και προτάσεις για την καθιέρωση του Εθνικού Απολυτηρίου, με ενιαία και αξιοκρατικά χαρακτηριστικά και τη διαμόρφωση ενός το ίδιο αδιάβλητου, αλλά πιο δίκαιου, σύγχρονου, ανθρώπινου και αξιοκρατικού συστήματος πρόσβασης στην Τριτοβάθμια εκπαίδευση.

Θα αναφερθώ, μόνο σε τρεις άξονες, αφού ο κ. Παραστατίδης, ο Εισηγητής μας, τα έθεσε εξαιρετικά. Είναι η διεκδίκησή μας, λοιπόν, νούμερο 1, για ένα ισχυρό ποιοτικό, δημόσιο και δωρεάν σχολείο. Ένα εκπαιδευτικό σύστημα, που δεν θα απαξιώνει το εκπαιδευτικό έργο, δεν θα ενισχύει την παραπαιδεία και δεν θα εξοβελίζει τη δημιουργικότητα και την κριτική σκέψη.

Στο πλαίσιο αυτό, έχουμε επισημάνει, πολλές φορές, την εξαιρετική ανάγκη να ενισχυθεί η διδασκαλία των κοινωνικών μαθημάτων, της ενσυναίσθησης, της αισθητικής αγωγής, του αθλητισμού, σε όλες τις βαθμίδες εκπαίδευσης. Ένα σχολείο πραγματικό και όχι τυχαίο,ανοιχτό, μια αγκαλιά για όλους, που θα δίνει λύσεις, θα χαράσσει δρόμους ανοιχτούς, για να εκφραστούν τα παιδιά και οι έφηβοι, φράζοντας το δρόμο προς τη βία, αλλά και προς τις επιλογές και συμπεριφορές, που δημιουργούν εξαρτήσεις.

Και που, φυσικά, θα προϋποθέτει και τη στήριξη του εκπαιδευτικού και λοιπού προσωπικού και βεβαίως, των γονέων κηδεμόνων και φροντιστών, μέσα από θεσμοθετημένες σχολές.

Είναι η διεκδίκησή μας, πρωτίστως για την ουσιαστική εκπαίδευση, προστασία και φροντίδα των παιδιών μας, διότι δεν είναι δυνατόν να επιτρέπουμε τη στιγμιαία αξιολόγηση των παιδιών μας, που είναι πέρα για πέρα άδικη και σκληρή και προφανώς, αναξιόπιστη. Διότι δεν είναι δυνατόν να επιτρέπουμε να πιστεύουν τα παιδιά μας, ότι πηγαίνουν 12 χρόνια στο σχολείο και ότι το μέλλον τους τελικά κρίνεται μόνο από λίγες ώρες, στην ουσία, δημιουργώντας τους τεράστια πίεση και αρνητικές επιπτώσεις, σε πολλαπλά επίπεδα της ζωής τους. Και γνωρίζουμε όλοι πολύ καλά ότι οι Πανελλήνιες Εξετάσεις είναι μία πληγή, μια πηγή άγχους για όλη την οικογένεια. Όταν κάτι το κάνουμε να μοιάζει σαν μια μοναδική ευκαιρία ζωής, το επιτείνουμε και με το αντίστοιχο άγχος. Πώς μπορεί, λοιπόν, κανείς να περάσει από αυτή τη διαδρομή, όταν νιώθει ότι η αποτυχία οδηγεί σε αποτυχία ζωής και η επιτυχία σε επιτυχία ζωής; Η χάραξη πολιτικής για την εκπαίδευση, δεν νοείται να γίνεται, χωρίς αληθινή μέριμνα σε μαθητές με αναπηρία, με μαθησιακές διαφορετικότητες και όχι δυσκολίες, όπως κατά την ταπεινή μου άποψη, λάθος λέμε. Τα παιδιά με διαφοροδιαγνώσεις, τα μη τροποποιητικά παιδιά, που «στραγγαλίζονται», σε ένα σύστημα ακατάλληλο και άδικο βασισμένο, σε ένα μέσο όρο.

Κλείνω με αυτό. Η ουσιαστική αναβάθμιση της τεχνικής και επαγγελματικής εκπαίδευσης, τόσο με εκπαιδευτικούς όρους, όσο και προς την κατεύθυνση της αλλαγής της νοοτροπίας στην κοινωνία. Μιας τεχνικής και επαγγελματικής εκπαίδευσης, που θα απαντά, όχι μόνο στις ανάγκες της αγοράς, αλλά πέρα και πάνω απ’ όλα στους στόχους των ίδιων των μαθητών. Χρειαζόμαστε, λοιπόν, αλλαγές, όχι με ωραία λόγια, αλλά με υπεύθυνες πράξεις. Να προβούμε σε πραγματικές μεταρρυθμίσεις, απαντώντας ουσιαστικά, στο μεγαλύτερο πρόβλημα του εκπαιδευτικού μας συστήματος, που δεν είναι άλλο παρά η απουσία νοήματος. Ακόμη δεν καταφέραμε να απαντήσουμε στα παιδιά μας, τη βασική τους ερώτηση. Γιατί πηγαίνω στο σχολείο; Σας ευχαριστώ, πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ,κυρία Θρασκιά**.**

Το λόγο έχει η κυρία Αθηνά Λινού, Ανεξάρτητη Βουλευτής.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε. Κυρία Υπουργέ, κύριε Καθηγητά, αγαπητοί συνάδελφοι, πρέπει να πω ότι χάρηκα ιδιαίτερα, γιατί ανοίγουμε συζήτηση για τον τρόπο εισαγωγής στα πανεπιστήμια μας. Αλλά πριν από αυτό, διερωτήθηκα και νομίζω ότι οφείλουν να ερωτηθούν όλοι ποιος είναι ο στόχος της παιδείας μας.

Είναι ο μοναδικός στόχος η εισαγωγή στο πανεπιστήμιο, με αδιάβλητους τρόπους ή είναι ο στόχος του να δημιουργήσουμε καλούς και αγαθούς πολίτες, παιδιά, που θα μπορούν να συζητάνε, να αποδέχονται, να συνεργάζονται, να δημιουργούν, να παράγουν, να υποστηρίζουν το ένα το άλλο και ουσιαστικά, να χαίρονται που πηγαίνουν σχολείο;

Αυτό που ζούμε και αυτό που ζήσαμε και αυτό, για το οποίο συζητάμε, είναι ένα σύστημα εξετασιοκεντρικό και καθόλου ένα παιδαγωγικό ή κεντρικό σύστημα ή ούτε καν, ένα ανθρωποκεντρικό σύστημα.

Βέβαια, θα ήταν εύκολο αυτό και το συστήνω, ώστε να δούμε τι εκπαιδευτικά συστήματα έχουν χώρες που θεωρούνται πιθανόν επιτυχημένες. Δηλαδή, ποιο είναι το αγγλοσαξονικό σύστημα; Ποιο είναι το σκανδιναβικό σύστημα; Ποιο είναι το σύστημα του Καναδά και των Ηνωμένων Πολιτειών; Των βορείων πρώην κομμουνιστικών κρατών; Ποιο είναι το ασιατικό σύστημα; Ποιο είναι τελοσπάντων το ελβετικό σύστημα και αυτό είναι που αντιστοιχεί στο Διεθνές Απολυτήριο; Στην πραγματικότητα, στην Ελβετία, εφαρμόζεται ένα διαφορετικό πρόγραμμα από το Διεθνές Απολυτήριο. Επίσης, τι σχέση έχει αυτό το Διεθνές Απολυτήριο με το Εθνικό, που προτείνουμε; Ουσιαστικά, πιστεύω κανένα, διότι το πιο απλό είναι ότι στο Διεθνές Απολυτήριο απαιτούνται 200 ώρες εθελοντισμού. Απαιτείται συγγραφή μελέτης και έρευνας. Χρειάζεται εκτίμηση για την εισαγωγή σε αυτά τα πανεπιστήμια, δηλαδή, τα μεγάλα διεθνή πανεπιστήμια, όπως τα αγγλοσαξονικά. Εγώ μόνο αυτά ξέρω. Απαιτείται ή αξιολογείται η εκπαίδευση, η έκφραση στην τέχνη, στον αθλητισμό, η κατανόηση των διεθνών θεμάτων, η κατανόηση των περιβαλλοντικών θεμάτων, όπως εκφράζεται αυτό με την ενασχόληση σε όλη τη διάρκεια του Λυκείου.

Εμείς χρειαζόμαστε οπωσδήποτε, άμεσα, ένα σύστημα, που θα εξασφαλίζει ισότητα και αξιοπρέπεια στους μαθητές, στους εκπαιδευτικούς, στους γονείς για όλες τις οικογένειες. Ακόμα - και αυτό είναι το δικό μου το μότο - υπάρχουν σχολεία, στα οποία το 50% των παιδιών πεινάνε. Πώς είναι δυνατόν, λοιπόν, να διεκδικούμε ισότητα και αξιοπρέπεια για τη μέση οικογένεια, που στέλνει το παιδί της στο σχολείο; Γι’ αυτό, κυρία Υπουργέ, ταυτόχρονα με την αλλαγή ή την πιθανή συζήτηση για τον τρόπο εισαγωγής στα πανεπιστήμια, ας αρχίσουμε να συζητάμε και για αλλαγές στο παιδαγωγικό μας σύστημα από το Νηπιαγωγείο μέχρι την τρίτη τάξη του Λυκείου. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κυρία Λινού. Κυρία Υπουργέ, αν θέλετε να κάνετε μία ανακεφαλαίωση και να δώσετε απαντήσεις στις ερωτήσεις.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** ΚύριεΠρόεδρε, σήμερα έχουμε την ευκαιρία να είναι ο Πρόεδρος του ΙΕΠ εδώ, ο κύριος Δουκάκης, ο οποίος θα μπορούσε να μας πει μερικά πράγματα και να συνεισφέρει στην κουβέντα και σε περαιτέρω ενημέρωση των Βουλευτών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, βεβαίως.

Τον λόγο έχει ο κύριος Σπυρίδων Δουκάκης, Πρόεδρος του Ινστιτούτου Εκπαιδευτικής Πολιτικής (ΙΕΠ).

**ΣΠΥΡΙΔΩΝ ΔΟΥΚΑΚΗΣ (Πρόεδρος του Ινστιτούτου Εκπαιδευτικής Πολιτικής (ΙΕΠ):**

Σας ευχαριστώ, κύριε Πρόεδρε. Κυρία Υπουργέ, κύριε Καθηγητά, αξιότιμοι βουλευτές και βουλεύτριες, ζούμε μια κατάσταση πραγμάτων, που από το 1998-1999, που είναι το πρώτο σχολικό έτος, που εφαρμόστηκε η «μεταρρύθμιση Αρσένη», δεν έχουμε αλλάξει ουσιαστικά τα πράγματα, με μπαλώματα, που κάνουμε στην εκπαίδευση και αυτά τα μπαλώματα έρχονται να κατασταλάξουν ότι ακόμα έχουμε τα ίδια προγράμματα σπουδών, τα ίδια βιβλία, τις ίδιες δομές εξετάσεων και ουσιαστικά υπηρετούμε ένα σύστημα αποστήθισης, απομνημόνευσης και πίεσης για τα παιδιά μας, ενόψει των Πανελλαδικών Εξετάσεων.

Σήμερα, λοιπόν, δίνεται μια ευκαιρία επανεκκίνησης και συζήτησης για την εκπαίδευση και ουσιαστικά την προσέγγιση του Εθνικού Απολυτηρίου, του απολυτηρίου που δίνει το Λύκειο για την πρόσβαση στην Τριτοβάθμια Εκπαίδευση. Αυτό σίγουρα αποτελεί ένα παραγωγικό και θεσμικό άλμα προς ένα σχολείο, που επιχειρεί να μορφώσει ουσιαστικά και να αξιολογήσει, με διαφάνεια, τα παιδιά μας και προφανώς να στοχεύσει, ώστε να ξεπεράσουμε εμπόδια, αποτυχίες ή αστοχίες του παρελθόντος.

Όταν ανέλαβα, ως Πρόεδρος του Διοικητικού Συμβουλίου του Ινστιτούτου Εκπαιδευτικής Πολιτικής, βρήκα μια αρκετά στέρεη βάση. Είχαμε, ήδη, τα νέα προγράμματα σπουδών, που είναι σύγχρονα, διαβαθμισμένα, με προσδοκώμενα μαθησιακά αποτελέσματα. Αυτό αποτελεί μια πολύ κρίσιμη αλλαγή, η οποία έθεσε, ως προτεραιότητα όχι μόνο το τι διδάσκουμε στο σχολείο, αλλά και το τι πρέπει να γνωρίζει και το τι μπορεί να κάνει ο μαθητής, ο κάθε μαθητής, η κάθε μαθήτρια, μετά το τέλος μιας μαθησιακής εμπειρίας, μιας μαθησιακής διαδρομής. Προχωρήσαμε τη διετία αυτή που μας πέρασε, στη συγγραφή των νέων σχολικών βιβλίων, με το μοντέλο του πολλαπλού βιβλίου, που ενισχύει το ρόλο του εκπαιδευτικού και της εκπαιδευτικού, που αποφεύγει την μονοδιάστατη γνώση και προσφέρει μεγαλύτερη παιδαγωγική ελευθερία.

Πρόκειται για ένα τεράστιο έργο, τεράστιας κλίμακας, με πάνω από 1.000 συγγραφείς και πάνω από 900 αξιολογητές. Εκπαιδευτικοί της πράξης, πανεπιστημιακοί ερευνητές, είναι αυτοί που είτε γράφουν είτε αξιολογούν, με διαφορετικό ρόλο ο καθένας. Εξελίσσεται, ουσιαστικά, ολοκληρώνεται, πολύ σύντομα, να έχουμε πρόσβαση σε όλα τα βιβλία, μέχρι και την πρώτη Λυκείου, το ανέφερε, ήδη και η κυρία Υπουργός, θα τα έχουμε μπροστά μας το Σεπτέμβριο.

Παράλληλα, αναμορφώσαμε το πλαίσιο της επιμόρφωσης των εκπαιδευτικών. Εντός του φθινοπώρου, ξεκινά μια οργανωμένη, στοχευμένη και ουσιαστική δομή επιμόρφωσης με σεβασμό στο ρόλο των εκπαιδευτικών, όχι μαζικές επιμορφώσεις, αλλά επιμορφώσεις, που τις ζητούν οι ίδιοι οι εκπαιδευτικοί και με έμφαση στη διδακτική πράξη. Ξέρω και το λέω και με πλήρη επίγνωση, ως εκπαιδευτικός, για 23 χρόνια στην τάξη και τα 3 - 4 τελευταία χρόνια, που είμαι Πανεπιστημιακός, στο Ιόνιο Πανεπιστήμιο. Τόσο στο Γυμνάσιο όσο και στο Λύκειο, όπου έχω διδάξει, έως και το 2021, ότι παρά τις δυσκολίες, που υπάρχουν στα Λύκεια της χώρας μας, γίνεται καθημερινά ένα εξαιρετικά ποιοτικό έργο από τους εκπαιδευτικούς μας. Δεν παραιτήθηκαν ποτέ οι εκπαιδευτικοί και δεν σταμάτησαν ποτέ την αποστολή, που είχαν αναλάβει, κρατούν ψηλά τον παιδαγωγικό τους ρόλο, διδάσκουν, με ευθύνη και αφοσίωση και στηρίζουν τους μαθητές και τις μαθήτριες τους, με όλα τα μέσα, που διαθέτουν και το λέω αυτό, όχι για να ωραιοποιήσω την πραγματικότητα, αλλά ουσιαστικά, για να αποδώσουμε δίκαια το σεβασμό και την εμπιστοσύνη, που τους αξίζει.

Επίσης, για τους μαθητές μας, που χρειάζονται επιπλέον στήριξη και δεν σχεδιάστηκε το Ψηφιακό Φροντιστήριο, για τους αδύναμους μαθητές, σχεδιάστηκε για όλους τους μαθητές, που ήθελαν μια επιπρόσθετη πρόσβαση, δημιουργήθηκε το Ψηφιακό Φροντιστήριο. Δεν έχει στόχο να υποκαταστήσει το σχολείο, ούτε να ενισχύσει το εξεταστικοκεντρικό σύστημα, ούτε είχαμε σχεδιασμό να κάνουμε. Αναγνωρίσαμε, όμως, ότι οι γονείς αναζητούν τρόπους να βοηθηθούν τα παιδιά τους, μέσα σε ένα πιεστικό και συνάμα ανταγωνιστικό περιβάλλον και ως Πολιτεία οφείλουμε να ανταποκριθούμε, με ποιότητα, δωρεάν πρόσβαση και καθολική κάλυψη.

Επειδή, όμως, αξιολόγηση χωρίς εγκυρότητα δεν έχει αξία, ενισχύουμε το επόμενο διάστημα και αναβαθμίζουμε και την Τράπεζα Θεμάτων, βάσει των νέων προγραμμάτων σπουδών, έναν θεσμό, που έχει πλέον κατακτήσει την εμπιστοσύνη της κοινωνίας, της εκπαιδευτικής κοινότητας, συνολικά και πραγματικά, αξιοποιείται πλέον από τους εκπαιδευτικούς, μετά από τόσα χρόνια, όχι ως εργαλείο εξέτασης, αλλά και ως εργαλείο διδασκαλίας και μάθησης. Τα θέματα στηρίζονται σε σαφώς διατυπωμένα μαθησιακά αποτελέσματα, είναι γνωστά και προβλέψιμα για όλους και για όλες, ως προς τη μορφή τους και ως προς τον τρόπο, που μπορούν να ενισχύσουν και τις δεξιότητες ζωής σιγά – σιγά, μέσα από αυτό, που υπηρετούμε και προσπαθούμε να υπηρετήσουμε, να έχουν τα παιδιά και κρίση και σύνθεση και να μπορούν να συνεργάζονται.

Μέσα σε όλο αυτό το πλαίσιο, συζητάμε σήμερα για το Εθνικό Απολυτήριο, όχι ως κάτι αποσπασματικό, αλλά ως μια τομή, που συνδέει και το Λύκειο τόσο με τη ζωή όσο και με την Τριτοβάθμια Εκπαίδευση, με αξιοπιστία, εγκυρότητα και κυρίως, διαφάνεια. Το Εθνικό Απολυτήριο είναι φυσικός αποδέκτης αυτής της συνολικής εκπαιδευτικής προσπάθειας, που έχει επιτευχθεί, τα προηγούμενα χρόνια. Μπορεί να εγγυηθεί ότι η μετάβαση στην Τριτοβάθμια Εκπαίδευση θα βασίζεται σε αντικειμενικά κριτήρια, σε πραγματικές επιδόσεις και όχι σε μηχανισμούς τύχης ή εξάντλησης των μαθητών μας. Είναι μια νέα συμφωνία, που μπορούμε να εμπιστευτούμε ο ένας τον άλλον, οι μαθητές το σχολείο, οι εκπαιδευτικοί τους μαθητές και συνολικά η κοινωνία και είναι η στιγμή να τολμήσουμε αυτή την επανεκκίνηση με σχέδιο, προφανώς χωρίς βιασύνη, αλλά με πίστη, αυτό που αξίζει στους μαθητές και τις μαθήτριες μας.

Ως εκ τούτου, το ΙΕΠ είναι εδώ, εκ του ρόλου του, να ενισχύσει το επιχείρημα σε όλα τα επίπεδα, ως σχεδιαστής του παιδαγωγικού και εξεταστικού πλαισίου, ως δημιουργός της Τράπεζας Θεμάτων, των οδηγών και των δεικτών αξιολόγησης, ως φορέας επιμόρφωσης των εκπαιδευτικών, ως συνομιλητής με την εκπαιδευτική κοινότητα και τέλος, ως εγγυητής της αξιοπιστίας και της εκπαιδευτικής συνέχειας, θέματα και πράγματα, που τα κάνει αυτά τα 12 χρόνια ύπαρξής του. Δεν είναι απλά ένας φορέας σχεδιασμού και υλοποίησης, είναι αυτός ο θεματοφύλακας και πολλές φορές είναι και αυτός, που δέχεται όλη την επίθεση σε διάφορα θέματα, για την ποιότητα και την αξιοπιστία στην ελληνική εκπαίδευση. Χωρίς την επιστημονική καθοδήγηση και την αφοσίωσή του, πολλά από τα σημαντικά βήματα, που έχουν γίνει στην εκπαίδευση, θα ήταν αδύνατα. Το ΙΕΠ διασφαλίζει ότι κάθε αλλαγή, κάθε καινοτομία στηρίζεται σε στέρεες παιδαγωγικές αρχές και υπηρετεί το όραμα ενός σχολείου, που πραγματικά μορφώνει και προετοιμάζει τους μαθητές και τις μαθήτριες για το μέλλον.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Δουκάκη.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Δόθηκε μια ευκαιρία να διαπιστώσουμε πράγματα, τα οποία νομίζω ότι τα γνωρίζαμε και πριν από την κουβέντα. Δεν είναι τίποτα εύκολο ούτε είναι τίποτα αυτονόητο. Και επίσης, είναι πολύ σημαντικό κάποιος να προσέρχεται, οπουδήποτε και οποιονδήποτε και αν πρεσβεύει, με μια συγκεκριμένη εκκίνηση. Δική μου εκκίνηση είναι η παραδοχή ότι έχουμε αυτή τη στιγμή μια απαξίωση του Λυκείου. Έχουμε την εισαγωγή στην πρώτη Λυκείου και μία προετοιμασία για την τρίτη Λυκείου, από την ηλικία των 15 και 16, έχοντας μοναδικό ορίζοντα το τι θα κάνουμε στις δύο τελευταίες τάξεις. Δεν δίνουμε σημασία στα υπόλοιπα μαθήματα ή δίνουμε ελάχιστη, το είδαμε και όταν είχαμε και περισσότερα μαθήματα, τα οποία ήταν και η καλλιτεχνική παιδεία και το θέμα των κοινωνικών επιστημών. Πράγματι, επί των ημερών μας, μειώθηκαν οι ώρες από το 2019 και μετά, για να δούμε, να θυμηθούμε έτσι και την ιστορικότητα. Συγχρόνως, όμως, έγιναν και σαφείς επιλογές στο να ενισχυθούν και τα παιδιά, ως προς την προετοιμασία σε δεύτερο χρόνο για τις εξετάσεις.

Αυτό το οποίο συγκρατώ είναι ότι καταλαβαίνουμε όλοι και αντιλαμβανόμαστε ότι η κατάργηση των εξετάσεων θα έρθει, κάποια στιγμή, σε ένα μέλλον, το οποίο, αυτή τη στιγμή, δεν το βλέπουμε στα επόμενα τρία χρόνια, γι’ αυτό και δώσαμε ένα χρονικό ορίζοντα και έναν οδικό χάρτη, για να ξέρει το παιδί, επαναλαμβάνω, γιατί είναι πολύ σημαντικό να ξέρει ότι εισερχόμενος, η εισερχόμενη, τώρα στην πρώτη Λυκείου, ότι αυτή δεν είναι μια κουβέντα, που θα τον αφορά για την εξέταση.

Τι τον αφορά, όμως; Τι την αφορά; Τον αφορά η αλλαγή του προγράμματος σπουδών, τον αφορά και την αφορά ότι όταν έχουμε πλέον δει το πολλαπλό βιβλίο και την επιλογή, που ο εκπαιδευτικός θα κάνει, θα μπορέσει να αλλάξει και την προσέγγιση στο πώς μαθαίνω. Γιατί ένα σημαντικό θέμα δεν είναι μόνο το τι μαθαίνω. Αναφέρθηκαν λέξεις που επιλέξατε. Είναι η «αποστήθιση». Είναι το γεγονός της παπαγαλίας, όπως μάθαμε και εμείς, από το βιβλίο της Ιστορίας, για να πάμε να δώσουμε και να πετύχουμε τον επιθυμητό βαθμό και την επιθυμητή επίδοση.

Αλλά πώς θα μάθω; Διαπιστώσαμε αυτή τη μεγάλη ανάγκη και τη δυστοκία στο να μάθουμε, όταν ίσως πήγαμε στο Πανεπιστήμιο και κληθήκαμε να κάνουμε τις πρώτες εργασίες και έπρεπε να πάμε στη βιβλιοθήκη και με μεγάλη δυσκολία, κύριε Πρόεδρε, εκείνη τη στιγμή να μπορέσουμε να συνθέσουμε τα κείμενα, για να παράξουμε ένα κείμενο, που ο καθηγητής μας στο Πανεπιστήμιο επιθυμούσε.

Άρα, τίποτα δεν είναι εύκολο και γι’ αυτό, αν θέλετε, προσερχόμαστε και κάναμε αποδεκτή και την πρόταση, όχι γιατί κάναμε χάρη σε κανένα, αλλά γιατί αυτή είναι η υποχρέωσή μας, να είμαστε εδώ και να δίνουμε λόγο και σε εσάς, αλλά κυρίως στους πολίτες για όλα αυτά, τα οποία κάνουμε.

Γι’ αυτό και επιμένω ότι η κουβέντα ίσως για τις υποδομές, που ίσως θα έχει συναρμόδιους, γιατί το Υπουργείο έχει πολλούς, δυστυχώς ή ευτυχώς συναρμόδιους στο θέμα των υποδομών, στο θέμα της Πρωτοβάθμιας Εκπαίδευσης, από την οποία προέρχομαι και έχω διδάξει τα περισσότερα χρόνια της ζωής μου και της σύνδεσης της με την Προσχολική. Αυτά είναι πάρα πολύ καίρια κεφάλαια, τα οποία δεν πρέπει να τα ανοίξουμε όλα μαζί. Θέλουμε ξεχωριστές συζητήσεις, όση ώρα και αν χρειαστεί, με ανθρώπους πιθανότατα και του πεδίου, αλλά και τους επιστήμονες μας, τους ακαδημαϊκούς μας, να μας κατευθύνουν, αν θέλετε, στο ποιες είναι οι νέες τάσεις. Στο κομμάτι, όμως αυτό του Λυκείου, ας μην πετάξουμε την πολύ σημαντική δουλειά, που έχει γίνει, αντιθέτως θα πρέπει να την αξιολογήσουμε, με αυτό το οποίο αναφέρθηκε πριν, ότι έχουμε πλέον προγράμματα σπουδών καινούργια, ότι οι εκπαιδευτικοί θα επιμορφωθούν σε αυτά, όχι με τη μαζική μορφή επιμόρφωσης, που ίσως να έχουμε και εμείς δεχθεί στο παρελθόν, αλλά με κάτι, το οποίο είναι πιο προσωποποιημένο και πιο εξατομικευμένο, ανάλογα και με αυτό, που χρειάζομαι και εγώ ως εκπαιδευτικός πολλών ετών - εννοώ αυτός που είναι τώρα στο πεδίο, στην τάξη και εντοπίζει, ως ανάγκη. Και να φτάσουμε, λοιπόν, σε μια πρόταση, η οποία θα έχει το σύνολο των βαθμών των τριών τάξεων;

Είδατε ότι κανείς δεν μπορεί να συμφωνήσει εύκολα, γιατί λέμε ότι μήπως υπάρχει αγωνία στο ότι στρέφουμε τα παιδιά σε μια αγωνία, που θα έρχεται από την πρώτη Λυκείου στο πώς θα φτάσει στον τελικό μέσο όρο;

Εξετάσεις στο τέλος, ενδοσχολικές. Μπορεί αυτές να αποτελέσουν την επιλογή ή την εναλλακτική πέραν των εξετάσεων; Δεν είναι, λοιπόν, εύκολα θέματα, για να πούμε ότι ερχόμαστε με μία δεδομένη εγκατεστημένη αντίληψη και γνώση. Κάτι το οποίο αξίζει, όμως είναι να πάρουμε και τις προτάσεις, που έχουν γίνει από τις ομάδες εργασίας. Γι’ αυτό και εδώ πέρα πραγματικά συνεχίζω να αναδεικνύω την πολύ σημαντική δουλειά που έχουν κάνει οι ομάδες εργασίας και από τον Υπουργό, Κυριάκο Πιερρακάκη και από την κυρία Κεραμέως, αλλά και από τους προηγούμενους Υπουργούς, οι οποίοι θήτευσαν σε αυτό το Υπουργείο, γυναίκες και άντρες.

Ερχόμαστε, λοιπόν, με δεδομένη τη διάθεσή μας να λάβουμε υπόψη προτάσεις, οι οποίες θα γίνουν. Αντιλαμβανόμαστε τη δυσκολία του εγχειρήματος και φάνηκε νομίζω και από τις τοποθετήσεις όλων, γιατί δεν υπάρχει μία απόλυτη άποψη με το πού πρέπει να φτάσουμε και βέβαια, έχουμε, ως παραδοχή, τις παθογένειες ενός συστήματος, οι οποίες πλέον σωρεύονται χρόνια. Όπως είπαμε, απαξίωση του Λυκείου, αυτή τη στιγμή μια επικέντρωση των παιδιών στο κομμάτι των εξετάσεων και βέβαια, μια αδιαφορία των υπολοίπων παιδιών, που δεν θέλουν να δώσουν εξετάσεις ή δεν θεωρούν ότι αυτό το σύστημα τους ταιριάζει και βέβαια, ένα σύνολο απουσιών, οι οποίες, βλέπετε, ότι πολλές φορές και στο τέλος της χρονιάς είναι πολύ δύσκολο ακόμα και να αιτιολογηθούν. Να τα πούμε όλα ακριβώς, όπως είναι και μια ανάγκη πλαισίου και για το Λύκειο και ένα άλλο χαρακτηριστικό, πολλές φορές, μια διαφορά μεταξύ της προφορικής βαθμολόγησης των παιδιών με της γραπτής τους επίδοσης.

Όλα αυτά υπάρχουν και δεν θα θέλαμε ούτε να τα καλύψουμε ούτε να τα εξωραΐσουμε.

Όλα αυτά είναι δεδομένα, διότι το βλέπουμε στα παιδιά. Ήμασταν κι εμείς παιδιά που μετά γίναμε γονείς και ανεξαρτήτως, αν έχουμε παιδιά ή ανίψια και τα παιδιά μας, που είναι κάθε παιδί οπουδήποτε κι αν βρίσκεται, δεν θα μπορούσε κάποιος να καλύψει την πραγματικότητα.

Να πω μερικά πράγματα, γιατί άκουσα και για το Ψηφιακό Φροντιστήριο. Δεν το εφήρμοσα εγώ, δεν το ξεκίνησα, αλλά πιστώνεται, ως προσπάθεια, στον προηγούμενο Υπουργό και οφείλω να το πω, όμως, έχουμε ευθύνη και θα συνεχίσουμε να το ενισχύουμε. Θεωρούμε ότι οποιοδήποτε παιδί, όπου και αν βρίσκεται, πρέπει να έχει τη δυνατότητα και την επιλογή, το απόγευμα και με την ασύγχρονη μορφή και με τη σύγχρονη, να μπαίνει να κάνει το μάθημά του, να βλέπει έναν εκπαιδευτικό, ο οποίος μάλιστα έχει και μια ιδιαίτερη επικοινωνιακή δεινότητα. Σας καλώ μια μέρα, όλη την Επιτροπή, στο Υπουργείο να έρθετε να δείτε τα στούντιο, που γυρίζονται τα μαθήματα από εκπαιδευτικούς της δημόσιας εκπαίδευσης. Πραγματικά, θα χαρώ να έρθετε να δείτε πού γίνεται πράξη αυτό, πώς γίνονται τα εκπαιδευτικά σενάρια, πώς τελικά θέλουμε να υπάρχει ένα παραγόμενο εκπαιδευτικό και μαθησιακό αποτέλεσμα.

Δεν είναι κάτι, το οποίο το κάνουμε απλά για να έρθει να το πει ένας Υπουργός εδώ πέρα και να περάσει έναν πηχυαίο τίτλο. Πιστεύουμε ότι μπορεί να κάνει μια ποιοτική αναφορά στα παιδιά.

Εκ των πραγμάτων, επειδή είμαστε άνθρωποι, που δεν θέλουμε πραγματικά να είμαστε εκτός πραγματικότητας, βλέπουμε ότι το κομμάτι των φροντιστηρίων και της ενίσχυσης των παιδιών είναι κάτι, που έχει γίνει, πλέον, πολύ διαδεδομένο, σχεδόν σύμφυτο με τη διαδικασία του Λυκείου. Μπορεί να ξεριζωθεί άμεσα; Όχι.

Γι’ αυτό λέμε ότι βήμα - βήμα θέλουμε να κάνουμε τις ποιοτικές κινήσεις ενίσχυσης στο ελληνικό σχολείο, έτσι ώστε με νέα προγράμματα σπουδών, με επικαιροποιημένα βιβλία, με εκπαιδευτικούς, οι οποίοι επιμορφώνονται, αλλά και με μία αλλαγή, που μπορεί να επέλθει, ως προς το πώς βλέπουμε τη Δευτεροβάθμια Εκπαίδευση, θα έρθει αυτή η βελτίωση, σε ένα ορατό χρονικό διάστημα, το οποίο, επαναλαμβάνω, δεν συνδέεται με κυβερνητικές θητείες. Αύριο, μπορεί να κάθεστε εσείς στη θέση που κάθομαι και θα αντιμετωπίζετε ακριβώς τα ίδια ζητήματα. Αν έχουμε τις Πανελλαδικές, θα πρέπει να έχετε την αγωνία, που έχει ένας Υπουργός, γιατί έχει την αποκλειστική ευθύνη να πάνε όλα καλά, να μπορέσει να γίνει μια διαχείριση του άγχους των παιδιών, και των θεμάτων και να είναι όλα στην ώρα τους.

Είναι αν θέλετε συγκυριακό το ότι είμαι εδώ. Μπείτε στη θέση μου και πραγματικά τα ερωτήματα αυτά είναι αγωνιώδη, είναι πολυετή, είναι χρόνιες, πλέον, καταστάσεις, που οφείλουμε να τις αντιμετωπίσουμε.

Ετέθησαν ζητήματα, τα οποία έχουν να κάνουν, όπως είπαμε, με την ουσία της λειτουργίας του Λυκείου. Βάλατε θέματα για το Σχολικό Επαγγελματικό Προσανατολισμό και να σας πω ότι πράγματι η πλατφόρμα υπάρχει στον ΕΟΠΠΕΠ, θα είναι ακόμα πιο άμεση και προσβάσιμη και στα παιδιά της Γ΄ Γυμνασίου πλέον, γιατί η ουσιαστική παρέμβαση πρέπει να γίνει εκεί, μέσα στη χρονιά, σε συνεργασία με τον ΕΟΠΠΕΠ και βέβαια, με ανθρώπους συμβούλους επαγγελματικού προσανατολισμού, για να βοηθηθούν τα παιδιά, δημόσια και δωρεάν, να έχουν αυτή την παρέμβαση.

Βέβαια, θα γίνει και μια ξεχωριστή κουβέντα ίσως και για το θέμα του International Baccalaureate (ΙΒ) με ερωτήσεις, όπως ετέθησαν και από τον κύριο Τσιρώνη.

Επιμένω και επαναλαμβάνω και από τώρα προφανώς είναι αποδεκτή η συζήτηση για τις υποδομές, μαζί με την ΚΤΥΡ και μαζί με το Υπουργείο Εσωτερικών, για να δούμε τι γίνεται. Ένα από τα βασικότερα ζητήματα, που θα αντιμετωπίσουμε, ως αρμόδιοι και εκπρόσωποι πολλές φορές των περιοχών μας, είναι το θέμα των σχολικών υποδομών. Έχουμε κτίρια, τα οποία είναι παλιά, είναι ταλαιπωρημένα, οι φυσικές καταστροφές προφανώς επιδεινώνουν την κατάσταση, αλλά και το δημογραφικό επίσης δημιουργεί μια νέα κατάσταση περί των σχολείων, τα οποία ερημώνουν και άλλα σχολεία, τα οποία έρχονται και γίνονται αποδέκτες πολύ μεγάλου αριθμού. Αντιλαμβάνομαι και τα ζητήματα και των κατανομών των θέσεων και των τάξεων, όπως επίσης και της γεωγραφικής απόστασης.

Όλα αυτά είναι μια τεράστια βεντάλια θεμάτων. Σήμερα, ξεκινάμε, μιλώντας για το τέλος της διαδρομής, είμαι και εγώ επίμονη υποστηρίκτρια να μιλάω πάντα για την αρχή της διαδρομής, αλλά δεν πρέπει να αφήνουμε τίποτα στην κουβέντα.

Εδώ θα είμαστε πολύ συχνά παρούσες και παρόντες στην Επιτροπή, για να θέτουμε τα ζητήματα. Δεσμευόμαστε ότι αυτή η διακομματική ομάδα θα λειτουργήσει, τουλάχιστον αυτό θέλουμε, με κάποια κεφάλαια, τα οποία είναι πολύ βασικά. Ξεκινήσαμε σήμερα από το Εθνικό Απολυτήριο.

Νομίζω ότι πρέπει να πάμε πίσω και να μιλήσουμε για το δημοτικό, οπωσδήποτε το νηπιαγωγείο, το δημοτικό και το ολοήμερο, για το γυμνάσιο πώς λειτουργεί, την επιθυμητή λειτουργία και των ομίλων. Θα ήθελα να δω ομίλους και τα απογευματινά των γυμνασίων, όπως υπάρχουν στα Πρότυπα και Πειραματικά. Ίσως και σαν μια απάντηση πώς μπορούμε να έχουμε καλύτερη διάχυση καλών πρακτικών, από τα Πρότυπα και Πειραματικά, στα υπόλοιπα σχολεία. Για να απαντηθεί και αυτό, το οποίο τίθεται πολύ συχνά, ότι έχουμε μια ομάδα σχολείων, που ίσως η διαφορετική τυπολογία επιτρέπει να έχουν περισσότερες επιλογές. Αυτές θέλουμε να διαχυθούν όσο γίνεται και όσο είναι εφικτό και στα υπόλοιπα.

Και να έχουμε, προφανώς, και εκπροσώπους και των διδασκαλικών Οργανώσεων, την επόμενη φορά -και ΔΟΕ και ΟΛΜΕ- να μας παραθέσουν και τις απόψεις τους και επί του θέματος, για να γίνει και ένας διάλογος, ο οποίος σίγουρα θα έχει ένα δυναμισμό.

Ευχαριστώ πάρα πολύ και το ΠΑΣΟΚ, που έκανε τη σημερινή εισήγηση και όλες και όλους που είστε εδώ, έως αυτή την ώρα. Και βέβαια, ευχαριστώ τον Καθηγητή, Πρύτανη και Πρόεδρο των Σχολείων της Φιλεκπαιδευτικής, ο οποίος θέλησε και σήμερα να μας παρουσιάσει ο Πρόεδρος της Επιτροπής.

Φροντίσαμε να είμαστε εδώ και να ακουστούν τουλάχιστον –νομίζω – ενδιαφέροντα πράγματα.

Και πράγματι, επίκειται νομοσχέδιο, επειδή έχουμε ανελαστικές ημερομηνίες και για τους διορισμούς, οι οποίοι θα γίνουν τη νέα σχολική χρονιά. Ξέρετε ότι έχουν γίνει 38.000 διορισμοί, με μεγάλο αριθμό αφυπηρετήσεων. Θα το δεχθώ αυτό. Πράγματι, είναι μεγάλος ο μέσος όρος ηλικίας των εκπαιδευτικών μας, οι οποίοι αφυπηρετούν. Όμως, έχουν γίνει ήδη πάρα πολλοί διορισμοί και θα συνεχίσουν να γίνονται.

Άρα, έχουμε και ανελαστικές, που πράγματι θα μας φέρουν, την τελευταία εβδομάδα του Ιουλίου, εδώ στην Επιτροπή, για να ψηφίσουμε νομοσχέδιο. Το λέω γιατί είναι και εκτενές, έχει πολλά κεφάλαια. Άρα, θα είμαστε σίγουρα εδώ.

Και όποτε θέλετε, να έχουμε και το κομμάτι των υποδομών, για να είναι και οι συναρμόδιοι, για να συζητήσουμε ποια είναι η επόμενη μέρα. Μπορεί να είναι και η Αντισεισμική Προστασία, εδώ πέρα, να μιλήσουμε και για το θέμα της στατικότητας, αλλά και την επικινδυνότητα των κτιρίων.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ την κυρία Υπουργό.

Πράγματι, θα συμφωνήσετε μαζί μου ότι ήταν μια πολύ παραγωγική και ενδιαφέρουσα σύσκεψη, διάσκεψη, συζήτηση. Μένω σε αυτό, που είπε η κυρία Υπουργός, ότι σήμερα αρχίζει αυτός ο διάλογος, ο οποίος –όπως είπε, επίσης, η ίδια – στο ορατό μέλλον θα δώσει θετικά αποτελέσματα. Η Παιδεία αυτό λέει. Η Ιστορία ενώνει τους Έλληνες. Το δείχνει η πρόσφατη ιστορία - νόμος Διαμαντοπούλου και άλλα. Επομένως, είμαστε αισιόδοξοι.

Κυρίες και κύριοι, σάς ευχαριστώ όλες και όλους.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 13.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**